
PRILOZI ZA POLITIČKU BIOGRAFIJU DON FRANE BULIĆA 

(1914—1934) 

Ljubo B o b a n 


Uvodne napomene 

1) Političku angažiranost don Frane Bulića valja podijeliti na dvije 
glavne etape: 1. u razdoblju Habsburške monarhije i 2. u razdoblju jugosla¬ 
venske države. I prvu etape moguće je dalje periodizirati, no ovdje se zado¬ 
voljavamo samo konstatacijom da razdoblje prvog svjetskog rata svakako 
čini posebnu cjelinu. 

2) U ovom prilogu ograničavam se na razdoblje od 1914. do 1934. god., 
dakle na vremensku cjelinu, koja dijelom obuhvaća dio njegove aktivnosti 
u Habsburškoj monarhiji, i cjelovito razdoblje jugoslavenske države, do 
njegove smrti. Postupio sam tako iz dva razloga: a) o razdoblju njegove poli¬ 
tičke aktivnosti prije 1914. relativno je više poznato, pa se u ovom prilogu 
na to razdoblje ne ćemo osvrtati; b) razdoblje prvog svjetskog rata je nepo¬ 
sredni je vezano s njegovom političkom orijentacijom i angažiranjem u jugo¬ 
slavenskoj državi, a to razdoblje i jeste glavni sadržaj ovog priloga. 1 

3) Bulićevu političku angažiranost i aktivnost moguće je, dakako, shvatiti 
i objasniti samo u kontekstu prilika toga vremena, problema kojima je bio 
zaokupljen, orijentacija i ciljeva pojedinih političkih grupa unutar kojih je 
djelovao ili je s njima bio u određenoj vezi. Ovdje, međutim, nije prigoda 
da se na taj način daje cjelovita Bulićeva politička biografija. Cilj je priloga 
da se, prije svega, prezentira građa na temelju koje bi se takva opsežnija 
politička biografija mogla oblikovati. 


1 Sumarni pogled na Bulićevu političku angažiranost iznio sam u prilogu: 
»Politički portret don Frane Bulića«, u predavanju koje sam održao u Jugoslaven¬ 
skoj akademiji znanosti i umjetnosti, 10. XII 1984., u povodu 50. obljetnice smrti 
F. Bulića. Taj tekst valja uzeti kao sastavni dio ovog priloga. U okviru znanstve¬ 
nog skupi pod nazivom »Bulić — 50 godina nakon smrti«, u organizaciji Arheo¬ 
loškog muzeja u Splitu, održao sam predavanja (8. I 1985.) pod naslovom: »Prilozi 
za politički portret don Frane Bulića«. Predavanje je održano usmeno, a ovaj pri¬ 
log predstavlja nešto opširnije oblikovanje tog predavanja. 

I 

U RAZDOBLJU PRVOG SVJETSKOG RATA 


Raspoloživa dokumentacija ostavlja dojam da je Bulić u ovom razdoblju 
bio pretežno u kontaktima s istarskim političarima, te s političarima iz Slo¬ 
venije, s kojima su ovi surađivali (pretežno u okviru Hrvatsko-slovenskog 
parlamentarnog kluba u Carevinskom vijeću). To je i razumljivo ako se ima 
u vidu da je Dalmacija bila u istom državno-pravnom i administrativno-po- 
litičkom okviru, kao što su bile i Istra i Slovenija, i da su političari iz sve 
tri spomenute pokrajine bili zaokupljeni germanskom, ali i talijanskom opas¬ 
nošću, koje su donosile ratne prilike i neizvjestosti. No, Bulićeva politička 
aktivnost nije se ograničavala samo na to i samo u tom pravcu. 


1 . Bulićeva inicijativa za kontakte političkih i javnih radnika 

Poznatom istarskom javnom radniku, pravašu, zastupniku u Carevinskom 
vijeću i članu Hrvatsko-slovenskog kluba, V. Spinčiću, Bulić je 15*. XI 1914. 
uputio slijedeće pismo: 

»Štovani Gospodine! 

Sudbonosni dogagjaji, koji se razvijaju pred našim očima, a koji će uro¬ 
diti bez dvojbe nedoglednim posljedicama za sve narode svijeta, zabrinjuju 
svakog hrvatskog otačbenika, kojemu je, kao što je sigurno i Vami, na srdcu 
budućnost i sreća hrvatskog naroda, očuvanje njegove narodne i političke 
individualnosti, prama njegovim tradicijama i prema njegovoj lojalnoj proš¬ 
losti. 

Radi toga uslobogjujem se obratiti se sasvijem konfidencijalno Vašem 
Gospodstvu molbom, da biste bili tako dobri, te mi izvolili povjerljivo javiti, 
što mislite, da bi se dalo započeti, ili barem pripraviti — ma kakav bio uspjeh 
ovoga rata —, da se hrvatski narodni individualitet i njegova cjelokupnost 
očuva. 

Ugled, koji Vaše Gospodstvo u hrvatskom narodu, dosadanja Vaša javna 
djelatnost nukaju me, da se, usljed dogovora sa njekojim intimnim prijate¬ 
ljima, ovim putem na Vas obratim. 

Cijenim da mi nećete zamjeriti ovaj korak, premda nisam aktivni poli¬ 
tičar. Na kocki su tako veliki interesi hrvatskoga naroda, da mi patriotizam 
i ljubav prema njemu, kojemu sam posvetio cijelu svoju znanstvenu djelat¬ 
nost nalažu, da se za njegovu budućnost i ja pobrinem. 

Vaš cijenjeni odgovor na pitanje ima li se što pripraviti i što se ima 
učiniti, očekujem što prije. 

Izvolite primiti Štovani Gospodine izraz moga dubokog štovanja. 

U Spljetu na 15 Novembra 1914. 

Vaš 

Don Frane Bulić« 2 

2 Arhiv Hrvatske ((dalje AH), Ostavština V. Spinčića, 106—419/1914. 

Vjerojatno bi se moglo pretpostaviti da je Bulić slične poruke slao i 
drugim pojedincima, odnosno, da je ta njegova inicijativa bila poznata i 
širem krugu. Tako je Spinčić 10. prosinca 1914. zapisao, da je na putu između 
Ljubljane i Zidanog mosta razgovarao s Krekom, koji je »vidio Bulićevo pis¬ 
mo i priznao je da bi nešto trebalo učiniti. Što? Možda bi mogli predložiti 
dr Laginja, F. Bulić. Dr Krek je naglasio potrebu sastanka svih hrvatskih i 
slovenskih zastupnika Cislajtanije — bez obzira na stranke.« 3 


2. Tzv. Riječka spomenica 

Početkom ožujka 1915. u kapucinskom konviktu na Rijeci, sastala se 
nekolicina svećenika i svjetovnih osoba. 4 Na tom je sastanku prihvaćen me¬ 
morandum, poznatiji i kao Riječka spomenica, namijenjena papi Bene- 
diktu XV. 

Nakon što je memorandum bio prihvaćen od prisutnih na riječkom sa¬ 
stanku, upućen je u Ljubljanu, vođama Slovenske ljudske stranke, biskupu 
Jegliču i šušteršiču (Krek se s memorandumom suglasio na sastanku na 
Rijeci). Nakon što je prihvaćen i u Ljubljani, memorandum je upućen papi. 5 

Izvorni tekst memoranduma nije dostupan, pa je teško sa sigurnošću 
reproducirati njegov cjelovit sadržaj. Zato o njemu ima različitih podataka, 
pa i različitih intonacija. No, čini se, da je najosnovniji dio tog sadržaja ne¬ 
sporan: potpisnici mole papu da se nakon rata, na mirovnoj konferenciji, 
založi za interese Hrvata i Slovenaca. Ako se u ratu održi Austrija, Hrvati i 
Slovenci žele u njoj svoju državu, sa sjedištem u Zagrebu. Ako dođe do ras¬ 
pada Austrije, Hrvati i Slovenci će slobodno odlučiti o svojoj sudbini. Iz 
ovoga, dakle, proizlazi, da je u Riječkoj spomenici bila izražena puna lojal- 


3 J. Pleterski, Prva odluka Slovenaca za Jugoslaviju, Beograd 1976, 70—71. 
Prenoseći ovaj Spinčićev zapis, Pleterski navodi da je Bulić uputio pismo Spinčiću 
i Laginji. No, ne vidi se na temelju čega tvrdi da je isto pismo upućeno i Laginji. 

4 Razni autori navode razne osobe koje su tu bile prisutne. Biograf krčkog 
biskupa Mahnića, osim samog Mahnića navodi dr Frana Biničkog, konventualca 
Josipa Miloševića, o. M. škrivanića (Ignacije Radić, Doktor Antun Mahnič, 
biskup krčki, SI. Požega 1940, 185—188.) Dr. Fran B i n i č k i, Moje tamnovanje, 
Uspomene iz nedavnih dana, Zagreb 1942., 13—14, navodi Bulića, Laginju, J. Kreka, 
Mahnića, Miloševića, Škrivanića, dodajući da su bili i neki drugi. Podatke Biničkog 
prenosi i V. Novak, Magnum crimen, Zagreb 1948, 46. Pleterski (n. dj., 75) 
govori o sastanku hrvatskih i slovenskih svećenika, Laginje, kao jedinog laika, a od 
svećenika spominje samo Miloševića i škrivanića. Božo Milano vi ć ( Hrvatski 
narodni preporod u Istri, Pazin 1973., 466) navodi Laginju, Spinčića, Kreka, Mah¬ 
nića, Škrivanića, Miloševića, D. Trinajstića i dr šimu Kurelića. Iste osobe navodi 
i D. Živojinović ( Vatikan, Srbija i stvaranje jugoslovenske države 1914 — 1920, 
Beograd 1980, 160). U svom dnevniku (6. III 1914.) Spinčić spominje Bulića, Duli- 
bića, Miloševića, škrivanića, Laginju. 

5 Prema podacima iz Jegličeva dnevnika (Pleterski, n dj., 73), memoran¬ 
dum su trebali potpisati »hrvatski i slovenački biskupi (Maribor i Trst nisu uzeti 
u obzir) i predstavnici raznih verskih, socijalnih i političkih društava«. Jeglič za 
sebe navodi da je memorandum potpisao, izrazivši želju za nekim ispravkama. 
Prema navodima Biničkog, »spomenicu su imali potpisati svi hrvatski i slovenski 
biskupi te pročelnici svih organizacija. Radi poteškoća se odustalo od toga, pa je 
potpisao Mahnić sam«. (Binički, n. dj., 13). Binički ovdje vjerojatno misli na 
riječki krug i vjerojatno se to ne odnosi na Ljubljanu. Usp. i podatke A. Korošca 
(Pleterski, n. dj., 74; M. Zečević, Slovenska ljudska stranka i jugoslo - 
vensko ujedinjenje, Beograd 1973, 41). 

nost i solidarnost s Habsburškom monarhijom i na rješenja izvan njenog 
okvira računalo se samo u slučaju (koji se ne želi, kako bi u toj spomenici, 
po nekim podacima stajalo) ako dođe do propasti Habsburške monarhije. 

Dio informacija o toj spomenici govori kako se u njoj upozorava na nje¬ 
mačku, madžarsku i srpsku opasnost za Hrvate i Slovence. Nema sumnje 
kako su potpisnici memoranduma računali i na talijansku opasnost. No, 
kako je memorandum bio upućen papi, to se vjerojatno namjerno izbjeglo 
spominjati. 6 

Memorandum su papi odnijeli Škrivanić i Milošević. Papa im je obećao 
da će se založiti za ono što se u memorandumu traži, ako mu bude moguće 
sudjelovanje na mirovnoj konferenciji. 

Škrivanić i Milošević došli su u dodir i s jednim ruskim agentom, te s 
Trumbićem. Prema informacijama iz tih izvora, Škrivanić i Milošević govorili 
su i o solucijama koje u memorandumu nisu bile sadržane. Tako bi oni govo¬ 
rili o želji svih jugoslavenskih stranaka u Habsburškoj monarhiji da dođe do 
raspada Monarhije, o spremnosti za priznanje dinastije Karađorđevića i uje- 
danjenja Hrvatske i Slovenije sa Srbijom u jedinstvenu državu. Oni su na¬ 
vodno posebno isticali talijansku opasnost. Što su Škrivanić i Milošević us¬ 
meno izjavljivali, i s kojim ciljem, teško je pouzdano utvrditi. 7 Posve je 
sigurno da ono o čemu su oni eventualno govorili nije moglo biti sadržano 
u memorandumu, jer to nije bilo moguće ni u odnosu na Beč ni Vatikan. 
Teško je, dakako, točno utvrditi što su sudionici riječkog skupa, i njihovi 
sumišljenici u Ljubljani, mislili izvan onog što je u memorandumu bilo 
sadržano. Uostalom, ni među njima nije bilo jedinstva. 8 

Riječka spomenica općenito se pripisuje krčkom biskupu A. Mahniću. 
No, njegova se uloga u tome prikazuje u različitim nijansama. Tako njegov 
biograf I. Radić piše: »Za vrijeme rata slavenski su narodi, napose naš hrvat¬ 
ski narod, strepili za svoju budućnost. Biskup je Mahnič u tim odsudnim 
časovima izvršio svoju domoljubnu dužnost do kraja. Dok je vladala naj¬ 
strašnija cenzura, u najvećoj tišini, sastavljena je posebna spomenica za 
Svetu Stolicu, jedini neutralni međunarodni forum, preko kojega je svijet 
mogao saznati za naše narodne aspiracije.« Radić dalje navodi da je Binički 
za spomenicu »prikupio povijesne podatke«, Milošević »obradio njezinu 
pravnu stranu«, a Mahnić je »sve to prenio u klasičnu latinštinu«. 9 

Binički nešto više naglašava i svoju osobnu ulogu u inicijativi za izradu 
memoranduma. Navodi kako se najprije u početku rata obratio dr Rudolfu 
Eckertu s mišljenjem da bi dr Petar Rogulja trebao u Berlinu »poraditi za 
Hrvatsku«, a zatim sugerirao i »neka se mladi pregaoci obrate na Papu 


6 O sadržaju Riječke spomenice us. I. Radić, n. dj,, 188; F. Binički, n. 
dj., 14; J. Plete rski, n. dj., 73—74; D. živoj i no vi ć, Vatikan , 160—162. 

7 Usp. o tome I. Radić, n. dj., 188; Binički, n. dj., 14; Pleterski, n. 
dj., 75; živoj i no vi ć, n. dj., 160—162; A. Mandić, Fragmenti za historiju 
ujedinjenja, Zagreb 1956, 18, 161. 

8 Navodeći da je u memorandumu bilo riječi o dvije solucije za rješenje hrvat- 
sko-slovenskog pitanja — samostalnost u okviru Austrije, odnosno, samostalna 
država izvan Austrije, ako se ova ne održi, Binički (n. dj., 13) dodaje: »Kasnije 
Milošević dodade i treću mogućnost, da se Hrvati mogu složiti i s drugima izvan 
Austrije.« Binički ovdje očito misli na to kako su Škrivanić i Milošević memoran¬ 
dum prikazali u spomenutim krugovima, s kojima su došli u doticaj u vrijeme pre¬ 
daje memoranduma papi. 

9 I. Radić, n. dj., 187—188. 

Benedikta Petnaestoga«. Kad mu je dr Eckert izrazio mišljenje »da bi to bila 
dužnost starijih«, Binički je pisao biskupu Mahniću, koji ga nato »pozva 
na domjenak na Rijeku. U kapucinskoj blagovaonici predadoh biskupu spo¬ 
menicu, koju sam na brzu ruku bio sastavio«. Od Miloševića je tu Binički 
saznao, da je biskup Mahnić već poslao papi spomenicu, »u kojoj ga moli 
neka posreduje u korist Hrvata«, ali je Milošević izrazio i mišljenje »da ne 
će biti suvišno, ako se obrate složno narodni prvaci na Sv. Oca«. Binički dalje 
navodi: »Dogovorismo se, da ću ja pribrati povijesne podatke, otac Jozo 
[Milošević] će obraditi pravnu stranu, a biskup će Mahnić sve složiti i pre¬ 
vesti. Kad je sve bilo gotovo, pozove Mahnić na sastanak sve uglednije.« 10 

Živojinović Mahnića označava »duhovnim inspiratorom spomenice pri¬ 
premljene na Rijeci«. 11 Jegliču i šušteršiču spomenica je prikazana kao Mah- 
nićeva inicijativa. 12 

Kakva je bila uloga don Frane Bulića u vezi s Riječkom spomenicom? 

Svi spomenuti autori, koji su o spomenici pisali ne navode da je na riječ¬ 
kom sastanku sudjelovao i Bulić, pa ni oni autori koji inače spominju veći 
ili manji broj sudionika. Od spomenutih autora Bulićevu prisutnost navode 
Binički, Živojinović i Pleterski. Dok Pleterski samo navodi da je Bulić bio 
prisutan, Živojinović govori i o Bulićevim stavovima na tom sastanku, a na 
temelju podataka iz Spinčićeva dnevnika. Živojinović, međutim, Spinčićeve 
bilješke koristi samo djelomično, pa je potrebno da se na pitanju Bulićeva 
sudjelovanja na riječkom sastanku nešto detaljnije zadržimo. Valja reći da 
se Bulićeva uloga nije svodila na prosto sudjelovanje na sastanku. To postaje 
razumljivo ima li se u vidu njegova spomenuta inicijativa, iznesena u nave¬ 
denom pismu Spinčiću. Bulićevu istaknutu ulogu na riječkom sastanku, i na¬ 
kon njega, u svojim zapisima nešto više navodi Spinčić. Evo što je on o tome 
zapisao: 

»Bul[ić] pročitao je njeke vrsti spomenicu — jako lijepo sastavljenu, 
reče Dr Lag[inja]. Još nedorađen polit[ički]. Mah[nić] pročitao nacrt njeke 
druge spomenice, na sv[etog] o[ca] papu, gđe bi se ga molilo, da se kod 
budućeg evrop[skog] kongresa zauzme za Hrvatsku, i za to da ne bi pala pod 
Srbiju — rade kamo pod drugamo. 13 

Lag[ijna] proti tomu najodlučnije, i drugi razni uzanj pristajali, — pak 
otišao.« 14 

Živojinović, pozivajući se na Spinčića, navodi da su postojala dva nacrta, 
jedan Bulićev, a drugi Mahnićev, i nastavlja: »Zbog sukoba između prisutnih 
bilo je neophodno da se održi nov sastanak kako bi se našlo prihvatljivo 
rešenje. Tome sastanku prisustvovali su, po jednom svedočanstvu, Bulić, dr 
Laginja, dr Krek, Mahnić i drugi.« Živojinović zatim navodi već opisani sadr¬ 
žaj memoranduma. No, iz njegovog teksta ne vidi se na temelju čega tvrdi 


10 Binički, n. dj., 13. 

11 Živojinović, Vatikan , 163. 

12 Pleterski, n. dj., 77. 

13 Živojinović ( Vatikan , 160) ovu rečenicu čita ovako: »radje kamo sad 
stojimo.« Spinčićeve bilješke na ovom mjestu, kao i inače, teško se čitaju, ali se 
ipak čini da se jasno može pročitati kako sam naveo. Tako bi i logički slijedilo. 
Ne radi se, naime, kod Mahnića o tome da bira što bi radije želio, Srbiju ili Aus¬ 
triju (njegove su simpatije nesumnjivo na strani Aust. Ug.), nego se radi o izboru 
za slučaj propasti Aust, Ug. (u kom slučaju ne može biti »radje kamo sad stojimo«), 
kad bi on »radje kamo pod drugamo« (negdje drugdje), nego »pod Srbiju«. 

14 AH, Spinčićeva ostavština, k. 2, dk, 20, dnevnik, 6. III 1914. 

da je održan ponovljeni sastanak, na kome bi bilo došlo do usuglašavanja 
različitih gledišta. Od spomenutih autora, koji su pisali o riječkom sastanku, 
takvu tvrdnju iznosi samo Živojinović. 15 

Živojinović dalje više ne govori o Bulićevoj aktivnosti nakon riječkog 
sastanka. Spinčić je i o tome ostavio neke podatke. Tako on, 19. III 1915., 
bilježi da se tog dana u Zagrebu sastao s nekolicinom političara, te nastav¬ 
lja: »Ja neznadoh o čemu bi. Pak spomenuh ovo iz sjednice parl[amentarne] 
Kom[isije] hrvat[sko]-slov[enskog] kluba, i ovo gori, te zaključih, da sam 
došao ovamo da saznadem što se je u stvari dalje dogodilo, pošto znam da 
su Bul[ić] i Dul[ibić] ovamo išli.« Spinčić dalje piše da »Pav[elić] reče da 
je Bul[ić] i Dul[ibić] bio kod Mile [Starčevića], ali ovaj nije ništa pripovije¬ 
dao što su razgovarali«, te da Rit[tig] pripovijeda da je Bul [ić] bio ponovno 
kod nadb[biskupa Bauera], pak kod Tom[ašića], i njekih drugih...«. Spin¬ 
čić nastavlja: »Bul[ić] je sastavio spomenicu za... Polit[ički] nije još formu¬ 
lirao posve. Spomenica ima tri djela, prosvj[etni], gospod[arski] i polit[ički]. 
Krasno da je sastavljena, dostojno jednoga Bul[ića]. Ima se pak tiskati u 
raznim jezicima. 

, Išao je pak iz Z[agreba] u B[eč]. Tu je s njekima govorio, i javio 
Rit[tigu] da hrv[atska] stvar stoji u B[eču] dobro. (Dr Jelić rekao je meni 
i [?] 20/3 da mu je on rekao neko još kuša u B[eču], kod njekih). 

Raspravljalo se je o tom nebi li se držalo nar[odno] vieće svih Hrv[ata], 
event[ualno] i Slov[enaca], i bilo mnenja da nije za to vrieme. 16 

Bul[ić]a će se moliti da spomenicu pošalje, pak nek ju razvide Pav[elić], 
Ritftig] i Horvat.« 

Pod istim datumom Spinčić je zapisao: »Dr. Mile Starčević reče mi 20/3 
da bijahu kod njega Bul[ić] i Dul[ibić], da nisu čitali nikakve spomenice. 
Čudi se Buliću kako je do toga došao, ili ga je Jelić na to potaknuo. Ovaj 
mu se uobće čini sumnjiv; [dio nečitljiv]; što radi u Zagrebu. 

Buliću se čudi također prof. Lukas. Smatra ga poštenim. Sumnjiv mu 
se čini Dr Jelić. Obći sa Franićem. Tarabocom (sudb. viećnik, bivši drž. nad- 
odvj.) i sličnima. Razni, kao i Lukas, boje se s njim občiti. Bul[ić] kao i 
Jel[ić] žele poraz Engl[eza]. 

Spomenica u ostalom hoće ujedinjenje pod kat[oličkim] Habsburzi- 
[ma].« 17 

Na temelju Spinčićevih zapisa nameću se zaključci i pitanja: 1) da je 
Bulićeva uloga na spomenutom riječkom sastanku značajna; 2) da je Bulić na 
taj sastanak došao s već utvrđenim gledištima i svojim pripremljenim pri¬ 
jedlogom memoranduma; 3) da je Bulić u to vrijeme razvio širu aktivnost, 
koja se nije ograničavala samo na riječki sastanak; 18 4) važno bi bilo utvrditi 


15 živojinović, Vatikan, 160. 

16 Ovo bi vjerojatno trebalo shvatiti da je o tome bilo riječi u krugu političara 
s kojima je Spinčić tih dana bio u dodiru u Žagrebu. 

17 AH, Spinčićeva ostavština, dnevnik, k. 2, dk. 20. 

33 U članku »Pregled života i rada don Frane Bulića« ( Hrvatska straža, br. 
172, 31. VII 1934.) donosi se i ovaj podatak: »Godine 1915. poslao je okružnicu na sve 
naše istaknute ljude, da počnu vijećati o političkom položaju svoga naroda. Pis¬ 
meno su mu odgovorili na tu poruku među ostalim pokojni biskup Dr Mahnić, 
dr šušteršić, dr Ribar [vjerojatno dr Otokar Ribarž] iz Trsta, zagrebački ban 
Tomašić i drugi.« Taj se podatak ponavlja i u Spomenici prigodom otkrića spome¬ 
nika don Frani Buliću 15. IX 1935., Zagreb 1935., 10. Vjerojatno je riječ o Buliće¬ 
voj aktivnosti, koju je opisao Spinčić. 

u čemu su bile razlike između Bulićeva i Mahnićeva nacrta memoranduma; 
5) da li se u slučaju Bulićeve akcije radi o dva teksta, jednom koji je pod¬ 
nesen na riječkom sastanku, namijenjen za spomenicu papi, i drugom, na 
temelju kojega je razvio spomenutu aktivnost u Beču i Zagrebu. Ako bi to 
bio slučaj, nameće se pitanje kakav je bio odnos između njegovog riječkog 
i eventualnog drugog teksta? 19 


II 

U JUGOSLAVENSKOJ DRŽAVI 


1. U Parizu za vrijeme Mirovne konferencije 

U vrijeme primirja talijanski imperijalizam nastojao je što više učvr¬ 
stiti svoje teritorijalne pozicije na račun novostvorene jugoslavenske države. 
Primirje je iskorišteno da se okupiraju područja koja su Italiji obećana Lon¬ 
donskim paktom, ali i s težnjom da se ide i preko toga. Talijanske okupacij¬ 
ske vlasti na široj su osnovi provodile politiku talijanizacije i drastičnog 
gušenja svakog otpora takvoj politici. Svećenstvo u okupiranim područjima 
nalazilo se, može se reći, u prvim redovima otpora okupacijskim vlastima, 
pa je stoga i bilo među žrtvama talijanske represivne politike. Među istak¬ 
nutim nosiocima organiziranog otpora talijanskim vlastima bio je i splitski 
biskup Juraj Carić, koji je razvio široku aktivnost u otporu talijanskom im¬ 
perijalizmu i pružao podršku nastojanjima za stabilizaciju novostvorene 
jugoslavenske države. 20 

Pored drugih akcija (u Rimu npr.) Carić je bio vrlo aktivan u krugovima 
Mirovne konferencije u Parizu, gdje je boravio od veljače do travnja 1919. 


19 Za cjelovitiju sliku Bulićevog političkog angažiranja u ovom razdoblju tre¬ 
balo bi u obzir uzeti i njegove druge akcije, npr. intervencije za one koji su bili 
izloženi progonima austro-ugarskih vlasti, njegovu aktivnost u mirovnom pokretu 
i dr. (Usp. K. Šegvić, U službi naroda za svjetskoga rata. Djelatnost Don Fr. 
Bulića. I dio: Oko spašavanja uhapšenika, Hrvatska smotra, br. 5, 1. VI 1933; 
Verus, Iz ratnih zapamćenja don Frane Bulića, Hrvatska straža, br. 1, 2. VII 
1929; K. Š[egvić], Što je don Frane dočekao!!, Hrvat, br. 786, 14. X 1922.) 

20 Pitanje prilagođavanja Katoličke crkve novim prilikama i njeno suživlja- 
vanje s jugoslavenskom državom složeno je pitanje, treba ga promatrati kroz 
različite etape i raznolikosti u ponašanju pojedinih njenih dijelova. O držanju 
dalmatinskog svećenstva u vrijeme stvaranja jugoslavenske države D. Živoj i- 
nović (Sukob između Vatikana i katoličkog klera Dalmacije 1918—1919, Zbor - 
nik Filozofskog fakulteta, knj. XIII-1, Beograd 1976, 250) piše: »Za razliku od 
visokog katoličkog klera drugih jugoslovenskih oblasti bivše austro-ugarske monar¬ 
hije (Hrvatske, Slovenije, Bosne), dalmatinski kler je odmah stao na stranu 
nove države Srba, Hrvata i Slovenaca i odlučno se suprotstavio italijanskoj voj¬ 
noj okupaciji oblasti dodeljenih apeninskoj kraljevini Londonskim paktom iz 
1915. godine. Različito reagovanje katoličkog klera bilo je posledica straha, neiz- 
vesnosti i nepoverenja prema politici Italije na istočnoj obali Jadrana, prema 
Srbiji, njenoj pravoslavnoj dinastiji i brojnosti pripadnika pravoslavne vere u 
novoj državi. Dalmatinski biskupi i sveštenstvo, sa svoje strane, očekivali su s 
neskrivenim strahom i nepoverenjem uobličavanje politike Sv. Stolice i njene 
efekte posle zaključenja primirja s Austro-Ugarskom [...]. Istovremeno, strah od 
Srbije i pravoslavlja bio je, među katoličkim klerom u Dalmaciji, u poređenju sa 
raspoloženjima u drugim krajevima, zanemarijiv.« 

List Biskupije splitsko-makarske 11 pisao je da je Carić u Pariz putovao »u 
svrhu da kod mjerodavnih krugova na mirovnoj konferenciji poradi, e da se 
prebrode sretno sve zapreke, koje su se digle proti jedinstvu narodnom. 

Paralelno s radom naše delegacije u Parizu nastojao je presvij. biskup da 
uvjeri odlučujuće faktore o našim pravednim zahtjevima, kojima traži samo 
što je naše i ništa drugo.« 

Pred Carićev odlazak u Pariz, Katolički list je pisao, da Carić u Pariz 
predvodi delegaciju svećenika »da kod Wilsona i drugih uplivnih državnika 
protestvuje u ime dalmatinskog episkopata, te svjetovnog i redovničkog klera 
protiv talijanskog posizanja na dalmatinskim obalama i otocima.« 22 

Carić je dolazio u dodir s uglednim predstavnicima britanske, američke 
i francuske delegacije na Mirovnoj konferenciji, s visokim crkvenim dosto¬ 
janstvenicima. Vodio je široku kampanju protiv talijanske okupacije, tražio 
poništenje Londonskog ugovora, zalagao se za stabilizaciju i osnaženje jugo¬ 
slavenske države, tražio posredovanje i arbitražu američkog predsjednika 
Wilsona, koji ga je, zalaganjem Pašića, primio na razgovor. Carić je bio u 
kontaktima i s jugoslavenskom delegacijom na Mirovnoj konferenciji, imao 
je i vlastite prijedloge za talijansko-jugoslavensko razgraničenje, koje nije 
bilo usklađeno sa službenim stavom jugoslavenske delegacije. 23 

U Rimu i Parizu Cariću nije uspjelo osigurati vidljiviju podršku njego¬ 
vim nastojanjima, ali je u javnosti nastojao ostaviti drugi dojam. 24 


21 God. 1919, br. II—IV, str. 13. 

22 Prema navodima I. Radića (n. dj., 193), krčki biskup Mahnić uputio je 
Mirovnoj konferenciji memorandum u kome je opisao stradanja hrvatskog i slo¬ 
venskog naroda pod talijanskom okupacijom. U memorandumu je, pored osta¬ 
log, bilo rečeno: »Jugoslaveni konačno zaslužuju iza dugog robovanja pod igom 
njemačkim, madžarskim, turskim, da jednom počnu živjeti životom dostojnim 
naroda, koji je kroz vijekove lio svoju krv za kršćansku kulturu i za ,slobodu 
Evrope. Jugoslaveni odbacuju novoga tlačitelja, koji se nametnuo silom i tvrdo 
se nadaju, da nas slavodobitni saveznici, koji su krenuli u rat za slobodu potište¬ 
nih naroda, neće zaboraviti.« 

23 Na sjednici delegacije 24. III 1919. sudjelovao je i Carić, koji je »izložio 
detaljno ceo svoj rad za vreme svoga bavljenja u Parizu« i spomenuo uticajne 
osobe koje je posjetio. »Na svim ovim mestima pored usmenog objašnjenja naših 
teritorijalnih zahteva, biskup je ostavio i pismeni memoar kao svoje lično, a ne 
službeno gledište naše države.« Takav njegov postupak izazvao je i prigovore 
jugoslavenske delegacije. Na sjednici od 25. III 1919. dr O. Ribar je primijetio da 
se Carić »nije držao zvaničnog memoranduma naše Delegacije i da je, smanju¬ 
jući naše zvanične zahteve, s obzirom na njegov položaj mogao oslabiti ceo zva- 
nični rad i zvanični memorandum Delegata«. Zbog toga su se delegati složili »da 
se biskup Carić u svojim ličnim intervencijama kod pojedinih zvaničnih ličnosti 
po pitanjima naših nacionalnih pretenzija nije držao mišljenja delegacije iznetog 
u zvaničnom memorandumu i nalaze da takav rad pojedinaca može biti štetan 
u današnjim prilikama; stoga će svratiti pažnju na sve biskupu«. (B. Krizman 
— B. Hrabak, Zapisnici sa sednica Delegacije Kraljevine SHS na Mirovnoj 
konferenciji u Parizu 1019—1920, Beograd 1960, 86—87). 

24 List Biskupije splitsko-makarske (br. II—IV, 1919, 13) pisao je: »Kod ovih 
ličnosti kao i kod mnogih drugih diplomata i stručnjaka, te ostalih uplivnih osoba 
u Parizu bio je presvij etli najbolje primljen, naj pomnjivi je saslušan i od svakoga 
odnio najljepše nade, da će naša stvar konačno pobijediti.« 

Nasuprot takve ocjene, živojinović {Sukob između Vatikana , 270) piše: 
»Izuzetna oštrina, otvorenost i kritika, iako prikrivena, savezničke politike otkrivali 
su najpotpunije Carićevo duhovno stanje i razočaranje politikom mirovne konfe¬ 
rencije.« 

U pratnji biskupa Carića na njegovu putu u Pariz nalazili su se đr. K. 
Eterović i don Frane Bulić. Bulićev zadatak bio je da dođe u dodir s istak¬ 
nutim osobama iz svećeničkog i akademskog kruga, u okviru akcije koju je 
razvio biskup Carić. Bulić se susreo i sa svojim ranijim poznanikom R. 
Poincareom, tada predsjednikom Francuske republike. 24a 

U vrijeme puta u Pariz Bulić se izmirio sa svojim ranijim političkim 
protivnikom J. Smodlakom. O tome je zapisao: »Kada god. 1919. po želji 
Vlade i naroda u Splitu ja pošao za dva mjeseca u Pariz (veljača-ožujak 
1919) da radim propagandistički za našu stvar proti Italiji osobito u aka¬ 
demskim krugovima i svećeničkim [...] na parobrodu iz Splita na Rijeku 
grčkomu Esperia nekoji načelnici dalmatinski, koji samnom putovali, nedali 
mira da im kažem kako ću se ja u Parizu sastati sa Dr Smodlakom, s kojim 
sam u konfliktu toliko godina, s kojim ne općio. Pa jednoga dana na paro¬ 
brodu rekoh svima: ,Kada se sastanem u Parizu s Drom Smodlakom, pogle¬ 
dat ću ga dobro u oči, ne pruživši mu ruke, pa ću mu reći: Dragi Smodlaka, 
nas mala, sićušna politika dalmatinska u Dalmaciji od godina razdvajala, 
a sada, velika, narodna nas u Parizu spaja/ I tako bilo, kada se prvi put u 
Hotel Madison u Parizu sastali. I od tada u dobrim odnošajima.« 25 

Nakon što je Pariz napustio Carić, tamo se pojavio biskup Jeglič, koji 
je došao s motivacijom koja je vodila i Carića, s tim da se Jeglič prije svega 
angažirao u obrani Slovenaca, koji su ostali izvan jugoslavenske države. 
Jeglič je u Pariz putovao u suglasnosti s jugoslavenskom vladom, bio je u 
Parizu u kontaktu s jugoslavenskom delegacijom, čiji je rad podržavao. Od 
istaknuta austrofila njega je put doveo do odlučna branitelja novostvorene 
jugoslavenske države, pred germanskom i romanskom opasnošću. U tom smi¬ 
slu on je djelovao u krugovima stranih delegacija na Mirovnoj konferenciji, 
gdje se, među ostalima, sastao i s američkim predsjednikom Wilsonom. 

Nakon Jegličeva odlaska iz Pariza, tamo je objavljen proglas na savez¬ 
ničke narode, u kojem se osuđuje talijanski imperijalizam prema jugoslaven¬ 
skoj državi. Među potpisnicima toga proglasa bio je i don Frane Bulić. 26 


2. Na Kongresu javnih radnika u Zagrebu u rujnu 1922. 

Početkom rujna 1922. u Zagrebu je održan Kongres javnih radnika (pre¬ 
ma različitim podacima, na Kongresu je sudjelovalo dvije do tri tisuće sudio¬ 
nika). Na Kongresu su sudjelovali javni radnici uključeni u različite političke 
stranke, u prvom redu u Demokratskoj stranci, te oni javni radnici koji se 
nisu smatrali stranački angažiranima, smatrani su stranački neutralnima, od¬ 
nosno kao pristaše tzv. srednje linije. U toku pripreme Kongresa, njegova 


O Carićevoj aktivnosti u Parizu usp. i ove Živojinovićeve radove: Split¬ 
ski biskup dr Juraj Carić i njegova borba protiv i talijanske politike u Dalmaciji 
1918—1919, Istorijski glasnik 2 —3) 1966; Tajni referendum u okupiranoj Dalmaciji 
1919. i njegov politički značaj, Zadarska revija 4/1967; Italija i Dalmacija 1918— 
—1920, Zadarska revija 1—2/1974. 

24a O Bulićevoj aktivnosti u Parizu više vidi Arsen Duplančić, Sjećanja 
Ivana Milčetića na Split i Franju Bulića, Kulturna baština (Split) 15/1984, 44—45. 

25 Nacionalna i sveučilišna biblioteka Zagreb, Rukopisna zbirka, Bulićeva ostav¬ 
ština (dalje: NSB, RZ, BO), spis: »Bulićeva zapamćenja. Buliciada-Smodlakijada- 
-Tartagliada«, neregistrirano. 

26 Živojinović, Vatikan, 366—368. 

održavanja, i nakon toga, u interpretaciji njegovih rezultata, pojavljivale su 
se različite tendencije. No, općenito se može reći, da je u vezi s akcijom oko 
Kongresa dominirala težnja njegovih inicijatora i sudionika, da se angaži¬ 
raju protiv krajnosti u gledištima o organizaciji države, krajnostima koje su 
postojale u redovima režima i opozicijskih grupa (ovdje posebno protiv gle¬ 
dišta Hrvatskog kluba). 27 

Na Kongresu je sudjelovao i don Frane Bulić. Odmah treba reći da je 
njegovo sudjelovanje bilo zapaženo. Vidjelo se to već po tome što je, uz 
odsutnog J. Cvijića, bio biran za počanog predsjednika Kongresa. Nakon za¬ 
vršetka Kongresa »Limik« (pseudonim) žalio se na slabe rezultate u radu 
Kongresa, posebno u tome što je niz pitanja ostalo izvan interesa sudionika 
Kongresa. Smatrao je da treba istaći samo pozdravno pismo J. Cvijića i 
Bulićev govor, u kojem je on »pokušao da traži malo poizdalje razloge današ¬ 
njem plemenskom nesporazumu«. 28 

Bulićevo izlaganje imalo je obilježje i znanstvene rasprave, u kojoj je 
on iznio svoje poglede na glavne značajke u povijesnom razvoju jugoslaven¬ 
skih naroda. Odlučio se za takav pristup, kako je na početku svog izlaganja 
istaknuo, da bi skrenuo »pozornost na početke našega narodnoga opstanka, 
da se vidi da plemenske opreke, koje sada opstoje, nijesu druge nego poslje¬ 
dica našega povjesnoga postanka i razvitka, te da kako je povijest ove opreke 
stvorila, tako će ih ona i izravnati i izgladiti«. Hrvati i Srbi, u vrijeme dose¬ 
ljenja, istakao je Bulić, bili su poznati pod jednim imenom Slaveni. No, »pod¬ 
neblje, klima, konfiguracija zemlje, dodir sa ostatcima stanovništva, koje je 
prije ove zemlje obitavalo, stvoriše od njih nekoliko različitih skupina, te 
nakon tri vijeka, poprimivši donekle kulturu, koja je opstojala u zemlji što 
ju zaposjedoše, stvoriše dvije države Hrvati i Srbi. Razviše se one osobitim, 
osebujnim životom, osobitim značajkama, i u političkom i u kulturnom po¬ 
gledu«. Na kulturni razvitak Hrvata i Srba moćno su djelovale dvije kulture, 
kultura Bizanta i kultura Rima. Naš je narod, objašnjavao je Bulić, »došao 
na ruševine zapadnih kulturnih naroda i presahnulog bizantinskog stabla, na 
ovim ruševinama stao je graditi svoju državu, upotrebljavajući svakojaki i 
dobri i loši materijal, a na presahnuto bizantinsko stao da navrće ogranke 
čila svoga slavenskoga života. Zahvatile su naš narod u njegovu razvitku dvije 
struje, obe kulturne: Istok i Zapad«. Podjelu na Istok i Zapad, po Bulićevoj 
ocjeni, pogrešno se pripisuje samo vjerskom raskolu u X. stoljeću, te se iz 
toga izvode različite pogrešne posljedice. Tu je podjelu proizveo Dioklecijan, 
podjelom Rimskog carstva. Ona je kasnije dokončana crkvenim raskolom. 
Srbi su se razvijali pod utjecajem Istoka, a Hrvati pod utjecajem Zapada. 
Iz ovog kratkoga povjesničkoga pregleda razabire se, da naša dva plemena 
imaju ne samo različitu političku povijest, nego i narodnu i kulturnu. 

Ova je kultura udarila jaki pečat ovim dvjema skupinama, koji se ne da 
potezom pera, jednim mahom izbrisati. Plemenske opreke treba da vrijeme 
izravna. Treće pleme, tj. Slovenci, imaju opet svoj posebni razvoj. Bulić je 


27 O Kongresu javnih radnika usp. B. Gligorijević, Politička previranja 
u Demokratskoj stranci na pitanju politike prema Hrvatskom bloku u drugoj polo¬ 
vini 1922, Istonja XX veka, Zbornik radova , VIII/1966; isti. Demokratska stran¬ 
ka i politički odnosi u Kraljevini Srba, Hrvata i Slovenaca, Beograd 1970; H. Mat- 
k o v i ć, Svetozar Pribićević i Samostalna demokratska stranka do šestojanuarske 
diktature, Zagreb 1972. 

28 »Limik«, Kongres javnih radnika u Zagrebu, Nova Evropa 1/1922, 117. 

dalje izlagao: »Svako od naših triju plemena, ujedinjena danas u jednoj jakoj 
državnoj skupini, donijelo je državnoj zajednici svoj kulturni miraz, jedni 
sa zapada, drugi sa istoka. 29 Ne samo što nije moguće da se ove tri skupine 
žurno i naglo smijese u jednu jedinstvenu cjelinu, nego to ne bi ni dobro 
bilo. Treba svim skupinama pružiti mogućnost, da se one usporedo dalje 
razvijaju, upotpunjuju, usavršavaju, izjednačivaju, dokle se s vremenom stope 
u jaku cjelinu, koja će predstavljati tip naše zajedničke južnoslavenske kul¬ 
ture. 30 Državna zajednica kao politički faktor, ne smije da sprečava, pa bilo 
i samim prenagljivanjem, postepenu fuziju kulturnih elemenata sa strujama 
sa istoka i zapada, nego treba da pogoduje jednakomu, uporednomu i poste- 


29 U razgovoru s dopisnikom Obzora, u povodu svoje 80. godišnjice, Bulić je 
izjavio: »Mi smo Hrvati prionuli uz zapadnu, a Srbi uz istočnu kulturu. To nas je 
podijelilo. Kad je bio balkanski rat ja sam govorio: ,Treba zatrpati jamu koju su 
vijekovi otvorili/ Mi to danas moramo da izvedemo. A naša je sreća, što se dvije 
kulture ukrštaju na ovom našem teritoriju. Mi smo u hrvatskim krajevima, po¬ 
sebice u Dalmaciji na mostu tih dviju kultura i možemo iz toga da velike koristi 
crpimo«. (Obzor, br. 269, 6. X 1926.) 

30 U spomenutom razgovoru s dopisnikom Obzora, Bulić je izjavio: »Sada 
kada smo ujedinjeni i kada smo jedna psiha ... moramo da nastojimo da se sna- 
đepio i uredimo u ovome krugu (kolu). Jedan smo narod po svojim glavnim 
osobinama i budućnost nam je zajednička. Samo treba da nađemo što zgodniju 
formulu za naše unutrašnje uređenje, kako bi se razvijali svi dijelovi naroda, da 
i mi Hrvati razvijemo sve svoje snage na korist našu i cijele države. I male su 
državice talijanske imale razne smjerpve kulture, ali su svi poslužili jedinstvu!« 
Na pitanje dopisnika kako, nakon sedam godina tumaranja, doći do sređenja, 
Bulić je odgovorio: »Ja nisam političar, ali bih želio da još pod ove svoje stare 
dane doživim, da ide sve na bolje, a ne na gore... Eto ja sam govorio... Zašto 
se nije sastalo sve što imamo najboljih i najpametnijih ljudi, pravnika, stručnjaka, 
naučenjaka i političara, pa se oni nisu dogovorili i bratski sporazumijevali? Mogao 
se je stvoriti dobar i takav ustav, koji bi sve zadovoljio pa i Hrvate. Zašto se 
kopiralo ko zna koje modele, a nije se išlo za tim da se iz našeg naroda izvuku 
smjernice i pouke kako da se sve to uredi? Bilo bi se tako sigurno stvorilo nešto 
trajnijeg, homogenog, narodnog i drugačije bismo se razvijali!« 

Bulić je dalje izjavio da treba uvesti senat. »Kad ga imaju Englezi, Talijani, 
Čehoslovaci zašto da ga nemamo i mi? Nek u njemu budu reprezentirani svi sta¬ 
leži: učenjaci, trgovci, obrtnici, profesori, radnici, suci itd. Neka kralj ima velik 
broj civilnih glasova. Takav će senat moći da izvrši svoju važnu i spasonosnu 
ulogu, jer kralj će imati veće mogućnosti da utiče na rad i razvitak. To je svakako 
jedno od sredstava da pođemo napred, jer koje li su se puste energije izgubile u 
dosadanjim političkim razmiricama! Zapušteni su ekonomski interesi u ovoj jadnoj 
našoj zemlji...« (Isto). 

U zahvalnici na čestitke u povodu njegove 75. godišnjice, Bulić je pisao: 
»Pogled na svoj dugi život pobuđuje razne osjećaje i misli. No u meni danas ne 
vlada jači osjećaj nego što je osjećaj zahvalnosti prema svim mojim prijateljima, 
a i topla želja da u ovoj našoj Otadžbini nastanu dani sreće i općenita zadovolj¬ 
stva, da ona bude jaka i poštovana sa svoje razumne organizacije, sa svoje kul¬ 
turne i građanske pravde, da bude zadahnuta načelima plemenitijih i uzvišenijih 
duhova, što će izravnati plemenske i vjerske opreke i voditi je putem prosvjete, 
koja diže uvjerenje da su svi ljudi i narodi na ovoj zemlji braća, 
pozvana da skupa uzrade za dobrobit čovječanstva!« (NSB, 
RZ, BO, 24. XII 1921.) 

Pet godina kasnije, u povodu svoje 80. godišnjice, Bulić je tu misao varirao, 
stavljajući u prvi plan nauku: »Nauka, ta jaka socijalna veza što se diže kao 
svjetionik u ovim tminama i svima nama jednako svijetli, samo ona može da 
izravna sve narode, vjerske i plemenske opreke te povede narode putem prave 
prosvjete i time učvrsti uvjerenje, da su svi ljudi i narodi na ovoj zemlji braća 
pozvana da zajednički porade na dobrobit cijeloga čovječanstva.« (Isto, 20. XII 
1926.) 

penomu amalgamiranju u jednu novu tvorevinu, koja će nositi oznaku zajed¬ 
ničkoga, biti šira i jača kao što je šira i jača rijeka, koja u svojem toku 
okuplja dvije i više struja u jedno korito.« 

Po Bulićevim riječima, »i kod drugih naroda bilo je, te i danas ima, 
dakako većih razlika nego što ih naša dva plemena — istočno i zapadno — 
nose u svojim kulturama, koje su se kroz vi jekove razvijale pod raznim upli¬ 
vima. Pa ipak ti drugi narodi stvoriše jednu kulturu i jednu državnu cjelinu«. 
Navodeći pojedine zemlje kao primjere za to (Grčka, Rim, Francuska, Italija), 
Bulić je zaključio: »Tako če biti i kod nas, jer povijesni razvitak naroda zbiva 
se po istim prirodnim zakonima. Ovo će naše duševno i kulturno ujedinjenje 
biti brže i uspješnije, ako ga se ne bude na umjetan način usporavalo, čim 
ga se samo zaustavlja u njegovom prirodnom rastu i razvitku.« 

Bulić dalje govori o tome kako su se razvijale kulture i državne zajed¬ 
nice »pojedinih naših plemena«. Tako je hrvatski »narod ili pleme« imao 
»svoju državnu i kulturnu kolijevku« u Dalmaciji, prenio je odatle na Zagreb, 
oko koga su se »okupljale težnje državne i kulturne čitavoga naroda«, sve 
do stvaranja jugoslavenske države. On nije bio zadovoljan kako se Dalmacija 
uklopila u jugoslavensku državu, u vrijeme njenog stvaranja. »I nije bilo 
dobro, bilo je prenagljeno, što se i ovo veće prošireno ujedinjenje u jednu 
cjelinu jugoslavensku nije iz Dalmacije provelo prirodnim načinom putem 
označenim historijskim zakonima preko Zagreba i Hrvatske. Takovo stoplje- 
nje bilo bi poželjno od širokih masa, jer su ove za takovo stopljen je bile 
odgojene, bile spravljene, i jer su one to željele, i jer bi one to bile shvatile 
lako i jednostavno. Ovakav prelaz u zajednicu bio bi bez sumnje stvorio s 
jedne i s druge strane bolje raspoloženje i ublažio one trzavice do kojih se 
došlo, koje svi mi žalimo, ne zato, što se ne če zajednica, nego za to što se 
hoće zajednicu jednakosti i bratstva, što se sa obje strane traži, — potpuno 
opravdano, — da se svakoj prizna ono što joj ide po zaslugama i junačke 
mišice i kulturne snage i ekonomske moći.« 

Razvijajući dalje gornju misao, Bulić je zaključio: »Takova zajednica 
državna i nacionalna, koja se temelji na izmjeničnom priznanju jednakoprav- 
nosti, samo takova zajednica može donijeti zadovoljstvo i biti trajna. Isto 
tako i unutrašnja srtuktura takove zajednice može da bude trajna, ako se 
bude temeljila na jednakopravnosti raznih socijalnih slojeva, od težaka do 
intelektualaca. Bez jednakosti i bez izmjenična priznavanja prava a također 
i bez vršenja dužnosti sa strane sviju i svakoga, ne može da bude solidne ni 
državne ni socijalne zgrade, pa kao što ne smije da bude nejednakosti ni 
hegemonije plemenske, tako isto ne smije da bude ni hegemonije socijalne — 
ni ozgora ni ozdola. Ne smije da bude ni partizanske [stranačke] hegemo¬ 
nije, jer i ona tvori nejednakosti i uzrok je nezadovoljstvu, nemiru i trzavi¬ 
cama, koje nose opći zastoj i opće zlo. 

Prava kulturnost sastoji se u snošljivosti; ona dovodi do saradnje, a 
saradnja sviju do boljitka sviju, do procvata i napretka pojedinaca i opće¬ 
nitosti.« 

Bulić je protiv uskog stranačkog shvaćanja, ekskluzivnog, koje iz javnog 
rada isključuje sve one »koji do tančine ne misle jednako«. U solidarnoj iz¬ 
gradnji države trebaju sudjelovati svi oni, koji su za to sposobni. 

Svoje izlaganje Bulić je završio riječima: »Prema ovim načelima, crplje¬ 
nim iz povijesti naroda može i mora se učvrstiti polagano i tiho i naše držav- 

no jedinstvo, dakako uvijek u duhu bratske jednakosti, kulturne i građan¬ 
ske pravde. Ovo ja našoj ujedinjenoj domovini od srca želim! Ovo će i biti 
ako se budu imali pred očima historički zakoni, po kojima se narodi razvi¬ 
jaju. Ovo će biti, ako nam bude uvijek lebdila pred očima domovina i nje¬ 
zina sreća! 

Koja da žive, cvati i da se razvija!« 31 

Iz Bulićeva izlaganja na Kongresu zapaža se, da je on govorio o »plemen¬ 
skim kulturama«, o »troplemenskom narodu«, o tome da će budućnost do¬ 
nijeti ujedinjenje, sintezu plemenskih kultura, stvaranje jedinstvenog južno¬ 
slavenskog naroda. No, on je ujedno smatrao da je potrebno u prijelaznom 
razdoblju uvažavati sve »plemenske raznolikosti«, te u tom duhu osigurati 
unutrašnju organizaciju države. Takva su gledišta, u različitim nijansama, 
bila u to vrijeme dosta prisutna među političkim grupama i pojedincima. 
Već i općeniti uvid u Bulićeva shvaćanja, ona o nacionalnom pitanju, držav¬ 
nom uređenju i socijalno-gospodarskim pitanjima, upućuje na to da je on bio 
najbliži tadašnjim gledištima Hrvatske pučke stranke. Stoga ćemo navesti 
neke elemente programa te stranke u vrijeme njenog stvaranja 1919. 32 

Državno-pravni program te stranke bio je 1919. ovako formuliran: 

»1. Hrvatska pučka stranka stoji na stanovištu državnog i narodnog jedin¬ 
stva. 

2. Stranka će nastojati — uvijek uzimajući u račun faktične prilike u 
pojedinim pokrajinama — da provede nutarnje uređenje države na osnovu 
kulturnih i geografsko-ekonomskih principa. 

3. Stranka će nastojati oko postepenog niveliranja plemenskih opreka, 
konfesionalnih suprotnosti i historijskih neskladnosti, što su dotada posto¬ 
jale između pojedinih dijelova troimenog naroda. U interesu je države, nu¬ 
tarnjega mira i plemenskoga uzajamnoga sporazuma, da se proces niveliranja 
dosadašnjih plemen. razlika i historičkih granica ne urgira nasilnim mje¬ 
rama, već da se prepusti prirodnom razvoju. Stoga HPS stoji na stanovištu da 
je pogriješna i po državu štetna potpuna i bezodvlačna centralizacija svih 
grana uprave. Sva dosadašnja autonomna upravna područja treba da pred- 
bježno pridrže svoju samoupravu i da se stvore pokrajinska vijeća, koja će 
vladama davati inicijativu i obavljati kontrolu njihovog rada. Vlada je odgo¬ 
vorna pokrajinskom vijeću.« 

U socijalnom dijelu programa rečeno je, da Hrvatska pučka stranka 
»štiti opravdane interese svih staleža, a u prvom redu seljaka, koji sačinja¬ 
vaju najveći dio našeg naroda«. HPS se zalagala da se »svaki stalež organi- 


31 Bulićev referat na Kongresu javnih radnika objavljen je u Novom dobu 
(br. 207, 12. IX 1922. i d., pod naslovom: »Evolucijom do jedinstva.« 

32 M. Mitrović {Jugoslavenska predratna sociologija, Beograd 1982, 58— 
—59) piše: »U Hrvatskoj, takođe, postoji klerikalna Hrvatska pučka stranka, koja 
je bila pot uticajem Vatikana i antikomunistički raspoložena. Ova stranka oštro 
istupa i protiv svakog liberalizma, ističe hrvatsko nacionalističko stanovište, a 
pred drugi svjetski rat čini jezgro velikohrvatskog šovinističkog tabora. Iz njenih 
redova izrasla je zloglasna ^Križarska organizacija', profašistička koljačka družina. 
Ova stranka je inače bila malobrojna i u normalnim prilikama nije imala naro¬ 
čitog uticaja na politički život zemlje.« 

Ne ulazeći ovdje u detaljniju analizu ove Mitrovićeve ocjene, treba reći da je 
ona uopćena, ne uzima u obzir različite etape u razvoju te stranke, različite ten¬ 
dencije u njoj i dr. 

zuje napose u svoju stranku: seljaci u seljačku, gospoda u gospodsku, rad¬ 
nici u radničku, i da se onda u parlamentu pogađaju i da se sporazume na 
temelju pravednosti«. 33 

Navedimo i to da je na spomentuom Kongresu javnih radnika naglašeno 
došlo do izražaja nezadovoljstvo s politikom koju je sprovodio S. Pribićević 
i njegove pristaše. Na pitanju organizacije Kongresa i njegove orijentacije 
došlo je do sukoba između Davidovićevih i Pribićevićevih pristaša u Demo¬ 
kratskoj stranci. Za Pribićevića je bila neprihvatljiva već svaka pomisao da 
se govori o bilokakvim promjenama stanja stvorenog Vidovdanskim usta¬ 
vom. Zato se Pribićević naglašeno negativno odnosio prema Kongresu. Nje¬ 
govo neraspoloženje nije mimoišlo ni Bulića. 34 


3. Na općinskim izborima u Splitu 1926. i 1928. 

U svibnju 1926. u Splitu su (i u Dalmaciji) održani općinski izbori. Nakon 
stvaranja jugoslavenske države izbori u Splitu nisu bili održani, nego je radila 
imenovana uprava. Zato su izbori imali i posebno značenje, jer su bili pove¬ 
zani s ponovnim uspostavljanjem tradicionalne samouprave u tom gradu. Po¬ 
litičke grupacije, koje su na izborima sudjelovale, verbalno su naglašavale 
da izbori imaju prvenstveno komunalno, a ne političko značenje. No, u 
praksi, oni su imali naglašeno političko značenje i nosili su sva obilježja 
tadašnje političke situacije u zemlji. 

Na općinskim izborima u Splitu 1926. sudjelovalo je šest političkih stra¬ 
naka, odnosno grupa; 1) koalicioni Blok seljaka i građana, 35 2) Savez radnika 
i seljaka (stvarno je bila riječ o ilegalnoj Komunističkoj partiji), 3) Hrvat¬ 
ska federalistička seljačka stranka, 4) Samostalna demokratska stranka, 5) 
Hrvatska seljačka stranka i 6) Hrvatska pučka stranka. 

Među navedenim grupama vladale su višestruke oprečnosti. Spomenimo 
najprije oprečnosti između Bloka seljaka i građana i HSS-a. Prvi su uglav¬ 
nom slijedili vladinu politiku, točnije, njenu radikalsku orijentaciju. To je 
ujedno vrijeme kad se HSS još uvijek nalazi u vladi s radikalima. No, to je 
i vrijeme kada ta vladina koalicija doživljava vrhunac krize, kada su odnosi 
radikala i HSS-a na takvom nivou, da njihov sukob daje gotovo glavno obi- 


33 O programu HPS iz 1919. usp. Narodna politika, br. 123, 9. V 1919; Seljačke 
novine, br. 37, 11. IX 1919, br. 40, 10. X 1919. 

O HPS usp. T. I š e k, Djelatnost Hrvatske seljačke stranke u Bosni i Herce¬ 
govini do zavođenja diktature, Sarajevo 1981; F. čulinović, Jugoslavija između 
dva rata, Zagreb 1961, I, 326—327; B. Gligorijević, Parlament i političke 
stranke u Jugoslaviji 1919 — 1929, Beograd 1979. 

34 Bulić je zapisao kako mu je M. Abramić 1924. pričao o razgovoru s Pribi- 
ćevičem, koji je za Bulića rekao da se »bavi republičkom pobunom u Državi«, o 
tome da je F. šišić pričao Abramiću kako je Pribićević nezadovoljan s Bulićem 
»s toga što je on za sporazum«. Abramić je Buliću prenio i to da je Pribićević 
osobno poništio odluku vlade da se Buliću daje novčana nagrada za njegov istak¬ 
nuti kulturni rad. (NSB, RZ, BO, Bulićev dnevnik I, 49, 51, 60.) 

35 Novo doba (br. 114, 19. V 1926.) u tu koaliciju navodi: Demokratsku stranku, 
Pokrajinski težački savez. Oblasni odbor Saveza zemljoradnika, Narodnu radikalnu 
stranku, Nezavisnu grupu obrtnika i Nezavisnu građansku grupu. Nosilac liste bio 
je tadašnji načelnik splitske općine dr Ivo Tartaglia. Splitska radikalska Država 
(br. 213, 19. V 1926.) u tome Bloku vidi radikale, nezavisne i davidovićevce. 

lježje političkim sukobima u vrijeme izbora. Tako je splitska radikalska 
Država pisala: »Od oslobogjenja do danas nije bilo nepovoljnijega momenta, 
sa nacionlnoga gledišta, za provagjanje opštinskih izbora u Dalmaciji, od 
ovoga kada su oni provedeni. Izbori su provedeni u času, kad je sam pred¬ 
sjednik vlade g. Uzunović, konstatovao u radikalskom klubu, da je Radić pre¬ 
varant, a kakav je na vrhu uprave, takav je i svugdje u zemlji. Sa najbezduš- 
nijim i demagoškim parolama izbori su vršeni.« 36 

Hrvatska federalistička seljačka stranka A. Trumbića nastala je na su¬ 
protstavljanju Radićevoj politici nakon 1925., kada je došlo do njegova spo¬ 
razuma s radikalima. Takvo je suprotstavljanje između HSS-a i HFSS-a vla¬ 
dalo i u vrijeme općinskih izbora 1926. 

Hrvatska pučka stranka, premda se u svom programu pozivala na više 
načela, koja su se mogla naći i u programu HSS-a, vodila je već i ranije na¬ 
glašenu politiku suprotstavljanja HSS-u, i onda kad je ona bila u opoziciji, 
i kad je bila na vlasti, u suradnji s radikalima. Ovdje nije mjesto da se o 
tim suprotnostima više govori, no svakako valja reći, da je antiklerikalna 
orijentacija HSS-a kod toga imala istaknuto značenje. 

Blok seljaka i građana na izborima je dobio 10 mandata, Savez radnika 
i seljaka 10, Hrvatska federalistička seljačka stranka 8, Hrvatska seljačka 
stranka 7, Samostalna demokratsk stranka 5 i Hrvatska pučka stranka 1 
mandat. 37 Opčenito, i s obzirom na programsku orijentaciju, i s obzirom na 
rezultate izbora, te su se grupacije, pored svih njihovih oprečnosti, mogle 
uglavnom grupirati u tri kruga: a) Blok seljaka i građana te Samostalna de¬ 
mokratska stranka. Prvi su, uglavnom, bili uz vladu, njen radikalski dio, a 
drugi su bili u opoziciji. Povezivala ih je unitarističko-centralistička orijen¬ 
tacija. b) Grupacije, za koje je karakteristična bila hrvatska nacionalna ori¬ 
jentacija. Ovdje je riječ o HSS, HFSS i HPS. c) U programu Saveza radnika 
i seljaka dominirala je klasna orijentacija. 

U jednoj dimenziji sukob između političkih grupa, koje su sudjelovale 
na izborima, ispoljavao se kao sukob dviju nacionalnih orijentacija, hrvatske 
i jugoslavenske. Grupacije, koje su zastupale hrvatsku orijentaciju, tražile 
su da općinska uprava u Splitu dođe »u hrvatske ruke«. Tako je pučkaški 
Jadran pisao kako se »,državotvorni'« i »,nacionalni' faktori« ne mire »sa 
narodnim pravorijekom, da je Split hrvatski, kako su i ostali dalmatinski 
gradovi, da njegova općinska uprava, duh u upravi treba da bude hrvatski«. 
Broju vijećnika, koje su dobile tri hrvatske stranke, list pribraja i radničko- 
-seljačke vijećnike i tako dolazi do uvjerljive hrvatske većine. 38 Nasuprot 
tome, Novo doba je pisalo, iznoseći gledišta Tartaglina Bloka seljaka i gra¬ 
đana, da nitko ne osporava hrvatski karakter Splita, ali on je »hrvatski u 
duhu i u sklopu velike jugoslavenske nacionalne državne ideje«. 39 

Ni jedna politička grupa nije imala potrebnu većinu, te su bile upućene 
na koalicione sporazume. Podaci pokazuju da je takvih pokušaja bilo prije 
saziva prve sjednice općinskog vijeća i izbora općinskih funkcionera. Tako 
Novo doba spominje pokušaj sporazumijevanja Bloka seljaka i građana s 


36 Država , br. 213, 19. V 1926. 

37 Isto; Jadran , br. 23, 28. V 1926. 

38 Jadran , isto. 

39 Novo doba, br. 114, 19. V 1926. 

HSS, te Bloka i federalista, a navodno su postojali i pokušaji HSS-a i HPS 
da se postigne sporazum s federalistima, što je Trumbić odlučno odbio. 40 

Pred saziv prve sjednice općinskog vijeća, splitska organizacija federa¬ 
lista, uz sudjelovanje vijećnika s liste te stranke, izjasnila se za to da se njeni 
vijećnici pri izboru općinske uprave ponašaju samostalno. Tumačeći ovaj 
zaključak kao apstinenciju federalista, Novo doba je pisalo kako izgleda da 
bi u takvoj situaciji »većinu mogli sastaviti radnici i radićevci (17 vijećnika) 
i da bi oni mogli izabrati svoju upravu«. List, koji je zagovarao politiku 
Tartaglina Bloka seljaka i građana i sporazumijevanje s federalistima, na 
mogućnost sporazuma radnika i radićevaca, odgovara: »Smatramo da bi u 
današnjim prilikama jedna takva općinska uprava mogla biti sudbonosna za 
interese i za budućnost Splita. Zato nam se čini da je vodstvo Federal. 
Stranke u Splitu gornjim zaključkom [apstinencijom] preuzelo na sebe jednu 
tešku odgovornost.« List zatim nastavlja: »Mi znamo da je u stranci g. dr. 
Trumbića mnogo elemenata, naročito iz trg. i obrt. stališa, koji su osjećali 
uvijek i osjećaju danas duboko nacionalno, i čije hrvatstvo niti ima niti može 
da ima išta zajedničkog sa komunizmom i sa klasnim programima. Oni su 
također i dobri Splićani, i suviše vole svoj rodni grad i njegov napredak, 
a da bi mogli tako laka srca izložiti njegovu sudbinu i njegovu budućnost 
neizvjesnosti. Mi još jednom apeliramo na građanski svijet i lokalni patrio¬ 
tizam izabranih vijećnika, da pri ovoj tako važnoj i sudbonosnoj odluci za 
ovaj grad, ne ostanu po strani nego se slože i izaberu između sebe jednu 
takovu upravu koja će biti jamstvo daljnjega razvitka i napretka Splita.« 41 
Kad su federalisti i novim zaključcima potvrdili svoje gledište da ne idu u 
sporazum s drugim grupama, Novo doba je ponovo apeliralo na slogu, jer u 
protivnom nazire opasnost da Split umjesto općinske samouprave dobije 
komesare. 42 

Pred sam saziv općinskog vijeća, Ministarstvo unutrašnjih poslova, na 
temelju Zakona o zaštiti države, poništilo je mandate s liste Saveza radnika 
i seljaka, s obrazloženjem da su izabrani vijećnici s te liste poznati po svojoj 
komunističkoj orijentaciji. Tako se stranačko-politička kostelacija u Vijeću 
još više komplicirala. Kod samog glasanja za izbor načelnika, dr Jakša Račić 
dobio je 15 glasova (glasovi Bloka seljaka i građana te samostalaca), 43 ing. 
Jezević 7 (glasovi HSS-a), te devet praznih listića (federalisti i predstavnik 
pučkaša). U drugom glasanju dr Račić je ponovo dobio 15 glasova (iz istog 
kruga kao i prvi put), a preostali vijećnici predali su prazne listiće. I kod 
trećeg glasanja dr Račić je dobio 15 glasova, dok su ostali vijećnici izjavili 
da neće glasati. Tako je Račić bio izabran, ali je on otklonio primiti duž¬ 
nost. 44 


40 Isto, br. 120, 26. V 1926. 

41 Isto, br. 115, 20. V 1926. 

42 Isto, br. 117, 22. V 1926. 

43 Novo doba (br. 119, 25. V 1926) navodi, da je Blok seljaka i građana »kandi¬ 
dirao za načelnika g. dra Tartaglia. Međutim, s obzirom da nije došlo do spora¬ 
zuma glede osiguranja jedne radne većine, koja bi s uspjehom mogla da vodi 
općinsku upravu, dr. Tartaglia zamolio je da se za njega ne glasa. Stoga je blok, 
u ime afirmacije, dao svoje glasove za osobu koju je smatrao najuglednijom u 
svojim redovima, ma da je već unapred g. dr. Račić izjavio da se načelničke časti 
ne će primiti.« 

44 Isto. 

Novi izbori za općinske funkcionare odloženi su za nekoliko dana. U 
međuvremenu Tartaglin Blog seljaka i građana uputio je poziv drugim gru¬ 
pama za suradnju u izboru općinskog načelnika. Na ponovljenim izborima 
za načelnika je izabran Tartaglia, glasovima svog Bloka i federalista. 45 

Don Frane Bulić kandidirao je na listi Hrvatske pučke stranke. 46 Nije 
ovdje mjesto da se ulazi u pitanje gdje je ta stranka tada bila u općoj kon¬ 
stelaciji stranačko-političkog života u Jugoslaviji, Hrvatskoj, Dalmaciji, i sa¬ 
mom Splitu, niti da se ispituje gdje je ona tada bila u svojoj razvojnoj liniji. 
No, neke elemente ipak spomenimo. Točnije, spomenimo neke programat- 
ske naznake te stranke pred parlamentarne izbore 1927., dakle, nedugo na¬ 
kon općinskih izbora 1926. 

Stranka se deklarirala kao »hrvatska, katolička i kršćansko-socijalna«, 
glavni su joj temelji »hrvatstvo, katoličanstvo i društvena pravda«, te geslo: 
»Za hrvatstvo, križ i plug.« U nacionalnoj (narodnoj) i državnoj politici stran¬ 
ka se zalaže za »poštivanje, jednakopravnost i slobodu hrvatstva«. Stranka 
traži »da Hrvatska, Slavonija i Dalmacija s otocima, Istra i Međimurje imaju 
hrvatski sabor u Zagrebu i njemu odgovornu hrvatsku vladu s hrvatskim 
banom na čelu. Hrvatski sabor i njemu odgovorna Hrvatska vlada vrši sa¬ 
mostalno u okviru Ustava zakonsku, sudsku i upravnu vlast, a prije svega 
upravlja samostalno sa svojim financijama.« Isti autonomni položaj traži 
se i za Bosnu (i Hercegovinu), Sloveniju, Crnu Goru, »a Hrvati u Bačkoj i 
Baranji neka se na osnovu svoje odluke pripoje Hrvatskoj«. U socijalnom 
pogledu stranka traži »za svaki stalež socijalnu (društvenu) pravednost«, iz¬ 
jašnjava se protiv »današnjega kapitalističkog načina gospodarenja u državi«. 
Na temelju takvih gledišta u socijalnim pitanjima, stranka se zalaže za to 
da se narodno predstavništvo sastoji »od dva sabora: jedan se zanima za 
pitanja, koja su više političke naravi, a drugi pitanjima koja su više gospo¬ 
darske naravi«. Uz to bi postojale posebne staleške komore (seljačka, rad¬ 
nička, obrtnička, trgovačka, industrijska, činovnička it.), tako da svaki sta¬ 
lež »ima kao neki svoj sabor, u kojem će zastupnici toga staleža iznositi ono, 
što je potrebno da se radi za taj stalež. Te staleške komore predlagat će 
socijalno-gospodarskom saboru zakone za svoj stalež«. 

Svoje klerikalno opredjeljenje stranka formulira na ovaj način: »Cijelom 
politikom mora vladati kršćanski duh, jer je on jedini duh istine, pravice i 
poštenja. To osobito vrijedi za hrvatski politički narod, koji je vazda svoju 
sudbinu vezao o katoličku vjeru i katoličku Crkvu. Hrvatstvo i katolička vjera 
može se kazati, da su tako među sobom povezani kao tijelo i duša. Protiv- 


45 Isto, br. 122, 29. V 1926; br. 127, 3. VI 1926. 

Jadran (br. 23, 28. V 1926) tvrdi da na prvoj sjednici općinskog vijeća nije 
došlo do sporazuma Bloka i federalista, jer Blok nije pristao da federalistima 
prepusti 4 prisjednička mjesta, dok bi Blok dobio mjesto načelnika i 2 posjed¬ 
nička mjesta. 

46 Spomenimo da mu je, prema navodima samog Bulića, Radićeva stranka 
1924. ponudila da se kandidira na listi te stranke. Bulić je, naime, zapisao da je 
27. XI 1924. iz Zagreba posebno zato došao R. Bačinić, predstavnik HSS-a, da mu 
ponudi kandidaturu na listi te stranke, »ali da su mu glede svega proste ruke«. 
On je, navodi Bulić, »odbio kandidaturu, a nikomu živom o ovom nije rekao. A 
ipak se u Splitu ovo doznalo! A kada u Splitu, to se dakako, javilo u Beograd! 
Quae tempora vivimus!« Bulić je ovo zabilježio u povodu toga što mu je Ambra- 
mić pričao da je o tome čuo. (NSB, RZ, BO, dnevnik I, 50). 

nici katoličke vjere bili su vazda do danas i protivnici hrvatstva. Tako je do 
danas i tako će biti u buduće.« 47 

Programatska orijentacija Hrvatske pučke stranke vidi se i iz proglasa 
za općinske izbore. U njemu je stajalo: 

»Naš Split, stari hrvatski i katolički grad, u kojem od davnine prove java 
pučki i narodni duh, treba da i u ovom vremenu sačuva lijepe tradicije svoje 
prošlosti, u kojoj se ističe pobjeda kršćanstva nad poganstvom i slava hrvat¬ 
ske kraljevine, na kojoj će prošlosti rastući Split graditi najsigurnije svoju 
budućnost. 

Na žalost u zadnje vrijeme mnoge naše svetinje i uspomene ni jesu bile 
dostojno poštovane, što više bile su porugom i uvredama susretane. 

Sjetite se samo, da se u Splitu za dugo vremena nije smio slobodno vi jati 
naš hrvatski barjak. 

Ne zaboravite, da su katolički svećenici i omladinci u našem Splitu, usred 
grada i usred bijelog dana tvorno napadani samo zato što su na grudima 
nosili hrvatsku trobojku. 

Pamtite, da na ovo hrvatsko historičko tlo nije smio da stupi načelnik 
hrvatskog glavnog grada, našeg bijelog Zagreba. Nestalo je hrvatske trobojke 
sa ,puntarskog' kazališta, uklonjena je i sa našeg lijepog Marjana. 

Sve se to događalo na žalost u našem Splitu, u kojem su se htjele uni¬ 
štiti i hrvatske i katoličke tradicije, koje je onako jako zastupao u svojim 
djelima veliki sin našeg grada, hrvatski i kršćanski pisac, Marko Marulić. 

Silom je bio zatomljen hrvatski osjećaj Splita. A tada je jedina Hrvatska 
Pučka Stranka u onim danima progona hrvatstva u ovom gradu neustra¬ 
šivo istupala na obranu kršćanskih i narodnih prava i osjećaja. 

Hrvatska Pučka Stranka prva je koja je digla svoj glas za obranu općin¬ 
ske autonomije, da se u njoj bude mogla razviti u najširim granicama 
mjesna samouprava. Dr. Ante Dulibić isposlovao je novi općin. izborni red. 
Vjerna svojoj prošlosti ona će se i u buduće svom snagom zalagati za općin¬ 
sku autonomiju, tim više što joj vidovdanske stranke nacrtom novog općin¬ 
skog zakona spremaju grob, iz istih onih razloga, iz koji do danas nisu 
provele u djelo ni ono malo oblasnih i sreskih samouprava što su ih u ustav 
unijele. 

Kao kod svih dosadanj ih općinskih izbora tako se i kod ovih neminovno 
sukobljuju razni politički, kulturni i socijalni pogledi. 

Hrv. Pučka Stranka ističe prama strankama koje su donijele i pomogle 
donijeti centralistički i hegemonistički ustav, a koje bi htjele zagospodariti i 
našom općinom, svoje ispravno dosljedno zastupano hrvatsko, autonomističko 
stanovište uređenja naše države. Samo na tom stanovištu moći će da i općina 
postane ono, što svi mi općinari želimo, slobodna općina slobodnih općinara. 

U kulturnom pogledu Hrvatska Pučka Stranka stoji na stanovištu kršćan¬ 
stva, koje je najsigurniji temelj svakog istinskog kulturnog napretka. 

U socijalnom pitanju Hrvatska Pučka Stranka, kao stranka kršćanske 
demokracije, stoji na stanovištu saradnje svih staleža, uz odstranjivanja sta- 
leške borbe i premoći jednog staleža nad drugim. U tom smislu će i njezini 
zastupnici u djelokrugu općinskog zastupstva u najvećoj mjeri i dosljedno 


47 Brošura: »Što je Hrvatska pučka stranka i što ona hoće? Načela i program 
stranke. Pouka hrvatskom narodu pred izbore 11. rujna 1927.«, Zagreb 1927. 

provoditi u praksi ova načela, koja traže da budu zaštićeni pravedni interesi 
svih slojeva, osobito onih, koji su slabiji i najviše trebaju zaštite. Težaci, 
radnici, zanatlije, obrtnici, pomorci, ribari, činovnici, penzioneri, beskućnici, 
u jednu riječ mali puk naći će uvijek najizdašniju zaštitu kod zastupstva 
Hrvatske Pučke Stranke, jer je ona pučka i kršćanski orijentirana. 

Hrvatska Pučka Stranka izabirući u našoj općini predstavnika koji bi 
najbolje odgovarao ovim njezinim idealima, našla ga je u osobi svima pozna¬ 
tog, svugdje slavnog i čašćenog seljačkog, pravog pučkog sina. 

Msgra Don Franu dra Bulića 

prekaljeni karakter, prokušanog narodnog borca, uzornog svećenika, uče¬ 
njaka svjetskog glasa. Njegova prošlost, njegova ljubav i njegove zasluge za 
slavu splitskih sela i splitskog grada najbolje su jamstvo za provađanje 
našeg programa.« 48 

Ako se i prethodno citirani dokumenti Hrvatske pučke stranke usporede 
s Bulićevim koncepcijama na Kongresu javnih radnika lako će se naći vidljive 
sličnosti. 

Ne samo iz Bulićeve kandidature na listi Hrvatske pučke stranke na op¬ 
ćinskim izborima 1926., nego i iz drugih podataka, iz prethodnog razdoblja, 
kao i u vrijeme općinskih izbora 1926., te kasnije, lako će se uočiti njegova 
koncepcijska povezanost s tom strankom. No, iz toga ne valja obvezatno za¬ 
ključiti o njegovoj užoj organizacijskoj i užoj programatskoj vezanosti za 
tu stranku. Karakterističan je upravo slučaj s općinskim izborima 1926. 
Naime, na jednom primjerku spomenutog proglasa za općinske izbore Bulić 
je zapisao: »Primio dne 13/V 1926. a da za ništa ovo nisam znao.« Iz toga se 
vidi kako je Hrvatska pučka stranka željela u svoje stranačke interese isko¬ 
ristiti Bulićev autoritet, a da prethodno nije ni tražila i provjeravala njegovu 
identifikaciju sa svim elementima programa te stranke. 49 

Prvoj sjednici općinskog vijeća Bulić je predsjedavao kao dobni pred¬ 
sjednik. Otvarajući sjednicu Vijeća, on je izjavio: 

»Pozvan od mojih osamdeset godina života, od kojih skoro šezdeset pro¬ 
vedenih na javnom polju kulturnoga rada u ovoj zemlji, a najviše u ovoj 
Općini i u ovom gradu, pozvan, da kao najstariji rukovodim izborom načel¬ 
nika i prisjednika ove Općine, neka mi bude dozvoljeno, da vas zamolim da, 
pri ovom svečanom činu, budete nadahnuti ljubavlju za ovaj grad, i za ovu 
općinu. Gospodo Vijećnici! Kao Hrvat, sin ove Općine, veseli me da mogu 


48 NSB, RZ, BO, Zapamćenja II. 

49 Bulić je 28. IV 1926. zabilježio: »Inž. Kaliterna u sjednici Uresnoga Povje¬ 
renstva reče mi, da su nekoji [dodano: radikalni klub] kandidirali za općinskoga 
vijećnika u Gradskom klubu protu Sergeja Urukala, pravoslavnoga parohu u Splitu 
od avgusta 1925. Na to je on rekao da neće popova u općinskom novomu vijeću. 
Na opasku nekoga pa ni Don Franu Bulića, on reče: nikakvog popa, pa ni Don 
Franu. Kada ja od njega to čuo — opaziti da Inž. Kaliterna nije to rekao iz koje 
zlovolje proti Don F. Buliću, nego samo da osujeti izbor Urukala — kako mi reče 
on sam — tada ja primio kandidaturu Pučke hvr. stranke, da budem nosilac liste, 
da budem kandidiran, što mi je bilo nazad 20 dana ponuđeno a ja oklijevao. 
Konservator spomenika Bulić, da ne bude u Dioklecijanovoj Palači i općinski 
vijećnik!« (NSB, RZ, BO, dnevnik II, 190). 

U Solinu je Bulić na izborima dobio jedan glas, zbog čega je bio nezadovoljan. 
(Isto, 196, 199). 

otvoriti prvo od naroda izabrano Općinsko Vijeće u ujedinjenoj Domovini 
i u ovom najstarijem gradu u našoj Državi. Ne da se opravdati, što je općin¬ 
ska autonomija bila sistirana za skoro osam godina nakon ujedinjenja u ovoj 
zemlji, koja je za municipalnu autonomiju vodila vjekovne borbe i njome 
ispisala najslavnije stranice svoje povijesti. Ovu autonomiju, kao nasljedstvo 
naših starih predaja i kao zalog budućnosti naše Općine treba da brižno 
čuvamo. Radi ovoga razloga i radi historičkog postanka i razvitka ovoga na¬ 
šega u Domovini najstarijega grada, koji i ako se je spleo oko palače moć¬ 
noga rimskog imperatora, rođena na području ove Općine i nikla iz pučkog 
staleža, ovaj je grad ipak narastao prilijevom hrvatskoga puka, koji je ovu 
zemlju pred trinaest stoljeća nastanio; s ovih razloga, žalim što je ovo prvo 
Vijeće, u ovom prvom sastanku, nepotpuno. 50 Ne ću da ocjenjujem razloge 
s kojih se je to zbilo, ali kao stari građanin Splita i pučki sin, uvjeren sam, 
a i Vi sa mnom, da naš mali puk tražeći svoja klasna prava, ne teži za cilje¬ 
vima, koji se kose sa poretkom društva i Države. 51 

Žalim nadalje, što je pri utvrđenju i objavljivanju izbornog rezultata, u 
nesuglasju sa sobom i sa općinskom autonomijom, taj rezultat nepravilno 
objavljen, protivno zaključku jedino nadležnog glavnoga biračkog odbora i 
time ovo vijeće djelomično nepravilno sastavljeno.« 52 

Nakon ovog Bulić je, kao predsjedavajući, pozvao da se pristupi izboru 
općinskog načelnika. 53 

Prije pristupa izboru načelnika dr Berković je, u ime HSS-a, uložio pro¬ 
test zbog poništenja mandata s liste Saveza radnika i seljaka. On je izjavio, 
da je »općina zajednička svojina svih građana«, pa je zato »pravo da u Vi¬ 
jeću uzmu učešće svi oni, koji su na izborima, slobodnim narodnim povjere¬ 
njem, izabrani za vijećnike«. Po Berkovićevim riječima, »iznimne mjere po¬ 
ništavanja mandata izabranih vijećnika upotrebljene su samo u Dalmaciji, 
i za to su neshvatljive i nerazumljive, i daju temelja opravdanoj sumnji, 
da je to učinjeno na zahtjev nekojih koji misle i hoće da pošto-poto sačuvaju 
u svojim rukama vlast nad općinskim dobrom. Dok ovo konstatujemo, naj¬ 
odlučnije prosvjedujemo.« 

Izborni protivnici HSS-a nastojali su Berkovićev protest što više isko¬ 
ristiti u propagandne svrhe protiv te stranke. 54 Tako je splitska radikalska 


50 Odnosi se na poništenje mandata s liste Saveza radnika i seljaka. 

51 Novo doba navodi da je kod ovih zadnjih Bulićevih riječi u publici na gale¬ 
riji nastalo »živo komešanje« i čuli se protesti. Sreski načelnik opomenuo je pub¬ 
liku i zaprijetio da će se galerije isprazniti. Na to su protestirali Trumbić i J. Ber¬ 
ković, s obrazloženjem da sreski načelnik nema pravo opominjati publiku, jer je 
to pravo predsjedavajućeg. 

Prema navodima pučkaškog Jadrana (br. 23, 28. V 1926.) »na galerijama je 
bilo na okupu orjunaša i samostalaca, koji su galamili tako, da je trebalo gale¬ 
rije isprazniti«. 

52 Riječ je o prigovorima da je jedan mandat, koji bi imao navodno pripasti 
Hrvatskoj pučkoj stranci, dodijeljen samostalcima. 

Na ovaj Bulićev prigovor ponovno se umiješao sreski načelnik, izjavivši da 
ne može dozvoliti da Bulić dalje govori u tom smislu. Ovaj istup sreskog načel¬ 
nika ponovno je izazvao proteste Trumbića i Berkovića. 

53 O toku prve sjednice općinskog vijeća usp. Novo doba , br. 119, 25. V 1926; 
Jadran , br. 23, 28. IV 1926. 

54 U vrijeme Berkovićeva govora u publici su se čuli glasovi negodovanja, 
uzvik: »U Moskvu s Vama.« 

Država pisala da je Berković, u ime HSS-a, »otvoreno istupa u obranu komu¬ 
nista protiv države. Jedan državni činovnik, koji kaže da je nezakonita od¬ 
luka Ministarstva o poništenju komunističkih vijećnika, šta više da je ta od¬ 
luka donijeta na zahtjev nekojih, koji hoće da pošto poto očuvaju u svojim 
rukama vlast, 55 jedna je takova povreda državnoga autoriteta, da se samo po 
sebi nameće pitanje, da li dotični činovnik može dalje ostati na svome mje¬ 
stu.« List ide i dalje i »skreće pažnju kr. Državnom Odvjetništvu, da izvidi, 
nisu li u ovakovoj tvrdnji sadržana obilježja kažnjivog djela«, te da »nad¬ 
ležna vlast« mora »uzeti u obzir ovo nevigjeno i nečuveno istupanje jednog 
državnog činovnika, kakav je dr Berković, na odbranu poništenih komuni¬ 
stičkih mandata protivu jedne vladine odluke.« 56 

Nakon Berkovića, protest je, u ime federalista, iznio Trumbić. On je pred¬ 
sjedavajućem (Buliću) postavio pitanje zašto na sjednicu nisu pozvani svi 
izabrani vijećnici. Trumbić je nastavio: »Ako odgovor što će nam ga on 
[predsjedavajući] dati [...] bude takav, da on zakonito opravdava nepozi- 
vanje desetorice vijećnika na današnju sjednicu, bude opravdano po zakonu, 
onda ćemo vidjeti, što će dalje ovo tijelo danas raditi. Ako ne bude oprav¬ 
dano po zakonu, onda nastaje neminovna posljedica to da ovo tijelo danas 
zakonito ovdje ne postoji i da je ono prema tome u pravnoj nemogućnosti, 
da izvrši zadaću, koja mu je povjerena, naime da izabere načelnika i 6 prisje- 
dnika.« Trumbić se u svom protestu pozivao na zakonske propise i doka¬ 
zivao kako za poništenje radničkih mandata nema zakonske osnove, makar 
oni i bili smatrani komunistima. »Da se radi o kojim mu drago ljudima, fede¬ 
ralistima, radikalima, demokratima sve jedno. Za nas vrijede samo objek¬ 
tivni razlozi.« Trumbić je predsjedavajućem postavio pitanje, zašto na sjed¬ 
nicu nisu pozvani vijećnici s radničke liste, odnosno zašto u prozivci nisu 
spomenuta i njihova imena. Bulić mu je odgovorio »da se to zbilo po zakonu 
o zaštiti države, u koliko je on obaviješten, a drugo nema što da kaže«. 
Trumbić je na to protestirao, jer, po njegovu mišljenju, »bez obzira kojoj 
partiji pripadaju i koje je mišljenje ljudi kojima je poništen mandat, jer 
je naša općina lišena svojega prava da ima integralno svoje zastupstvo od 41 
člana«. Smatrao je da, kad su već mandati jedne liste poništeni, izbori imaju 
biti ponovljeni. 57 


55 HSS je nastojala stvoriti dojam da su radnički mandati poništeni nakon 
što dotadašnji načelnik Tartaglia nije uspio za svoj izbor osigurati radničke gla¬ 
sove (Novo doba, br. 123, 29. V 1926.) 

Za uzvrat pristalice Tartagline liste odgovarali su da je radničke mandate 
poništila vlada u kojoj se nalazi i HSS, odnosno Ministarstvo unutrašnjih poslova, 
u kome je podsekretar bio predstavnik HSS-a dr Pernar (Isto, br. 120, 26. V 1926.) 

* Država , br. 215, 26. V 1926. 

57 Novo doba , br. 119, 25. V 1926. 

Država je pisala da je Trumbić zaodjenuo »obranu komunista u uobičajene 
njegove pravničke diskvizicije i sofisterije. Njegova je argumentacija sasvim po¬ 
grešna«. Taj će list dalje tvrditi i ovo: »Na prvoj sjednici opštinskog vijeća bilo 
je licitacija izmegju Hrvatske Pučke Stranke, Federalista i Radićevaca ko će više 
da steče simpatije komunista. 

Radićevci su ipak u licitaciji pošli najdalje u prozirnoj namjeri, da sebi osigu¬ 
raju komunističke glasove, ako dođe do dopunskih izbora za upražnjena mjesta 
— kojih izbora inače ne može da bude, jer ih zakon ne predviđa za slučaj poni¬ 
štenja komunističkih mandata.« {Država, br. 215, 26. V 1926.) 

Razumije se, da protesti zbog poništenja radničkih mandata nisu proizlazili 
iz makakve simpatije za tu listu, nego prije svega iz stranačko-političkih razloga 
pojedinih grupa u općinskom vijeću. No, ipak je potrebno na te proteste ukazati, 

Berković se, u ime HSS-a, pridružio Trumbićevu protestu. No, Trumbić 
je tu solidarnost s negodovanjem odbio, izjavivši: »Ali ja i moji drugovi ne 
slažemo se sa izjavom Dr Berkovića, koju je danas pročitao u ime vijećnika 
HSS i ako se nije čula [zbog galame u publici], jer je druga njegova ten¬ 
dencija, a naša je da branimo zakon i ništa drugo.« 58 

Vratimo se opet Buliću. Spomenuto je da je on, kao predsjedavajući, 
pozvao na glasanje za izbor općinskog načelnika. Nakon tog njegovog poziva 
istupili su Berković i Trumbić, kako je gore rečeno. Tek nakon toga pristu¬ 
pilo se izboru. Prije nego je glasanje završeno, Bulić je izjavio: »Ja sam 
star. Ne samo kao građanin nego i kao svećenik ja velim: Mir i ljubav! 
To znaju ljudi starije generacije. Pošto su sva moja nastojanja ostala bez¬ 
uspješna, ja se odričem mojeg vijećničkog mandata, i molim da se pozove 
mojeg zamjenika da nastupi na moje mjesto i da on dade svoj glas pri 
glasanju.« 59 

Prisutni vijećnici nastojali su Bulića odgovoriti od te odluke, ali bez 
uspjeha. Nakon toga uslijedila su tri ponovljena glasanja, kako je naprijed 
prikazano. 60 U povodu različitih tumačenja njegove ostavke, Bulić je sutra¬ 
dan Novom dobu dao objašnjenja. O tome je taj list pisao: »Mons. Bulić nas 


jer se ponegdje može pročitati kako tih protesta uopće nije ni bilo, osim onog od 
strane F. Bulića. 

Kasnije, u vrijeme općinskih izbora 1928., Trumbić je o poništenju radnič¬ 
kih mandata 1926., pisao: »Pitanje eventualnog poništenja radničke liste je vrlo 
važno. Godine 1926. radnici su se dali izigrati. Onda je poglavarstvo (koliko se 
sjećam) izdalo dekret, koiim je, po nalogu velikog župana, a po naređenju mini¬ 
starstva, poništilo cijelu listu, time suviše da je od svoje strane zabranilo rad¬ 
ničkim vijećnicima pristup u vijeće i učestvovanje u njegovom radu. Stoga rad¬ 
nici nisu bili pozvani ni na prvu, kao ni na ostale sjednice općinskog vijeća. 
Radnici su se žalili, ali su pogrešno upotrijebili pravni lijek. Predali su tužbu 
državnom savjetu i ništa drugo, smatrajući da je poništenje uslijedilo po nalogu 
ministra unutrašnjih djela. Državni savjet nije uzeo u pretres njihovu tužbu sve do 
raspusta općinskog zastupstva, a onda je tek izdao riješenje, kojim je odbio tuž¬ 
bu zbog nadležnosti, s razloga što je tužba morala biti podnesena upravnom su¬ 
du u Dubrovniku, jer da se je radilo o odluci velikog župana, dotično poglavara. 
Ako se poništenje ponovi treba da radnici podnesu tri tužbe, jednu na državni 
savjet, a drugu jednaku na upravni sud u Dubrovniku proti poništenja, a treću 
svakako na upravni sud u Dubrovniku proti zabrane poglavarstva o učestvovanju 
u radu općinskog vijeća. Ti će pravni lijekovi imati tu pravnu posljedicu da 
odluka o poništenju, kao i o zabrani, neće postati pravomoćna sve dok ne dođe 
konačno riješenje, i da će radnici imati pravo da učestvuju u prvoj i u ostalim 
sieđnicama vijeća. Ako bi pored toga radnici neprimili poziv na prvu sjednicu 
vijeća, na koji poziv imaju pravo po općinskom izbornom zakonu, trebaće odmah 
na prvoj sjednici staviti predlog i izglasati zaključak o odgodi izbora uprave za 
daljnjih osam dana, tako da na drugu sjednicu budu i radnici pozvani, sve dok 
se ne riješi njihova tužba.« (Arhiv Jugoslavenske akademiie znanosti i umjetnosti, 
fond Jugoslavenskom odbora, f 60 D VI/26, Trumbićevo pismo dr Stjepanu Vuku- 
šiću, predsjedniku Hrvatske federalističke seljačke strane u Splitu, 21. XI 1928., 
iz Pariza). 

58 Novo doba (br. 120, 26. V 1926) je povodom toga pisalo: »Interesantno je bilo 
vidjeti, a djelovalo ie i komično, kad su se radićevci neprestano pridruživali pro¬ 
testima federalista, htijući silom da nametnu jednu koaliciju koju je g. dr. Trum¬ 
bić, u ime federalista, uporno otklanjao, gotov s indignacijom.« 

59 Novo doba , br. 119, 25. V 1926; Jadran, br. 23, 28. V 1926. 

60 Prema navodima Jadrana (isto), kad se Bulić, nakon ostavke, »pojavio među 
publikom, koja je ispred općine čekala rezultat prve sjednice, priređene su mu 
tople i spontane ovacije«. 

upozorava da su tekstualne njegove rijeci prilikom jučerašnje ođreke na 
vijećništvo općine Splitske glasile ovako: 'Ja kao stari građanin i svećenik 
bio sam uvijek za mir i ljubav i sporazum. To znaju ljudi stare generacije. 
Pošto su sva moja nastojanja oko sporazuma ostala bezuspješna, ja se odri¬ 
čem mojeg vijećničkog mandata.' 

Osim toga Mons. Bulić nas upozorava da je za slučaj kad se ne bi bio 
odrekao i kad bi novi načelnik bio imenovan, namjeravao poslije izbora na¬ 
čelnika reći još i ove riječi: 'Pri zaključku obavljena ovoga čina do kojega 
je došlo kroz stranačke borbe u izborima, da mi bude dozvoljeno, kao naj¬ 
starijemu u ovome krugu i kao svećeniku, mira i ljubavi, da apeliram na 
ugledno vijeće, neka ovim časom smatra da su sve borbe svršene i da na¬ 
stupa svima nama dužnost zajedničkoga rada i natjecanja za moralni i ma¬ 
terijalni napredak ovoga grada i ove Općine u njihovu hrvatskomu karakte¬ 
ru i u važnoj ulozi, koju Split ima u cijeloj našoj Domovini, ujedinjenoj pod 
žezlom našega narodnoga Vladara. Živio naš vitezki kralj Aleksandar! Živio 
naš Split! Živio naš novi načelnik!’» 61 

U svojim Zapamćenjima Bulić je zapisao da je kao »stariji po godinama, 
predsjedao izboru Načelnika Općine Splitske i prisjednika, držao govor. 
Nedošlo do sporazuma i ja položio mandat općinskoga vijećnika«. 62 

Kao što se vidi, Bulić je ostavku dao zbog nezadovoljstva sa stanjem od¬ 
nosa među političkim grupacijama u općinskom vijeću, određenije, zbog toga 
što nije došlo do sporazuma oko izbora općinskog načelnika. No, već tada 
njegovom govoru, i ostavci, pokušavalo se dati drugo značenje, naime, u 
središte se stavljalo njegovo nezadovoljstvo što su poništeni radnički man¬ 
dati. Tako je radikalska Država , citirajući Bulićeve riječi da je »uvjeren, 
da naš mali puk tražeći svoja prava, ne teži za ciljevima, koji se kose sa po¬ 
retkom društva i države«, odgovarala: »Čudi nas da je ove riječi mogao da 
reče jedan stari i uvaženi učenjak, jer kad on tako tvrdi možemo zaklju¬ 
čivati da je on sve ovo vrijeme živio više u duhu rimskih iskopina nego u du¬ 
hu vremena. Baš u Splitu više puta događaji su pokazali, da je 'mali puk, tra¬ 
žeći svoja klasna prava' išao za ciljevima koji se i te kako kose i sa dru¬ 
štvenim i sa državnim poretkom i otvoreno na splitskim ulicama manifesti¬ 
rao za crvenu Rusiju!« 63 

Nedugo iza Bulićeve ostavke u općinskom vijeću, on je formalno pre¬ 
stao biti ravnateljem Arheološkog muzeja (imenovan je dr M. Abramić). Ovo 
smjenjivanje u javnosti se povezivalo s njegovim istupom u općinskom vi- 


61 Novo doba , br. 120, 26. V 1926. 

Jadran, (br. 23, 28. V 1926.) o Bulićevoj ostavci je pisao: »Msgr. Don Frane 
dr Bulić kao svećenik, kao Hrvat, sin ove općine opetovano je pokušao da dođe 
do sporazuma za izbor cjelokupne uprave. Kad je vidio, da je sve njegovo nasto¬ 
janje ostalo uzaludno, te se je bez prethodnog sporazuma pristupilo glasanju za 
izbor načelnika, vidljivo uzbuđen i sa dostojanstvenom motivacijom izjavio je, 
da se mora povući te se je odrekao i dobrog predsjedništva i vijećničke časti.« 

62 NSB, RZ, BO, Zapamćenja II, 196. 

63 Država , br. 215, 26. V 1926. 

Bulić je zapisao: »Donosi mi se vijest da su Radikali po gradu ljuti na Don 
Fr. Bulića zbog ove izjave u Općinskom vijeću o [dio teksta nečitljiv] liste rad¬ 
ničke. Opetuje se: Bulić je u socijalnim pitanjima učenik Isusa Krista i pristaša 
načela enciklike Lava XIII Pape o socijalnim pitanjima.« (NSB, RZ, BO, Zapam¬ 
ćenja II, 215.) 

jeću, određenije, njegovim nezadovoljstvom zbog ukidanja radničkih man¬ 
data. 64 Tako je Bulić već tada stekao reputaciju simpatizera komunista. 65 

Dakako, Bulićev istup u obranu radničkih mandata treba primiti u 
kontekstu tadašnjih prilika s odgovarajućom pažnjom, i kao izraz njego¬ 
vih demokratskih nazora, ali i korigirati legendu o tome kako je Bulić ostav¬ 
ku podnio u znak protesta zbog poništenja radničkih mandata. A takve le¬ 
gende traju i do naših dana. 66 

Sredinom listopada 1928. u Splitu se ponovno održavaju općinski izbori. 
Na tim izborima ponovno je sudjelovala Hrvatska pučka stranka. Valja se 


64 U povodu Abramićeva imenovanja Bulić je zapisao da »ovom stanju stvari 
kao da je doprinijela okolnost« njegova istupa na sjednici općinskog vijeća, protest 
protiv navodnog poništenja jednog mandata Hrvatske pučke stranke i poništenja 
radničkih mandata. On dalje bilježi da je ing. Senjanovića, koji je početkom lip¬ 
nja 1926. bio u Beogradu, u vezi s općinskim poslovima, upitao »što nosi iz Beo¬ 
grada«, na što mu Senjanović »reče da ga ljuti Split, da je komunistički«. Bulić 
dalje navodi kako mu se prigovaralo i to što je protestirao protiv poništenja jed¬ 
nog pučkaškog mandata, ciljajući na načelnika Tartagliu, koga je podržavala 
vlada. Uz sve te informacije Bulić odgovara: »Sve ove okolnosti za zloguke do¬ 
bro došle. Ali Don Frane Bulić učenik je Isusa Krista, a ne kojekakovih komu¬ 
nista.« (Isto, 214.) 

Krajem srpnja 1926. Bulić je zapisao kako mu je Abramić pričao da je na pr¬ 
voj sjednici općinskog vijeća, kao najstariji vijećnik, trebao dobiti orden Kara- 
đorđeve zvijezde, ali je to bilo obustavljeno zbog njegova »komunističkog govo¬ 
ra«, te stoga što se u samom početku govora nije sjetio kralja, a ne na kraju 
govora, kao što je to namjeravao. Bulić je iz svega zaključivao da u njegovu smje¬ 
njivanju u Muzeju »ulazi politika«. (Isto, 255.) 

Na drugom mjestu Bulić je zapisao kako je iz Beča dobio Feđeration balca - 
nique i šaljivo dodao, da će ga »još uvrstiti u revolucionare«. (Isto, 230.) 

Vinka Bulić, supruga Bulićeva sinovca Mate, zapisala je 17. VI. 1926: »Govori¬ 
la sam neki dan sa Don Vinkom Brajevićem urednikom 'Novog Doba' glede one 
sjednice kad je bila za izbor načelnika i Don Frane kao dobni starješina predsje¬ 
dao, te se smutio i gotovo suzam na očima držao govor pa svi našli da je to 
senilnost (inšempian 80 god.). Rekla sam Don Vinku da su se u velike varali, 
jer ako je pokazao slabost, to je bilo jer se ticalo nepravice, ticalo se ukidanja 
radničkih mandata, zaostalosti grada itd. 

A1 Don Vinko tuče svoju da je Don Frane star čovjek više, da niko ne vodi 
više računa što govori, 'čemu ovaj govor — veli mi — gdje brani radnike što su 
im ukinuli 10 mandata, šta se pača, ludo je to bilo od njega/ Ja mu velim: To 
Vi velite tako i Vaša okolina da je ludo govorio —al ima hiljada onih koji baš 
odobravaju D. Fr. ono što je rekao i što je uzeo ih u obranu. Svak zna da D. Fr. 
sigurno nije komunista već brani nepravicu [naknadno dodano: koja radnicima 
nanesena]. — Jest, ali eto — nastavlja Don Vinko — što je time postigao! Ništa! 
Čuo sam da je svrgnut kao ravnatelj Muzeja, pa eto nije ni to više za nj bilo/ 
— Našto ću ja: 'Ne radi se o tome, već o načinu kako se pri tome postupilo!' 
A on: 'Eto vidite. Čuo sam da mu je bila određena Karađorđeva zvijezda, to je 
najveći orden u našoj državi pa da radi govora baš na opć. sjednici su mu uskra¬ 
tili/« (NSB, RZ, BO, V. Bulić, Dnevnik II.) 

65 V. Bulić je kasnije (27. IX 1931) zabilježila razgovor s Trumbićem, koji je 
smatrao da je sva politika prestala pod pritiskom gospodarske krize. Bulić je sma¬ 
trao da »i mi idemo u susret socijalnoj revoluciji«, da »smo gotovi« ako se za¬ 
plete u Mandžuriji, »a šta će biti onda ko može da zna«. V. Bulić je uz to zapisala 
svoj komentar: »Svakako D. Fr. se nema bojati komunista, oni su za nj. Ne za¬ 
boravljaju oni da se on zauzeo za mandate radnika na prvoj općinskoj sjednici 
nakon izbora kad su im bili ukinuli. Ali to lokalno. Lavina će doći sa zapada 
od milijuna nezaposlenih i koji će smjer opet tko zna.« (NSB, RZ, BO, V. Bulić, 
Dnevnik IV, 587.) 

66 Usp. o tome npr. V. F o r e t i ć. Sjećanja na don Franu Bulića, Don Frane 
Bulić , katalog izložbe, Split 1984., 198—199; Milan Ivanišević, Frane Bulić, 
Kulturna baština, 15/1984., 13. 

prisjetiti da je to vrijeme nakon atentata u Skupštini i događaja koji su 
nakon toga slijedili. Posebno se treba prisjetiti da je u novoobrazovanu vla¬ 
du (27. VII 1928.) Antona Korošca ušla i Hrvatska pučka stranka, a njen 
predsjednik Stjepan Barić postao je ministar socijalne politike. U to vrije¬ 
me općenito, kao i u parolama za općinske izbore 1926., stranka je isticala 
uglavnom iste parole. U pitanju državnog uređenja ona je isticala »hrvatski 
autonomistički program« i zalagala se za »zakonitu promjenu ustava«. 67 

Hrvatska pučka stranka ponovno je na izborima računala na Bulića. Bio 
je već izrđen i nacrt izbornog proglasa (uglavnom u okvirima proglasa iz 
1926.) s Bulićevim imenom. No, Bulić je ovaj put kandidaturu otklonio. V. 
Bulić je o tome zabilježila: »Dalje mi je rekao da mu je došla delegacija 
od Pučke stranke da ga nose za nosioca liste za opć. izbore našto je on od¬ 
govorio da ne će jer on pripada stranci al kad je ova stranka režim, od tada 
stoji po strani jer on nije režimlija. Samo kao Hrvat izvan stranke ili s 
opaskom da ne pripada stranci režima.« 68 


4. Bulićeva neostvarena misija u Pariz 1928. 

Nakon atentata u Skupštini u lipnju 1928., Seljačko-demokratska koali¬ 
cija (točnije, Hrvatska seljačka stranka) poduzimala je različite inicijative 
i u inozemstvu, s ciljem da se javno mnijenje, politički faktori i pojedinci 
pridobiju za podršku gledištima opozicije u Hrvatskoj. Među raznim takvim 
inicijativama bila je i ta da Bulić putuje u Pariz, kod R. Poincarea, tada 
predsjednika francuske vlade. Ta je incijativa nastala u Trumbićevu krugu. 69 
Iz daljih-podataka vidjet će se da su s tom inicijativom uz Trumbića bili 
povezani pristaše Hrvatske pučke stranke Kerubin Šegvić i Svetozar Rittig. 
Iz raspoloživih podataka vidi se da su s tom inicijativom bile upoznate i neke 
druge osobe, a može se pretpostaviti da ih je bilo i više, nego što se iz ra¬ 
spoloživih podataka vidi. Trumbić je inače isticao potrebu čuvanja tajne 
o toj misiji. Tako je u pismu Buliću, 29. IX. 1928., pisao: »Nastojte da stvar 
bude sasvim diskretna, jer Bože sačuvaj da se po balavom Splitu počme 
govoriti da je don Frane otišao u P[ariz].« On nije predviđao da bi Bulić o 
tome išta pričao i nadbiskupu Baueru. U odgovoru na Bulićevo pismo od 
3. X. 1928., Trumbić je pisao: »Ako ostanete ovdje [u Zagrebu, prigodom pu¬ 
ta u Pariz] dva dana, kako mi pišete, treba da svakako odsjednete u Dvoru, 
kao po običaju, i da o Vašem dolasku predhodno obavijestite nadbiskupa, 
da ne bude iznenađenja. On je nešto poboljevao, ali sada je bolje, jer sam 


67 Za program HPS usp. SNB, RZ, BO, te Regionalni zavod za zaštitu spomenika 
u Splitu, Bulićeva ostavština, f 18/11. 

68 NSB, RZ, BO, V Bulić, Dnevnik II, 189. 

U jednom tekstu, na kome je napomena da je to »iz mog dnevnika«, V. Bulić 
je zapisala, da je 24. X. 1928. Bulić »ispričao, kako mu je jučer došla delegacija 
Pučke Stranke, da ga nosi kao nosioca liste za Općinske izbore, ali da se on ne 
htio primiti, jer da ne pripada više toj stranci odkada je ona za režim, a on nije 
režimlija. Samo kao Hrvat izvan stanke — veli — ili s opaskom da ne pripadam 
stranci režima«. (Regionalni zavod Split, Bulićeva ostavština, f 17 d, 12.) 

69 V. Bulić je zapisala da su Bulića zamolili »Dr Trumbić i njegovi najintim¬ 
niji, da bi on kao odlična osoba i stari znanac Poincarea pošao u Pariz na 8 dana 
[...]« (NSB, RZ, BO, V. Bulić, Dnevnik II, 180. Zapis V. Bulić o toj misiji na¬ 
lazi se i u Regionalnom zavodu u Splitu, Bulićeva ostavština, f 17 d, kao prijepis, 
ali se poneka riječ razlikuje). 

ga jučer posjetio, ali mu naravski nisam ništa o Vama govorio.« 70 Inače, 
Trumbić je bio skloniji tome da se Bulić u Zagrebu ne zadržava, nego da 
odmah nastavi put za Pariz. Trumbić je najviše bio i angažiran u organiza¬ 
ciji Bulićeva puta i određivanju političkih smjernica. 71 

S obzirom na Bulićevu dob, računalo se s tim da netko mora biti u nje¬ 
govoj pratnji. Prvotni je plan bio da to bude S. Rittig. Vidi se to iz Trum- 
bićeva pisma Buliću od 18. IX. 1928: »Čim sam se vratio u Zagreb, go¬ 
vorio sam sa prijateljem, komu sam cijelu stvar rastumačio. On je u na¬ 
čelu sporazuman i pristaje da budete u društvu, a on će se starati za tro¬ 
šak. Ali pošto je bio na dopustu mjesec dana, ima mnogo zaostalih poslova, 
koje mora urediti, pa ne može da se odmah stavi na raspolaganje, nego tek 
početkom dojdućeg oktobra. Dan će Vam se točno javiti kad ćete doći u 
Zagreb. Zato se Vi lijepo spremajte da budete gotovi do deset-dvadeset da¬ 
na. Čim bude sve uređeno, opet ću Vam se javiti.« No, nešto kasnije (29. 
IX.) Trumbić je javljao: »Vaš prijatelj ne može da ide s Vama, kako Vam 
i don Kerubin [Šegvić] donio poruku, što ja onda još nisam znao. Ima 
naime Peku bol u grlu, pa mora da se čuva i da se liječi.« Iz drugih poda¬ 
taka može se zaključiti da je riječ bila o Rittigu. 

Nakon što je otpala mogućnost da se Buliću pridruži Rittig, u obzir je 
došao prof. Josip Barač, naročito i zbog njegova poznavanja francuskog je¬ 
zika. U obzir je još, na Bulićev prijedlog, došla i V. Bulić. 

Iz Trumbićevih pisama Buliću vidi se da je Rittig od početka pristao da 
snosi troškove putovanja, u iznosu od deset tisuća dinara. No, kad se po¬ 
stavilo pitanje pratioca, odnosno dvojice pratioca, pokazalo se da ta svota 
nije bila dostatna, pa se razmatrala mogućnost da dio troškova (za V. 
Bulić) snosi sam Bulić. 

Razmatrana su dva pravca putovanja, preko Austrije i preko Italije. Na 
izbor puta utjecala je cijena, ali i to što prof. Baraču nije odgovaralo puto¬ 
vanje preko Italije. Pribojavao se da bi mu talijanske vlasti mogle praviti ne¬ 
ugodnosti. 

Koji su bili motivi da se Bulića šalje u Pariz, kod Poincarea? Jedan je 
razlog bio općenitiji, proizlazio je iz utjecaja koji je u to vrijeme Francuska 
imala u Jugoslaviji. Drugi razlog je poseban, s obzirom na Bulićeve odnose s 
Poincareom. 

U svojim memoarima Poincare se prisjećao svog susreta s Bulićem prije 
svjetskog rata. On piše kako je u vrijeme svog putovanja u Split i Solin 
susreo mnoge ugledne osobe, koje su mu iskreno govorile o svom nestrplji¬ 
vom očekivanju da se oslobode iz austrijskog ropstva. U vrijeme tog puta 
imao je preporuku za Bulića, koji ga je vodio po solinskim iskopinama. Tom 
prilikom Bulić mu je govorio o neizdrživom položaju Slavena pod Habsbur- 
zima. »Dok sam šetao s njima po Splitu«, piše Poincare, »nisam mogao si¬ 
gurno ni slutiti, da će se njegova proročanstva tako brzo ostvariti. On mi je 
već onda kazivao, da će smrt Franje Josipa biti znakom oslobođenja i više 


70 Regionalni zavod, BO, f 17d. 

71 U vezi s ovim pitanjem Trumbić je bio u prepisci s Bulićem. Trumbićeva 
pisma o tome su sačuvana, dok Bulićeva, koja se inače spominju, nisam uspio 
pronaći. O toj misiji opširnije bilješke ostavila je V. Bulić, koja je o svemu bila 
upoznata. Trumbićeva pisma nalaze se u Regionalnom zavodu u Splitu, BO, f 17d. 
Ovdje se neće taj fond svaki put navoditi. 

je puta ponavljao, da je Austro-ugarska, onakva kako je sastavljena, iza¬ 
zov volji naroda, ljudskoj slobodi, pravdi i zdravom razumu. Htjela Evro¬ 
pa ili ne, jedna država tako rđavo organizirana, osuđena je na skoru smrt.« 
Poincare je dalje napisao: »Svakog puta kad bi Austrija 1913. činila nove ne¬ 
spretnosti, sjećao bih se riječi msgra Bulića. Na Francuskoj je, međutim, 
bilo da što duže održi na nogama tu staru kulu od papira, i od straha da je 
ne uzdrmamo, mi smo joj se uvijek približavali tek na vršcima prstiju i za¬ 
državajući dah.« 72 

Poincare je Bulića ponovo susreo u Parizu 1919., u vrijeme kada je na 
Mirovnoj konferenciji pratio biskupa Carića. 73 

U svibnju 1928. u Jugoslaviji je bio Henri Grignon, savjetnik Apelacionog 
suda u Parizu i šef kabineta predsjednika vlade sa suprugom, koji se inače 
zanimao za kulturne probleme Jugoslavije. U Splitu se satsao s Bulićem. 
Nakon povratka u Pariz pisao je Buliću: »Vrativši se u Pariz, prenio sam 
predsjedniku Ministarskog savjeta kako ste nas ljubazno primili i kako se 
još sjećate Vaših susreta s njime. 

Mislio sam da će Vam biti drago da primite zadnju fotografiju emi¬ 
nentnog državnika, — s njegovom posvetom. 

Sretan sam što za Vas mogu učiniti tu malu pažnju. Još uvijek smo pod 
dojmom Vaših snažnih riječi. Gospođa Grignon i ja Vas molimo, monsignor, 
da primite osjećaje našeg najdubljeg poštovanja.« 

Bulić je 14. rujna 1928. pisao Poincareu: »Imali ste dobrotu da mi upu¬ 
tite Vašu fotografiju, posredstvom gospodina Henri Grignona, pokazujući 
time zanimanje za mene, čega ću se uvijek i rado sjećati. 

Namjeravao sam skoro poći u Pariz, nadajući se tom prilikom imati 
veselje da Vam osobno izrazim najiskreniju zahvalnost na Vašem znaku paž¬ 
nje, meni toliko dragocijenom. No nažalost trenutno nisam u mogućnosti 
da odem na to putovanje, te Vas moram, Gospodine Predsjedniče, ovim pu¬ 
tem zamoliti, da uvažite moju veliku zahvalnost za čast koju ste mi iskazali. 

Nadam se ipak da ću uskoro krenuti za Pariz, te uzimam slobodu da 
Vas zamolim, da mi posvetite nekoliko trenutaka, kako bih Vam osobno mo¬ 
gao čestitati na velikom djelu koje ste upravo ostvarili — pored tolikih dru¬ 
gih ne manje važnih u ovim kritičnim vremenima — za dobrobit Vaše mile 
Francuske, ali time i na korist čitavog civiliziranog svijeta, na čelu kojeg se 
nalazi Vaša slavna domovina. 

Dozvolite mi, Gospodine Predsjedniče, da imam čast pokloniti Vam je¬ 
dan primjerak mog zadnjeg djela o Dioklecijanovoj Palači. Beskrajno žalim 
što knjigu nećete moći prolistati, budući da je napisana na hrvatskom; no, 
barem ću imati zadovoljstvo što ću znati da se nalazi u Vašoj biblioteci. Ga¬ 
jim nadu da će se ovo moje djelo pojaviti i na francuskom jeziku, te da 
ću Vam tako dati mogućnost da se s njime upoznate.« 

Poincare je Buliću odgovorio 20. rujna: »Hvala što ste bili tako lju¬ 
bazni da mi pošaljete knjigu koju ste posvetili Dioklecijanovoj Palači; kao 
i Vi, nadam se da će djelo biti prevedeno na francuski, te da ću se tada s 


72 R. Poincare, Au Service de la France. Neuf anees de souvenirs, III, L'Euro- 
pe sous les armes, 1913, str. 362 i d. 

73 Taj susret spominje i Poincare, ali pogrešno navodi da je Bulić tada bio 
u svojstvu eksperta jugoslavenske delegacije na Mirovnoj konferenciji. 

njime moći upoznati. Već sada, gravire me podsjećaju na moj posjet pod 
. Vašim dragim vodstvom. 

Bit ću vrlo sretan da Vas ponovo vidim te će mi biti drago da Vas pri¬ 
mim kad budete u Parizu.« 74 

Trumbić je smatrao da će Bulić kod Poincarea naići na povjerenje i razu¬ 
mijevanje, s obzirom na njihovo dotadašnje poznanstvo. Imajući u vidu spo¬ 
menuti Poincareov odgovor Buliću 20. rujna 1928., Trumbić je Buliću 29. 
rujna pisao: »Njegov odgovor na Vaše pismo, vrlo je značajna stvar koja 
govori očito da ovo učinite što ste naumili.« U pismu od 3. listopada 1928. 
pisao je Buliću: »Želim da razumijete dobro moju misao, koja mi je došla 
čitajući one uspomene u knjizi Poincarea, na razgovor s Vama kada je prije 
rata bio u Splitu. On je onda Vas (kako iz knjige proizlazi) od svoje inicija¬ 
tive upitao ne kao političara, nego kao učenjaka, što mislite o sad pokojnoj 
monarhiji. Vaš je odgovor na njega toliko djelovao, da ga je zabilježio i obi- 
jelodanio poslije mnogo godina u svojem velikom djelu, čime je očito htio 
naglasiti, kako je Vaš sud bio stvaran i dubok, da se je ostvario kao proro¬ 
čanstvo. Iz toga se vidi, koliko Vas on cijeni (docet i njegovo najnovije 
pismo) i to ne samo kao učenjaka, nego i kao čovjeka, koji, i ako samo 
učenjak, znao je onako sintetično predstaviti prekarni položaj bivše monarhi¬ 
je, još dok je prividno izgledala moćna. Vjerojatno je da je onaj Vaš sud 
čuo i od kakovih političkih ljudi, ali je zabilježio samo Vaš baš zato što 
niste politički čovjek nego samo učenjak.« 

Što je Poincareu Bulić imao reći i na koji način? U tome je on trebao 
postupati prema uputama koje mu je davao Trumbić. 

Prvotna je zamisao bila da Bulić Poincareu podnese memorandum o pri¬ 
likama u Jugoslaviji i gledištima opozicije u Hrvatskoj nakon atenta u Skup¬ 
štini. No, između Bulića i Trumbića postojale su razlike u mišljenjima da 
li podnositi memorandum ili ne. U rujnu 1928., Šegvić je Buliću pisao: 
»Mnogo sam promišljao o ugovorenom memorandumu ili spomenici. Nakon 
dubljeg razmišljanja došao sam do zaključka ovoga: Kad biste Vi predali 
bilo komu kakav memorandum, onda bi se opravdano mislilo, da ste Vi pošli 
u stanovitu svrhu. Ne smije ni izdaleka izgledati, da ste Vi pošli bilo kako¬ 
vom drugom svrhom, osim onom sadržanom u poslanom pismu. [Riječ je 
o pismu Bulića Poincareu od 14. rujna, koje je naprijed navedeno]. U raz¬ 
govoru, koji ćete Vi znati vješto skrenuti, morate reći sve ono, što biste 
predali pismeno. Tu Vas rječitost neće izdati [Bulićeva primjedba uz ovaj 
pasus: Naravski]. 

Glavna teza mora biti: konkubij koji je nastao dobrom voljom savezni¬ 
ka nije uspio baš onako, kako nije uspjelo djelo Talleyranda pre jedan 
dobri vijek. Onda se je stvorilo jedinstvo Holandije i Belgije (Nizozemska), 
koje se je razvrglo god. 1830, s istih razloga, s kojih se danas tuže onkraj 
Drine, Save i Dunava. 

Pogreška je bila, što se je Jugoslavija osnivala na militarizmu. Ovaj nije 
kadar nigdje uređivati državu. Osobito ne onda, kad predstavlja samo osje¬ 
ćaje šovinističke. Organi policije ovisni su od vojne a ne od civilne uprave. 
Antagonizmi se nisu tražili nego su [se] zaoštrili. Diferencijacija između Sr¬ 
bije i prečanskih krajeva je prevelika. Dva svijeta. Hrvati su gledali u Fran¬ 
cuskoj i majku slobode i kulturnu predhodnicu. Dosta je spomenuti Stros- 

74 Ova korespondencija nalazi se u Regionalnom zavodu u Splitu f 17d. 

majera i Starčevića. Od vremena Petra Zrinjskoga do Kvaternika postojala 
je jaka duševna veza. Ona postoji i danas. Zato ih boli, kad čuju od strane 
Beograda, da Francuska podupire sistem hegemonije Srbijanske, sistem, 
stvoren ustavom, koji je proti ustanovama krfske deklaracije, izglasan kup¬ 
ljenom većinom proti svih glasova Hrvata i Slovenaca. 

Ovo sve Vi možete lijepo en passant razložiti, kao da Vi niste izbrano 
interesirani u ovaj spor nego samo govorite što vidite na svoje oči. Ne smiju 
slušatelji doći u sumnju, da su Vaše riječi naručene.« 75 

Govoreći o spomenutim Poincareovim memoarima, u kojima spominje 
susret s Bulićem, Trumbić je, u pismu od 3. listopada 1928., pisao Buliću: 
»Po primjeru toga ranijeg događaja ja sam pomislio da bi bilo dobro da bi 
s njime došli u doticaj da ga pozdravite, a ne spominjući ništa o našim poli¬ 
tičkim prilikama iz Vaše inicijative; a siguran sam da će Vas on sam pita¬ 
ti, tim više što je nastala izvanredno teška situacija kod nas. Tada će biti 
za Vas zgoda da kažete nekoliko temeljnih misli i opazaka o našim prilika¬ 
ma, što će on uvažiti više nego da mu to isto kaže ma koji od naših politi¬ 
čara. Radi toga on ne smije po ničemu posumnjati da ste došli k njemu u 
kakvoj političkoj misiji, jer bi onda mogao smatrati Vaše riječi kao manje 
objektivne. Uvjeren sam da on neće od Vas tražiti ništa pismeno već i sto¬ 
ga što bi Vas opteretio jednim poslom, što ne može biti obzirom na Vaše 
godine. Stoga držim da je suvišan svaki Promemoria, ali pošto ste ga već 
dali izraditi po don K[erubinu Šegviću], donesite ga sobom pa ćemo vi- 
diti.« 76 

Što se moglo očekivati od Bulićeva posjeta Poincareu? U pismu od 4. li¬ 
stopada 1928., Trumbić je Buliću pisao: »Pitate me da Vam iskreno odgovo¬ 
rim, kakvom se uspjehu nadam. Ja sam Vam i u Zagrebu kazao, koji je 
moj cilj i što od ovoga očekujem, a sada da Vam to potanje razjasnim. Moj 
je cilj jedino taj, da P[oincare] čuje Vaše mnijenje o sadašnjem stanju kod 
nas i ništa drugo. Držim da je jako važno da on to čuje od Vas, jer, sudeći 
po onom klasičnom procedensu prije rata, on će o tome voditi računa u 
odnošajima sa Beogradom i nadam se da može uplivati ondje u dobrom 
smislu, na prijateljski način. Drugo ja ništa ne očekujem, a posebice mislim 
da Vam P. neće obećati da će što poduzeti, jer na odgovornom položaju on 
to ne može učiniti u razgovoru sa jednom privatnom ma koliko odličnom 
osobom. Prema tomu ja nisam nikakav pretjerani optimista, jer ne očekujem 
ništa, što nije moguće, nego samo da razgovarate sa P., a to možete. I zato 
jedino, po mojem mnijenju zaslužuje da se potrudite, jer je P. moćna ličnost, 
koja do Vas drži mnogo. Ali, ako Vi ne mislite tako, ili se bojite radi Vašega 
zdravlja, što Vi prosudite na prvom mjestu, možete slobodno odustati od 


75 Regionalni zavod, BO, f 17 d, šegvićevo pismo Buliću, 21. IX 1928, prijepis; 
Bulićeva primjedba: »Primio 28/IX 1928.« 

V. Bulić je o tome zapisala: »I Kerubin šegvić donese D[on] F[rani] jednu 
Promemoria u kojoj su izložene glavne točke njihova plana čini mi se u glavnom 
na bazi federacije, svakako razdioba i autonomije vel. pokrajina što je u ostalom 
sporedno da ja bilježim, glavno je da se Don Frane odlučio da od 82 godine 
koje i navršio putuje u Pariz.« (NSB, RZ, BO, V. Bulić, Dnevnik II, 181.) 

76 Ovo se vjerojatno odnosi na spomenuto šegvićevo pismo od 21. rujna 1928. 
Sutradan, 4. listopada 1928., Trumbić je pisao Buliću: »Promemoria. Odnosim 

se na ono što sam Vam u jučerašnjem pismu pisao. Ipak, ako hoćete, pošaljite 
odmah poštom gotovi nacrt, što imate, i to direktno na mene: Martićeva 29, pre¬ 
poručeno.« U pismu od 8. listopada 1928. Trumbić je pisao: »Primio sam Prome¬ 
moriju i naći ćete gotovo.« 

puta barem za sada, rezervirajuć se eventualno za dogodine, kada bude bolja 
sezona. 

Uz jučerašnje moje pismo držim da sam Vam ovime odgovorio na sve 
važne točke, koliko je potrebno.« 

Samo četiri dana kasnije Trumbić je Buliću pisao: »Prilike u Parizu . 
Ne mislim da bi se sada mogao očekivati pad P[oincarea]. Sada su još par¬ 
lamentarni praznici, pa je zgodno da što prije pođete. Kad se parlament 
otvori 1) P[oincare] neće imati raspoloživa vremena, a 2) može nastati kriza. 
Stoga nije uputno odgađati. Kod nas pak nema izgleda za promjene. Skup¬ 
ština je sazvana za 12. o. m. i nastavit će rad. Korošec je u današnjim no¬ 
vinama izjavio da se u sadašnjim prilikama nikako ne misli na izbore.« 
Trumbić zatim piše: »Sada je na Vama da odlučite. Ako zbog zdravlja ili 
zbog financijskih sredstava ne možete, slobodno odustanite za sada, odga¬ 
đajući stvar do boljih vremena. Molim Vas, javite mi odluku.« 77 

U međuvremenu nastale su nove okolnosti. V. Bulić je zapisala: »Kad 
iznenada u petak se D[on] Frani najavi Francuz Charles Loiseau, novinar 
i muž Gjene Vojnović (sestre Konta Ive) i u razgovoru mu poruči da ga 
Poincare puno pozdravlja, a da on sada vraćaj uć se u Pariz mogao bi da mu 
odnese pismo od njega, naime od D. Frane. 78 Stvar se s temelja promijeni. 
Nikad bolje zgode misli D. Frane. A jer je bio Trumbiću poslao onu Pro¬ 
memoriju natrag da nešto ispravi, to mu brže bolje piše o zgodnoj prigodi 
i da mu tačno u formi pisma sastavi glavne tačke kako žele. Za sada nek 
ide pismo, a kasnije eventualno možemo i mi, za pojačat stvar. Tim više, za¬ 
boravila sam bila napisat, D. Frane je stao na stanovištu da bi on bio nosio 
i pismeno u slučaju da Poincare kaže da mu da to pismeno, da bi mu on 
sutra dan bio donio tu Promemoriju jer D. Frani se činilo da samo pisme¬ 
no imat će vrijednost tolikog troška i puta, dok Trumbić nije htio nikako 
pismeno ništa već samo usmeno. Tako je bilo i sada.« 79 

Na Trumbićevu informaciju o dolasku Loiseaua, Trumbić je odgovorio, 
17. listopada 1928: »Ako doista stoji, da je P[oncare] govorio L[oiseau] o 
Vama, onda Vi možete poslati mu po istom samo usmenu poruku o ovom 
problemu, o kojem Vas P. nije po L. upitao za mnijenje i ne može biti da 
mu po Lu. šaljete pismo, makar Vam to i sam L. od svoje inicijative pred¬ 
laže. Imam moje razloge za sve.« 


77 Na pismu je Bulić dodao bilješku: »Odgovoreno večer 12/X 1928.« 

78 Ch. Loiseau, publicist i bivši diplomat, u vrijeme prvog svjetskog rata bio 
je neka vrsta francuskog neslužbenog agenta kod Vatikana. Bio je u kontaktima 
s predstavnicima Srpske vlade i Jugoslavenskog odbora. Bavio se pitanjima utje¬ 
caja vjerskog faktora na problem stvaranja jugoslavenske države. Svoja gledišta 
prenosio je francuskim službenim faktorima (Usp. Živojinović, Vatikan , 
121 i d.). 

Kad se u studenome 1928., Trumbić susreo s Loiseauom u Parizu, ovaj mu je 
pričao o svojoj turneji po Jugoslaviji, o tome da je držao predavanje u Zagrebu, 
Splitu, Dubrovniku, Ljubljani. Priznao je da je tom prigodom imao i političku 
misiju, da izvidi prilike i o tome podnese izvještaj. Pričao je kako ni u Zagrebu 
ni u Beogradu nije naišao na spremnost da se kriza riješi. Susreo se i s kraljem 
Aleksandrom, ali s njim nije razgovarao o političkim prilikama u zemlji (Usp. 
B. Krizman, Trumbićeva misija u inozemstvu uoči proglašenja šestojanuarske 
diktature, Historijski pregled , 3/1962, 193—194. 

79 NSB, RZ, BO, V. Bulić, Dnevnik II, 183—184; isto u Regionalnom zavodu 
Split, BO, f 17 d, V. Bulić, »Iz mog dnevnika«, 5—6. 

Trumbić zatim piše: »Rebus sic stantibus, nisam sastavio nikakvo pismo 
za P. Lu. možete lako razjasniti da niste imali vremena da ga spremite, ali 
mu izrazite usmeno Vaše misli za poruku sa Vašim pozdravom. No opetujem 
samo u radikalnom smislu. Ako pak Lu. ima kakvu misiju, to će biti do¬ 
voljno.« 

V. Bulić je o tome zapisala: »A. Trumbić je odgovorio, da bolje da ni¬ 
smo otputovali jer da su vremena užasna, zima etc., a da Loiseau neda ništa 
pismena — da je o tome dugo razmišljao pa da ima svoje razloge. Već, neka 
mu radikalno govori i naglasi kako je ta naša stvar puno ozbiljnija nego li 
je se u Beogradu uzimlje. Da sa 3—4 portfelja kako oni turaju vijest preko 
granice stvar se neće nikako uredit. Ko zna zašto je Trumbić imao svoje 
razloge, ; da ne misli možda, da ga je samo poslanstvo iz Pariza iposlalo? 
Za sreću Don Frane se razbolio i tako je imao izliku, da Loiseau na povratku 
iz Dubrovnika ne bude u stanju predat pismo. Radi toga išla sam ja sama 
na parobrod da ih dočekam i da to im kažem. Dočekao ih je i francuski kon¬ 
zul Monsieur Richard. Gospođa Gjene me odmah važno upita je li dao kakvo 
pismo (i već iz Dubrovnika 2 put su bili javili D. Fr. i da svakako spremi 
pismo) rekla sam da ne, da je bio bolestan, ali sam naglasila, da bi mu bilo 
drago da ga vidi. Njemu je bilo malo teško, i sve će čudio da nije sa svim 
da je bolestan mogao napisat par riječi. Gjene sva zabrinuta mi (činilo mi 
se da je Gjeni mnogo više do svega toga i pisma nego njemu) reče, a kako 
bi bilo da Charles on sam napiše jednu promemoriju, a Monsignoru da od¬ 
nesete da ispravi onako kako se njemu čini? Još i to, pomislih, kako ne, 
i svom silom nastojah da odemo do don Frane. Bilo je vremena do vlaka 
i Loiseau se odluči. Povedem ga kočijom do muzeja i tu ih ostavim same 
jedno [?] 20 časa. U kočiji povedem i ja riječ o politici i toliko sam žalila 
da ne znam bolje i lakše francuski, i rečem mu da smo mi svi bili odušev¬ 
ljeni Jugoslaveni, ali da su prilike nas navele da Jugoslavenstvo gledamo 
samo kao neki daleki ideal, a realnost nas uči da ističemo hrvatstvo, i da 
20. juni [atentat u Skupštini] je tako značajan, da je situacija tako ozbiljna 
mnogo više nego li se to u Beogradu misli itd. Vidite velim mu od 20. juna 
svi se bavimo politikom čak i mi žene nadodam šaljivo. Na povratku bili 
smo svi skupa na večeri u kavani na obali i tu je Richard govorio tako fran¬ 
cuski, da ga nisam mogla da dobro pratim. Svakako veliki Srbofil, on veli 
da je postao veći Jugoslaven nego li Francuz. Ja sam rekla da je lako bit 
Jugoslaven kad te se ne tiče kože. Loiseau je zorno [?] govorio a Richard 
osuđivao politiku Hrvata osobito se zgražao što je Pribićević prekjučer na 
zboru u Sisku kazao da je najveće veličanstvo narod. Loiseau mu je samo 
povlađivao i rekao da g. Richard vrlo ispravno govori i ja mu rukoh neka se 
ne dade toliko influensirati od Richarda. Loiseau mi odgovori da se Hrvati 
ljuto varaju, ako misle da će se velike sile za njih zauzeti a ne u zajednici 
sa Srbima, što se meni pričinilo kao da je rekao da će vel. sile biti uvijek 
više za Srbe bilo što bilo i ja mu na to rečem: Onda vel. sile će uvijek 
protežirat Srbe makar nam ovi glave sjekli, a mi radi toga morat će da 
mučimo. Ne, veli on ja ne govorim da će protežirat Srbe već da nikako neće 
se nimalo zauzet za vas ni za ideju ako to ne bude u zajednici sa Srbima.« 80 


80 NSB, isto, 184—187; Regionalni zavod, isto, 6 i d. 

Kao što se iz gornjeg vidi, V. Bulić je reagirala u skladu s uputama koje 
je dao Trumbić. Postupio je tako i don F. Bulić. O tome je V. Bulić zapisala: 
»Jutros sam bila u Don Frane i rekao mi je što je rekao Loiseau: Da je 
situacija mnogo teža i dublja (»beacoup plus profond«) od onog što su imali 
i što drže u Beogradu. Da je zajam velika zapreka 81 i da ovako ide dalje 
moglo bi doći do socijalnog rata. Radi onog od Pribićevića da je narod naj¬ 
više Veličanstvo to da je zapravo i u Ustavu. Kad ga je Loiseau zapitao kako 
on misli da bi se moglo uredit rekao je Don Frane: Konfederacijom i real. 
unijom. Na to je Loiseau mahnuo rukom i rekao: A a, to jest da je to ne¬ 
moguće. D[on] Frfane] je kazao da bi to mogla samo koja uplivna osoba 
da pomogne riješenju ali tih kod nas nema. Trumbić npr. ali on je preuko- 
čen i ne dosta elastičan. Nu Loiseau čim je čuo za Trumbića reče: O u Beo¬ 
gradu Bog sačuvaj i spomenuti ime Trumbića. Neće tamo da čuju za nj. 
Onda nek izvana veli D. Fr. ... Poincare? — Ah odgovori Loiseau, svakome 
je teško pačat se u interne stvari. Pa on sada valja da se i za sebe brine 
«jer i njegov položaj je poljuljan.« 82 

Sredinom listopada 1928. Bulićev put u Pariz nije više bio aktualan. 
Trumbić mu je 17. listopada pisao: »Što se tiče Vašega odlaska, čini mi se 
da sada postaje manje oportun, jer su se prilike izmijenile. Naime položaj 
P[oincare]a postaje sve to više nesiguran i može brzo doći do krize, čim se 
parlament otvori. S druge strane, kako je već u početku jeseni zazimilo (ov¬ 
dje imamo već treću noć ispod nule), nije uputno da forsirate put radi Va¬ 
šega zdravlja. Quod differentur non auffertur, tako da bi se put mogao od¬ 
goditi do proljeća. Do tada vidit će se kako će se razviti prilike kod nas i 
onamo kod Pfoincarea]. Ja polažem važnost na Vaš osobni direktni upliv.« 

Stvarni razlog za takav Trumbićev stav bio je zapravo u tome, što se 
on upravo spremao na put u inozemstvo, u političkoj misiji. No, Buliću on 
to nije otkrivao. U postscriptumu pisma od 17. listopada pisao mu je: »Imam 
Vam spomenuti da ja odlazim u subotu sa ženom u Beč, gdje ću se zadržati 
nekoliko dana da konzultiram specialiste o mojem zdravlju, jer su mi se 
počele pojavljivati neke boli i ako ne onako kao pred tri godine.« 

Od listopada do prosinca 1928. Trumbić je bio na putu u Beču, Parizu 
i Londonu, da bi se kod tamošnjih utjecajnih faktora zanimao za njihova 
gledišta o prilikama u Jugoslaviji i da bi ih nastojao pridobiti za stavove 
opozicije u Hrvatskoj. 83 S puta se javio i Buliću. U pismu od 19. prosinca 
1928. pisao mu je: »Žalim što neću doći [za božićne i novogodišnje praznike] 
i stoga što bi Vam imao mnogo zanimivih stvari da pripovijedam sa moga 
puta. Pridržajem se da to učinim drugi put, kad se vidimo. Naše stvari 
prate se u velikom svijetu sa mnogo interesa, ali i sa zabrinutošću. Konsta¬ 
tira se da je naša zemlja zaostala iza svih njenih susjeda u pogledu unu¬ 
trašnjeg sređivanja, što nije nimalo laskavo ni utješljivo.« Po povratku u 
Zagreb, Buliću je, 1. siječnja 1929., pisao: »Nadam se da ste primili moje 
pismo s puta. Ostao sam mnogo više nego sam spočetka mislio. Nije bilo 
uzalud.« 


81 Riječ je o zajmu koji su francuske banke trebale dati Jugoslaviji. 

82 Isto, 188—189; 10—12; Regionalni zavod, f 17d, Bulićeva bilješka od 23. 
X 1928. 

83 Detaljnije o toj Trumbićevoj misiji usp. Krizman, n. dj. 

5. U vrijeme šestojanuarskog režima 


Šestojanuarski režim je u početku kod političkih stranaka, grupa i po¬ 
jedinaca, izazvao i zablude, nedoumice, očekivanja, neizvjesnosti. Iako je re¬ 
žim protiv političkih stranaka nastupio frontalno, ipak je s njima pokušavao 
i taktizirati, pridobiti ih na sitnim koncesijama. Tako je bilo i s pokuša¬ 
jem da se političkim strankama prepusti sudjelovanje u općinskoj samo¬ 
upravi, ali tako da bi njihovi predstavnici u općinskim vijećima bili ime¬ 
novani, a ne birani. U zagrebačkom općinskom predstavništvu bilo je o tome 
različitih gledišta među političkim grupama (pravašima, federalistima, 
HSS-u). No, cijelo je to pitanje uskoro skinuto s dnevnog reda. 84 

Slične su kombinacije bile i u Splitu. Bulić je o tome zapisao: »God. 
1929. Dr Tartagla i Dr Račić u Bulićevu stanu dvokrat se uzaludno trudili 
da sokole Don Franu da uđe kao vijećnik u Vijeće ne izbrano, nego oktro¬ 
irano, dočim Don Frane nehtio nego da se na široj bazi sprovede ovaj iz¬ 
bor, da uđu u Vijeće i Hrvati.« 85 

Prvih dana nakon proglašenja diktature dr Ivan Bulić (sinovac don Fra¬ 
ne), koji je surađivao s režimom, obavještavao je don Franu da je, boraveći 
u Beogradu, došao u dodir sa svim ministrima iz Hrvatske, te s predsjed¬ 
nikom vlade generalom Živkovićem. Ministar Mate Drinković izrazio je mi¬ 
šljenje kako bi bilo dobro da se sastane i s kraljem, »koji da želi da znade 
i opće raspoloženje i da se obavijesti o svemu«. Kralj se u razgovoru za¬ 
nimao za don Franu, izrazio je zadovoljstvo zbog njegova zdravlja, dodavši 
da je Bulić »naša slava i dika«. Kad je I. Bulić dodao da je don Frane odan 
kralju, ovaj je primijetio: »Pa ja sam njemu odan on je naš ponos. Molim 
Vas da mu izručite moje pozdrave.« I. Bulić u informacijama dalje navodi 
da je u »daljem razgovoru bilo govora o svemu: o politici, administraciji, 
hrvatskom pitanju, o nesreći partizanstva, o potrebi saradnje ispravnih i 
spremnih sila, na koje se mnogo polaže i želi direktna dodira, o potrebi da 
se žurno doskoči potrebnom pučanstvu, o detaljnim pitanjima izjadnačavanja 
zakonodavstva, te i o agraru itd.« Kralj je pričao da ga je jedan Francuz 
upitao kako je mogao tako energično postupiti, na što mu je on odgovorio 
kako je bila prijeka nužda da se počne uređivati. »Rekao mi je da mnogo 
polaže na saradnju Hrvata i slično.« I. Bulić je kralju dodao, kako je don 
Frane, u vrijeme promocije za počasnog doktora Zagrebačkog sveučilišta 
govorio o tome, »da će s vremenom doći do amalgamiranja na bazi jedna¬ 
kosti«. 

I. Bulić je don Frani dalje prenio mišljenje ministra Drinkovića kako 
bi bilo dobro da njemu, Drinkoviću, uputi pismo, u kome bi iznio svoje 
poglede i na kraju rekao kako bi želio da to pismo bude dostavljeno kralju. 
Mogao bi neposredno pisati i kralju, ali bi bilo bolje kad bi pisao Drinko¬ 
viću, jer bi tako mogao biti slobodniji i otvoreniji, a to bi pomoglo i Drinko¬ 
viću, da mu se piše kao predstavniku Hrvata, da se osnaži njegov položaj, 
»koji je od prilike takav da je on hrvatski predsjednik u vladi, jer on vodi 


84 Detaljnije o tome usp. Lj. Boban, Prilozi za biografiju Ante Trumbića 
u vrijeme šestoj anuarskog režima (1929—1935), Historijski zbornik , Zagreb 1968— 
—69, br. 1—4, str. 3 i d. 

85 Regionalni zavod Split, BO, f 24 a, Bulićeva Zapamćenja. Buliciada-Smo- 
dlakiada-T ar tagliada. 

političku stranu u podpunom sporazumu sa ostalim Hrvatima, koji su pre¬ 
uzeli stručne resore«. 86 

I. Bulić je smatrao da bi pismo moglo biti upućeno i kasnije, kad don 
Frani i usmeno prenese informacije, ali je smatrao da bi don Frane u me¬ 
đuvremenu mogao kralju »direktno brzojaviti i zaželiti uspjeh« i zahvaliti 
na tome što se kralj za njega zanimao. »Kralj je o Vama govorio tako to¬ 
plo i sa takovim poštovanjem kao da je i on bio Vaš učenik, pak pošto je 
uopće on veoma pametan i dobro gleda na budućnost i ima volju da sanira 
nevolje, to čovjek Vašega imena i ugleda treba da se oglasi«, sugerirao je 
I. Bulić don Frani. On je smatrao da je »svaka skepsa neumjestna«, premda 
će korumpcionističke snage nastojati vratiti stari sistem, dodajući da je 
kraljev korak u masama dobro primljen, »jer je ovdje dodijala hegemonija 
klika i jer je svatko uvidio da se ide u ekonomsku propast«. On je tražio 
i druge argumente da bi opravdao kraljev korak. »Inače sve će se sprova- 
đati obzirno i spremati novo uređenje koje ufam da će biti na zadovoljstvo 
Hrvata. Nu postepeno, a možda potraje i duže vremena (1—2 god.). Kroz 
to će se via facti nešto uređivati i spremati teren za novo.« 87 

O razgovoru s don Franom u povodu pisma I. Bulića, V. Bulić je, na 
istom mjestu, zapisala: »Don Frane dosta skeptičan [,] nije se oduševljavao.« 
Rekao je: »Ivan je idealista, sad je tamo pa vidi i on sve lijepo. Ne vidim 
ni ja zlo, ali se još ne može ništa reći nego čekati.« O sugestiji I. Bulića 
da bi kralju poslao telegram reagirao je: »Nikada, to ne. Smješnost je sada 
svi ti brzojavi. Pisati, hm, to je nešto drugo. To bi se dalo. U smislu one 
Promemorije što sam mislio dati Poincareu. 88 A1 nek dođe Ivan da čujem 
što je govorio s kraljem.« Na Vinkovo pitanje »što on drži do svega ovoga«, 
don Frane je odgovorio: »Zlo[,] ništa dobro. To je samo Trojanski konj za 
dovabit Hrvate.« Kad mu je ona odgovorila da ne valja biti pesimista, uz¬ 
vratio je da treba čekati. 

V. Bulić je 3. III 1929. zapisala: »To čekanje dovodi do sve mutnijeg 
obzorja. Danas me D. Frane jedva dočekao, da mi kaže kako je došao Bog¬ 
dan Radića iz Pariza i veli da je rekao [Želimir] Mažuranić, 'da o kakvoj fe¬ 
deraciji ili slično nema govora'. Glavno je zajam, a onda će se reći Hrvatima 
s Bogom. Ne vidim ništa dobra, slabo. Ivan urgira da pišem kralju — ne pi¬ 
šem ništa — sve mi je to nejasno a ne sluti ništa dobra.« 89 


86 O Drinkovićevu ulasku u šesto januarsku vladu usp. Lj. Boban, Prilozi 
za biografiju A. Trumbića, 4 i d. 

87 NSB, RZ, BO, V. Bulić, Dnevnik II, prilog uz str. 198. 

88 F. Bulić je dodao da će Ivanu pričati o planu putovanja u Pariz, koji o to¬ 
me prije ništa nije znao. 

89 Na istom mjestu V. Bulić je zapisala kako se F. Bulić ljuti na Ivana, zbog 
njegove suradnje s režimom, zbog čega je »sav Split ogorčen na njega«. Nezado¬ 
voljan je bio i s Tartagliom. Slično je mislio i o dr Račiću. Na njegov račun 
primjećivao je da je u vrijeme Austrije govorio protiv Srba, a sad se klanja 
svemu što dolazi iz Beograda. U razgovoru s V. Bulić primijetit će: »Čovjek mora 
biti dosljedan, ako smo se ujedinili i stvorili novu državu i našu to je veliki do¬ 
gađaj u povijesti, al za to treba čekat da vidimo kako će to ići, jesmo li zreli 
za to, a ne se klanjat i mazat onima, što 'sta vedere' hoće li znati upravit i shva¬ 
tit da bez Hrvata nema ove države niti mira u njoj.« (Kao nap. 87, str. 236—237.) 

U ožujku 1930. Bulić je razgovarao s Mitom Dimitrijevićem. Vinki je pričao 
kako mu se čini da je Dimitrijević došao čuti njegovo mišljenje. »Rekao sam 
mu da ovako ne ide. Da valja drugačije uredit ovu državu na bazi ravnopravnosti. 

U tim danima do Bulića su došli glasovi da se priprema zakon o muze¬ 
jima, po kome bi navodno imao biti stvoren centralni muzej u Beogradu, 
u koga bi bili preneseni svi najvažniji spomenici, dok bi ostali muzeji bili 
prepušteni lokalnim vlastima. 90 V. Bulić je zabilježila da je »don Frane van 
sebe radi toga. I to mu je sad najjači dokaz sadašnjeg režima«. 91 

Potkraj veljače 1929. Bulić je sa spomenutom inicijativom I. Bulića upo¬ 
znao Trumbića. Pisao mu je: »Oklijevao sam da pišem i volio sam čekati, da 
vidim, kojim će smjerom ići ovaj kurs. Međutim su došle vijesti o pogibelji, 
da nam degradiraju muzeje i da važnije zbirke prenesu u Beograd, što me 
se je nemilo dojmilo. Sjetio sam se Vaših proročanskih riječi, kad ste mi 
jednom zgodom rekli, da su oni kadri i to učiniti, o čemu se evo sada oz¬ 
biljno govori. Dr Karaman Vam je tu stvar opširnije razložio. Zato sam od¬ 
lučio istupiti iz rezerve i pisati o pitanju muzeja Dr Drinkoviću, a do potrebe 
i samome kralju. Kad bih imao pisati kralju, ja bih tom prigodom izrazio 
svoje mišljenje i o općem uređenju države. Prije nego pišem, želio bih čuti 
Vaše mišljenje. Dobro bi bilo, da mi Vi skicirate, što bi se u pogledu ure¬ 
đenja države moglo i smjelo reći, pa da ja to upotrebim, kad budem sa¬ 
stavljao pismo.« 92 

Nakon nekoliko dana (7. ožujka 1929.) Trumbić mu je odgovorio, u ra¬ 
spoloženju u kakvom je tih dana i inače bio. »Da je sreća«, pisao je Buliću, 
»da se niste trebali sjetiti mojih riječi, koje nazivljete proročanskim. Ja 
sam onda čitao u Vašim očima, da smatrate moje slutnje i zloguka predvi¬ 
đanja, barem, pretjeranim. Ali nisu ni u tome, ni u mnogim drugim pita- 


Ime Jugoslavija da može biti, ali nutarnje se stvari ne daju stapati kao ime. Histo¬ 
rijske se granice ne dadu brisati — inače. 

— Inače — rekao je Mita — Vi držite rasap da je moguć. [V. Bulić ovdje 
primjećuje: »Po svoj prilici ga je vukao za jezik«]. 

— A to ne, — veli Don Frane — odveć smo homogeni da bi se mogli raspasti. 
Za Austriju sam uvijek govorio i Poincareu, da je Austrija odveć heterogena za 
moć se održat. Ali prisilno stapanje bi moglo izazvat otpor.« (NSB, RZ, BO, V. 
Bulić, Dnevnik III, 349.) 

Kad je sredinom 1929. slavljena 100. godišnjica od rođenja F. Račkoga, nije 
bio zadovoljan što je Rački prikazan »većim Jugoslavenom nego Hrvatom«. (V. 
Bulić, Dnevnik II, 221.) 

U srpnju 1930. V. Bulić će zabilježiti njegove riječi: »E tako ti je to. Samo 
pravoslavlje. Ta rekli su meni jednom: sada kada Rusije više nema, sada će bit 
naša srpska crkva vodeća u pravoslavlju. Što se oni umišljaju? Sve je to upere¬ 
no proti nama. I miješaju sada i narodnu i vjersku stvar. Vjera je vjera. Za 
mene katoličanstvo nije sve. Jedno je moje mišljenje od koga ne odustajem kad 
sam uvjeren a drugo je katoličanstvo. Treba imati šire poglede.« (Isto, III, 420.) 

U siječnju 1931. u posjet Zagrebu došao je kralj Aleksandar. Dr Račić je tom 
prigodom poslao pozdravni telegram načelniku Zagreba. V Bulić je tom prigo¬ 
dom zapisala: »Don Frane čita brzojavku i ljuti se da nijednom riječju nije spo¬ 
menuo 'hrvatsko'. Ludovi, boje se, pa kad neće oni, a Kralj sam u svom govoru 
naglasuje 'hrvatske tradicije Zagreba', a oni Bog sačuva spomenut hrvatstvo [...].« 
(NSB, RZ, BO, V. Bulić, Dnevnik IV, 500). 

90 Bulić je zabilježio da je ta informacija izazvala negodovanje i kod drugih 
suradnika u Muzeju (Karaman, Grgin, Abramić). Dogovoreno je bilo da se o tome 
upozna Trumbića, da se uputi Promemorija na sve muzeje, na ministre iz Hrvat¬ 
ske. Promemorija nije data na supotpis Buliću. Rečeno mu je da je tako postup- 
ljeno zbog delikatnosti njegovih odnosa s Abramićem (NSB, RZ, BO, F. Bulić, 
Moja zapamćen ja, V, 9.) 

91 Isto, V. Bulić, Dnevnik II, 198—199. 

92 Regionalni zavod u Splitu, BO, f 17d, prijepis pisma od 27. veljače 19—29. 
Bulić je na kraju Trumbiću dodao: »Vama neki ovdje zamjeraju, da se obzirom 
na novi kurs državne politike držite postrance i previše rezervirano.« 

njima javne prirode, ni pretjerana ni strastvena nego osnovana na iskustvu 
i na poznavanju prilika. Kako se iskustvo stiče postepeno u širim krugovi¬ 
ma javnosti, tako se malo po malo, na žalost jako sporo, stiče uvjerenje, 
da su naš svijet iluzije bile zaslijepile.« Osvrćući se na informacije o sudbini 
muzeja, Trumbić je smatrao da u tome, kao i s obzirom »na kulturna pi¬ 
tanja uopće u Beogradu vlada misao da Beograd ima biti ne samo politički 
nego i kulturni centar«. To se, nastavio je on, pokazuje i u politici prema 
sveučilištima, kod čega se favorizira ono u Beogradu, koje bi se željelo pre¬ 
tvoriti u jugoslavensku Sorbonu, kao što se i British Museum u Londonu želi 
uzeti kao primjer u vođenju muzejske politike. Tvrdio je da to »nisu fanta¬ 
zije pojedinaca, nego misao i odluka svih profesora osobito univerzitetskih 
svih političara, čitave čaršije, jednom riječju, svih, svih u Beogradu bez 
razlike ni izuzetka, niti jednoga samoga čovjeka, ma u kojem se položaju 
nalazio«. Polazeći od takvih dojmova i uvjerenja, Trumbić će nastaviti: »Sto¬ 
ga i ako me je zabolila i indignirala ona vijest iz Ljubljane, 93 nije me nimalo 
iznenadila, nego me je još više utvrdila, ako je potrebno, u uvjerenju, koje 
sam sada spomenuo.« Zato je zaključio: »Protiv ovakoga upravo neprija¬ 
teljskog i barbarskog atentata na naš kulturni život treba reagirati svim 
sredstvima i svim načinima, ne podavajući se nikakvim iluzijama.« Taj će 
stav još jednom ponoviti: »Malo prije sam rekao da treba reagirati i to što 
bučnije i energičnije. Oni se boje jedino vike i galame [...]. Sada je prigoda 
vrlo zgodna, jer se ne smije pisati a kamo li vikati na skupštinama. Pa i 
stoga gledišta ova je epoha vrlo opasna. Valja upotrebiti sve ove pute i na¬ 
čine, koji su danas još mogući.« Smatrao je da je dobro što je ministru pro¬ 
svjete upućena predstavka, a »trebalo bi je službeno ili privatno dostaviti 
svim ostalim interesiranim ustanovama, da i one to učine isto«. 

Nekoliko dana nakon Trumbićeva pisma V. Bulić je zapisala, da je 
ministar Drinković telefonirao kako je o pitanju muzeja razgovarao s mini¬ 
strom prosvjete B. Maksimovićem, »al da od toga svega ništa nema na stva¬ 
ri«. Uz ovo je zapisala: »Na ovo mi D[on] Fr[ane] govori: Pravo veli ovaj 
— naime Trumbić u pismu — svi oni lažu sve što govoref,] ima ovaj pravo.« 94 

Odgovarajući na Bulićevo pitanje da li da se osobno obrati ministru 
Drinkoviću ili samom kralju, Trumbić je bio mišljenja da bi se trebao obra¬ 
titi na kralja. Sugerirao je: »Uzmite za povod da mu zahvalite na intereso- 
vanju za Vas kad je Ivan bio kod njega, kao i stoga što se je interesovao za 
starine kad je bio u Splitu. Zatim iskoristite onu stvar s muzejima, koje 
misle opljačkati da počnu stvarati British Museum u Beogradu. Kažite otvo¬ 
reno da je to naše i nikoga drugoga i da nitko ne smije da dira u našu svo¬ 
jinu osobito kulturnu i apelirajte na njega da učini što treba da se taj atentat 
spriječi. Kažite, u formi, ali jasno, da ćemo pozvati u pomoć do potrebe 
javno mnijenje kulturnog svijeta. Vaša riječ treba da bude dostojanstvena, 
ponosna i muška, kako se dolikuje Vašoj osobi i obrani ovako svete i pra¬ 
vedne stvari. Ne treba ni da Vam spominjem da don Frane ne smije upu¬ 
štati se u onakve izjave ili aluzije, kako je ono što sam malo prije spomenuo, 
u početku gornje predstavke. To bi Vas ponijelo, a nebi ništa pomoglo. Ako 
što može da ima efekta, to je samo dostojanstvena i muška riječ sa Vašim 
autoritetom .« 95 


93 0datle je, naime, došla spomenuta informacija o muzejima. 

94 NSB, RZ, BO, V. Bulić, Dnevnik II, 202 i d. 

95 Isto, 206—207. 

Na Bulićev uput da li bi kralju pisao i o pitanju preuređenja države, 
Trumbić je odgovorio kako mu se »čini da nikako ne spada skupa sa onim 
pitanjem o muzejima. To bi značilo pobrkati različite stvari. Ali nije isklju¬ 
čeno da bi to moglo i škoditi. Ja naime držim da ono što bi mu Vi mogli 
pisati o 'Preuređenju', da se neće dopasti i stoga može izazvati neraspolo¬ 
ženje. Osim toga moje je osobno mnijenje da Vi koji niste političar, nego 
jedna individualnost iz kulturnog života, ne možete se upuštati u pretresa- 
nje ovakovoga pitanja, nego samo kada bi bili direktno interpretirani. Ina¬ 
če se izlažete njegovoj kritici i neuspjehu bez potrebe. Ja za mene držim 
da se ovdje valja čuvati pretjeranog optimizma, koji može biti iluzoran.« 96 

U pitanju eventualne Bulićeve predstavke kralju upoznat je bio i K. Šeg- 
vić. Poznato mu je bilo što je Buliću sugerirao Trumbić. Za slučaj da bi do¬ 
šao u doticaj s kraljem, Šegvić mu je izradio nacrt na temelju koga bi s kra¬ 
ljem razgovarao. Dostavljajući Buliću taj nacrt, pisao mu je: »Ja sam jednom 
promislio, kako bi mogla, po prilici, glasiti Vaša riječ o političkoj situaciji- 
Prilažem Vam ovo par redaka, da se s njima po uviđavnosti poslužite. Sa 
visokim gospodinom treba veoma oprezno govoriti obzirom na njegovu os¬ 
jetljivost, a da ipak uvidi da mi osjećamo, kako hrvatsko pitanje nije riješe¬ 
no manifestom od 6. siječnja ov. god. Naše geslo mora biti: Slobodna Hrvat¬ 
ska u slobodnoj Jugoslaviji.« 

Šegvićev nacrt glasio je »:Bio sam odlučio obratiti se pismenim putem 
Vašem Veličanstvu i staviti Vam na raspolaganje one dane mojeg staračkog 
života, koje mi je dragi Bog u svojoj dobroti odredio čim sam pročitao ma¬ 
nifest Vašega Veličanstva upućen svim Srbima, Hrvatima i Slovencima ove 
kraljevine. Ali nepogodna vremena i zdravstveno raspoloženje je učinilo, da 
sam sve do sada oklijevao. Kao što svakog Hrvata u ovoj državi i uopće 
svakog podanika Vašega Veličanstva bez razlike imena, jezika i vjere, tako 
je i mene obradovalo, što je V[aše] Vfeličanstvo] odlučnim aktom skinulo 
s puta onaj kamen smutnje, koji se zove Vidovdanski ustav, te je uklonilo 
nastrano strančarstvo i demagoštvo, koje je rađalo samo neprestanim kri¬ 
zama. A krize u svakom organizmu, ako ne rađaju uvijek smrću, ali uvijek 
slabe organski život tako da postane manje otporan. Tako biva i u držav¬ 
nom životu. Samo stabilitet upravnog života daje organizmu države potrebnu 
snagu. U tom pogledu akt od 6. januara ove godine može se smatrati spa¬ 
sitelj skim aktom, kojim se inicira nova era života i preporoda. 

Molim se dragome Bogu da mi dade doživjeti ispunjenje temeljne misli 
V. V. izrečene službenom predstavniku engleske štampe, kojemu je V. V. 
kazalo odluku, da će u jedinstvenoj Jugoslaviji poraditi da svaki Srbin osta¬ 
ne Srbinom, svaki Hrvat Hrvatom, a svaki Slovenac Slovencem. Bez slablje¬ 
nja jedinstva cjelokupnosti osigurati kako Srbima tako i Hrvatima, Sloven¬ 
cima i potrebitu samoupravnu i zakoniti jednaki uticaj na savkolik državni 
život. To je tako velika osnova, da je za nju vrijedno žrtvovati se i trpiti. 
Osigurati narod od otrovnih demagoških i boljševičkih uticaj a, osigurati do¬ 
lično mjesto u državnom životu kulturi, inteligenciji i radu, osigurati i du¬ 
hovna i materijalna dobra tako Srbima, kako Hrvatima i Slovencima nizom 
dobro promišljenih i u duhu koncilijantnosti sastavljenih zakona i ureda¬ 
ba, najpreča je potreba, jer samo tako se može pristupiti rješavanju naših 
nacionalnih ili plemenskih problema. 


96 Isto, 207—208. 

Ovo je, Veličanstvo najskromnija želja moja i svih kulturnih radenika 
iskreno odanih V. V. i zauzetih za sreću i budućnost i prejasne dinastije 
i ove kraljevine, koja u jedinstvenom imenu prema vani mora da predstavlja 
snagu, a u osiguranju opravdanih želja i prava pojedinih djelova unutra 
zadovoljstvo i sreću a ukupno integritet i stabilitet državnoga života. 

Molim V. V. da ne zamjeri ove opaske, koje mi diktira moj patriotizam, 
moje godine i iskustvo koje sam crpio iz povijesti i života.« 97 

U rujnu 1929. Bulićevu uznemirenost izazvali su glasovi o sudbini Jugo¬ 
slavenske akademije znanosti i umjetnosti, čiji je inače bio član. Naime, po¬ 
četkom rujna 1929., beogradski list Pravda tiskao je uvodnik Božidara Ko- 
vačevića pod naslovom: »Jedna Akademija ili tri.« Kovačević konstatira ka¬ 
ko već postoje dvije akademije, a osnivanje treće (slovenske) je u toku. Po 
njegovoj ocjeni, nivo akademija je nizak. Spomenuo je da je Mussolini od 
lokalnih znanstvenih društva stvorio Talijansku akademiju. Kovačević za¬ 
ključuje da i u Jugoslaviji, kao što je to slučaj i u Italiji i Francuskoj, treba 
biti stvorena »opšta nacionalna akademija koja će biti na dostojnoj visini«. 
Kovačević ukazuje na to da se osnivač Jugoslavenske akademije biskup 
Strossmayer zalagao za to, da u Akademiju budu primani i hrvatski i srpski 
znanstvenici i umjetnici. Kovačević se zalagao za to da se Jugoslavenska aka¬ 
demija premjesti u Beograd, da se u nju »utopi« Srpska akademija, te da 
obuhvati i članove koje je trebala obuhvatiti Slovenska akademija. On je 
zaključio da »danas, kad je nastalo vreme da se Štrosmajerova misao izvrši 
do kraja, mi oklevamo«, naglašvajući da se »ovo ujedinjenje akademija iz¬ 
vrši, prilikia je sad ili nikad«. 98 

Kovačeviću je u uvodniku, odgovorio Obzor [M. Dežman]. »Argumenti, 
koji se iznose u prilog ovog stanovišta«, pisao je Obzor, »različiti su. Neki 
su skroz neozbiljni, drugi netočni, a treći bi mogli valjda stajati, kad na 
temelju isitih pisac ne bi izvodio proizvoljne i nelogične zaključke.« Obzor 
osporava da bi Strossmayerova namjera bila ono što tvrdi Kovačević. Na¬ 
vodeći Kovačevićevu konstataciju, da je Jugoslavenska akademija u najte¬ 
žim trenucima bila podjednako hrvatska kao i srpska, Obzor odgovara: »Ovo 
je priznanje naprotiv vrlo jaki argumenat, da, ako treba provesti ujedinjenje 
Akademija, da to može biti jedino tako, da Jugoslavenska Akademija znanosti 
i umjetnosti bude i dalje ovdje, gdje ju je postavio biskup Josip J. Strossma- 
yer. Pa i principi narodnog jedinstva traže, da se poštuje odluka đakovač¬ 
kog biskupa. Jer, ako se sa stanovišta narodnog jedinstva tvrdi, da Beograd 
treba biti,i kao što i jest, danas centar čitavog političkog života u drža¬ 
vi, onda Zagreb treba da bude kulturno središte. I kad Zagreb već ima Ju¬ 
goslavensku Akademiju Znanosti i Umjetnosti, onda se taj postulat principa 
narodnog jedinstva samo još jače nameće onima, koji traže ujedinjenje 
Akademija. I što više, trebalo bi sa ove strane, da se sistematski radi sve 
što je potrebno, da Zagreb u svakom pravcu bude kulturno središte.« Ob¬ 
zor nastavlja: »Pa ako je, kako pisac tvrdi, 'nastupio čas kada se 
sada ili nikada ima izvršiti ovo ujedinjenje Akade- 
m i j a', onda se to sigurno može izvesti jedino tako, da Jugoslavenska Aka- 


97 Regionalni zavod u Splitu, BO, f 20, K. Šegvić, pismo od 20. III 1929, pri¬ 
jepis. 

Na margini je V. Bulić zapisala: »Don Frane nije htio ni čuti o tome da ide 
u Beograd.« 

98 Pravda , br. 239, 5. IX 1929. 

demija Znanosti i Umjetnosti bude ono, što joj je namijenio njen osnivač, 
da bude središte. [...] I mi očekujemo, ako dođe do ujedinjenja Akademija, 
da će svi pristaše narodnog jedinstva i štovatelji uspomene đakovačkog 
biskupa predano poraditi, da se ovaj njegov ideal i volja što prije ostvare.« 99 

Nakon proglašenja šestojanuarskog režima, inače već u odmakloj dobi, 
Bulić nije aktivnije djelovao na političkom polju. No, on je događaje pratio, 
prema njima određivao svoje stanovište, racionalno i emotivno se opredjelji¬ 
vao. Informacije o političkim prilikama i raspoloženjima primao je s razli¬ 
čitih strana, a najviše od Trumbića i Šegvića. Oni, kao i drugi informatori, 
imali su nesumnjivo utjecaja na Bulićeva gledišta i raspoloženja. A i spo¬ 
menuta dvojica su, u uvjetima apsolutističkog režima, i svih njegovih poslje¬ 
dica, radikalizirali svoja gledišta. Trumbić, bivši federalista i odlučni pro¬ 
tivnik HSS-a, nakon njenog sporazuma s radikalima 1925., u novim se pri¬ 
likama čvršće vezao uz tu stranku, svrstavajući se u njoj na radikalnijim 
pozicijama. 100 K. Šegvić, pristaša Hrvatske pučke stranke, bio je na putu iden¬ 
tificiranja s klero-nacionalističkim pozicijama, što ga je dovelo do pune su¬ 
radnje s ustaškim režimom, prije i za vrijeme rata. 101 

Trumbić je osobno imao neugodnosti s režimom, što je kod Bulića iza¬ 
zivalo neraspoloženje. Već u prvim danima nakon proglašenja diktature V. 
Bulić je zapisala, kako joj je F. Bulić pričao, da je Trumbić »desperatan. 
Prate ga uvijek detektivi, dapače toliko da je nemogavši se od njih obraniti 


99 Obzor , 7. IX 1929; usp. i 16. IX 1929. i d. 

V. Bulić je 16. IX 1929. zapisala: »Don Frane se povratio sa malo fibrice i ne 
baš od volje. Ali radi. Danas istom pročitao u Obzoru članke kao odgovor na 
pisanje Pravde da se Jugoslavenska Akademija stopi u Srpsku Akademiju. 

Skočila mi odmah fibrica popodne veli — čim sam to pročitao. Tako ti je to 
—- i dogodit će se tako — hoće da sve niveliraju, ovo je samo pripravljanje te¬ 
rena — da čuju — dosta je Dežman mogao da piše kad je ovoliko napisao. Evala 
mu! Da nisam bio tako slab bio bi pošao u Zagrebu do njega da mu čestitam 
što je ovako napisao. Strašno je to — Jugoslavensku Akademiju koja je prva, 
pa je prenijeti u Beograd. A njihova je bogata ima milijuna od ostavština — a 
ova naša životari i slomit će je. Ali neka sve niveliraju, to će činit da stvore 
ljude u Hrvatskoj. Hoće da sve učine mašine sa tim niveliranjem svega. A što 
su do sada postigli Srbi — do sada, nadodao je općenito misli, da su podigli 
samo ljude bez karaktera. Karakteri opadaju jer su potisnuti — i time ubijaju 
i najbolju volju u svakoga od tih. 

I kad mi spominju Strossmayera i Račkoga samo kao Jugoslavene — a ovi 
bili Hrvati veći nego ja — naravno da su željeli suradnju [sa] Srbima i pozadinu 
Rusa radi premoći Slavenstva prema Njemcima koji bi nas bili požderali ali ne 
ovako sada. Strossmayerovu Jugoslavensku Akademiju da se pretopi u Srpsku 
Akademiju... da, fibrica mi je odmah skočila jer ne mogu niti da mislim na 
takva šta.« (NSB, RZ, BO, V. Bulić, Dnevnik II, 256—257.) 

100 O Trumbiću u vrijeme šestoj anuarskog režima usp. Boban, Prilozi za 
biografiju A. Trumbića; Lj. Boban, Geneza, značenje i odjek Zagrebačkih punk- 
tacija, Časopis za suvremenu povijest 1/1971; Lj. Boban, Maček i politika Hr¬ 
vatske seljačke stranke 1928—1941, I, Zagreb 1974. 

101 U lipnju 1932. V. Bulić je zapisala da je urednik klerikalne Hrvatske straže 
dr. Matulić, kad mu je Bulić spomenuo Šegvića, »ovaj se malo podrugljivo na¬ 
smijao i rekao da nije pouzdana osoba. Da šuruje sa Rittigom i da mu oni u Za¬ 
grebu ne vjeruju. To je Don Franu mnogo zbunilo i popodne kad sam 4ošla 
kazao mi je, i svaki čas bi se na to navratio: To od Šegvića me puno zbunjuje! 
Dr Karaman ga je predvečer uvjeravao, da nije to ništa strašna, da i za vrijeme 
rata se je na svakog drugog gledalo kao špijuna, a u suštini ne bi bilo ništa već 
vladala velika nepovjerljivost.« (NSB, RZ, BO, V. Bulić, Dnevnik V, 736.) 

brzojavio kralju«. 102 U rujnu 1930, prigodom boravka u Zagrebu, Bulić je s 
Trumbićem i Šegvićem automobilom išao na izlet u Ozalj. Na putu su ih 
pratili detektivi. To je kod Bulića izazvalo neraspoloženje. Kad je čuo kako 
se, u razgovoru s Meštrovićem, i kralj navodno ljutio na to što detektivi 
prate Trumbića, don Frane je V. Bulić rekao kako je »to sve Pera Živković — 
on koji neće da zna za prošlost!« 103 

Tih dana Bulić se susreo s V. Spinčićem. Poveo se razgovor i o Trumbi- 
ću, kome je Spinčić prigovarao zbog Rapalla. V. Bulić će tim povodom 
reći: »Ovo su ti Spinčići i Slovenci i ovi, oni se priljepe drugome nazoru 
i zaborave na svoje — nepoznaju 'stoicizam osamljenosti' nego kako vje¬ 
tar duva. Trumbić je kovao ovu državu i to se ne može izbrisat. 

Šta ovi nacionalisti samo sexte bandiere. Kao u Francuskoj oni imaju 
trojstvo: 'Foi, Religion, Patrie'. Ja nisam za to da se miješa ’Foi i Patrie'. 
To su dva sasma oprečna pojma. Za me je vjera nešto nadzemaljsko uzvi¬ 
šeno, a patrie to je nešto zemaljsko, prolazno, komadičak zemlje — moje 
zemlje i za to je ljubim i poštujem al to se ne da usporedit sa vjerom. Ja 
ne! Ja nisam kao ovi razvikani nacionalisti — i ako sam nacionalan sigurno 
više nego li oni, a dao sam i dokaza za to.« 1{M 

Kad je od Šegvića u siječnju 1931. čuo da je nad Trumbiićem pojačan 
nadzor, Bulić se bavio mišlju da kralju uputi poruku u kojoj bi tražio da 
se prema Trumbiću ima više obzira, da se s njim tako ne postupa, tim 
više što on nije nikako pogibeljan. »U zadnju je Trumbić stvorio ovu drža¬ 
vu — počeo je da se žesti Don Frane«, zapisala je V. Bulić, »ako je on 
Kralj, Trumbić je Trumbić, on je po milosti sablje Kralj, a Trumbić je po 
milosti uma i srca.« No, kolebao sfc da li da kralju upućuje poruku. Ostalo 
je da o tome čuje i mišljenje Lj. Karamana. 105 

U rujnu 1931., kralj je proglasio ustav. Nakon toga došlo je do parla¬ 
mentarnih izbora, na kojima su bivše političke stranke u pravilu apstini¬ 
rale. Bulić spominje kako je od vlade došao nalog da svi službenici moraju 
glasati, što je većinom i bio slučaj. Bulić se izborima nije odazvao, jer »od 
nikoga ne prima naloga«. 106 Tih dana zapisao je i to, kako ga je posjetio 
sinovac I. Bulić, koji mu je prenio informaciju kako bi ga se željelo ime¬ 
novati senatorom. »Odgovor bio: Ne!« — zapisao je don Frane. Ivan ga je 
i dalje nastojao nagovoriti, spominjući kako bi on, kao najstariji, otvorio 
prvu sjednicu Senata, kako bi mogao »doprinijeti izmirenju Srba i Hrvata 
itd. itd. Odgovorio opet odlučno: Ne! On da će doći po odgovor sutra, 
prekosutra, da ja promislim. Odgovor bio: Ne! — Pa opet u mojim godina¬ 
ma ne ide to. Nisam glasovao na izborima dne 8/XI 1931., a kako bih mo¬ 
gao sebe desavuirati!« 107 


102 Isto, V. Bulić, Dnevnik II, 198; usp. Boban, Prilozi za biografiju A. 
Trumbića, 10. 

103 V. Bulić, Dnevnik III, 431—432. 

104 Isto, 432—434. 

105 Isto, II, 509. 

106 NSB, RZ, BO, F. Bulić, Moja zapamćenja, V, 89. 

107 Isto, 95. 

V. Bulić zapisuje don Franine riječi, nakon što mu je spomenula da su na 
Zagrebačkom sveučilištu bile demonstracije: »Ece veli D. Fr. ljulja se ljulja. A 
meni dolaze nudit za senatora da spašavam sad kad se sve ruši.« 

Šegvić mu je čestitao što nije prihvatio senatorstvo. (V. Bulić, Dnevnik IV, 
629.) 

Nakon uvođenja ustavnog stanja i raspisivanja izbora, izvjesnog oživ¬ 
ljavanja stranačko-političkog života, na raznim stranama širili su se razli¬ 
čiti glasovi i pravile kombinacije. Bio je to slučaj i u Bulićevoj okolini u 
Splitu. U siječnju 1932. šegvić mu je odgovarao: »Odlučio sam, da Vam na¬ 
pišem odgovor na mišljenje i predloge tamošnjih rodoljuba, koji po Va¬ 
ma prepričaju, da bi se pismeno sastavio neki maximum hrvatskih za¬ 
htjeva. 

Kako vidim iz Vašega pisma i tamo se šire iste vijesti, koje i ovamo, 
da se radi o nekoj federaciji, o nekim trim banovinama itd. itd. I ja sam 
takove glasine čuo od jednog člana kabineta uvjeravanjem da je sam go¬ 
spodar [kralj] povrativši se iz Pariza rekao njemu, to jest članu kabineta: 
Ja ću uvesti federaciju, ali bez Pribićevića. Onda je stao i nadodao: i bez 
Mačka, premda je ovaj pošteniji čovjek. 

Oni koji ove glasine šire, odmak nadodaju: Ali kako može to kralj uči¬ 
niti, kad Hrvati ne znadu što hoće, kad jedan traži ovo, drugi ono, kad 
se ne mogu sami sporazumjeti. Neka jednom kažu čisto i bistro što hoće.« 
Šegvić smatra, da nitko, a najmanje kralj, ne želi federaciju. On dalje na¬ 
vodi razloge zbog kojih se federacija ne želi, te zaključuje: »Za to svak laže 
ko lansira takove glasine. Ako bi oni slučajno zapali u takav položaj, da bi 
bili prisiljeni ponuditi federaciju, onda bismo mi mogli njima doviknuti: 
hvala, ne trebamo vas, i sami uzeti što je naše. Oni koji iskreno govore, 
poručuju: bez krvavih gaća nema promjene ni slobode. 

I treba ovima vjerovati«, zaključio je Šegvić, u skladu s tadašnjim svo¬ 
jim već izraženim skretanjem u frankovačko-separatističkom smjeru. 108 

U lipnju 1932., Jugoslaviju je posjetio poznati arheolog Arthur John 
Evans. Posjetio je i Trumbića, s kojim se dobro poznavao iz prvog svjet¬ 
skog rata. Trumbiću se činilo da Evans ima neku političku misiju. Kako 
je Evans imao ići i u Split, Trumbić je poslao informacije i sugestije i F. 
Buliću i Lj. Karamanu, o tome kako bi Evansa trebalo primiti i pokušati 
što od njega saznati. Evans se s Bulićem inače poznavao još od prije pr¬ 
vog svjetskog rata. 

U Promemoriji o svom susretu s Evansom Trumbić je pisao: »Sir Ar¬ 
thur je, naročito u Engleskoj, čovjek velika imena. Za vrijeme rata i za 
konferencije mira on je nas mnogo zadužio. Branio nas je i zubim i noktim 
protiv Londonskog Ugovora. Pisao je članke, naročito o Dalmaciji, i otvo¬ 
rena pisma sa svojim potpisom u Timesu, držao predavanja i štampavao 
brošure na obranu Dalmacije. Jednoj je bila priložena karta Jadrana, na 
kojoj je on povukao liniju, kao antitezu Lond. ugovoru, do koje je koncidi- 
rao Italiji. Ta je linija zahvaćala Trst, zapadnu Istru do istorijske Raše, a 
od otoka Lošinj i Vis. Vis je davao kao koncesiju talijanskom narodnom 
ponosu zbog 1866. [poraz austro-ugarske flote], kako su talijanski fanfarom 
u svojoj zagušljivoj propagandi razvikivali. Bio je uvjeren da je to ozbiljno, 
pa je držao da treba taj osjećaj honorirati narodu, koji je ostavio Trojni 
Savez i pristupio zapadnom savezu i ako je ustup Visa predstavljao jednu 
flagrantnu povredu narodnog principa. Pomislite njegova čuđenja kad su 
u Rapallu Talijani zaboravili tobož narodni ponos i pustili Vis! Pa stoga 


101 Isto, 648—651. 

sada čim me je vidio, onda me je zapitao: Kako ste spasili Vis? A sada do¬ 
lazi najvažnije. 

Priopćio mi je ovo. Čuo je da Francuzi misle (da li je to osnova, ili 
samo misao ili želja) da bi se Jugoslavija razdvojila, jer da se ovako ne 
može. Stvorile bi se 2 države, jedna Srbija, a druga Hrvatska sa Sloveni¬ 
jom. Dokle bi bila granica, nije kazao. Uspomena na Ilirske Provincije. 
Hrvatska bi se imala približiti Austriji, da li samo gospodarski ili uže 
nije rekao. Drži da bi Francuska to držala pod svojim protektoratom iako 
ne nominalnim. Naglasio je da to nije oficijelno (od fran. vlade), ali da je 
iz Quai d’Orsayal Na moj potanji upit glede izvora, odgovorio mi je, da mu 
je žao, ali da mi ne može reći. Izrazio se je kao da to smatra nemogućim, 
jer drži da bi to značilo ojačanje francuskog upliva, pa da će stoga Italija 
biti odlučno protivna. Jednako misli da se o tome ne bi moglo govoriti 
ni u Beogradu. Na pitanje odgovorio sam mu da ja o tome nisam ništa 
čuo, a što se tiče same stvari, iako ju ne smatram vjerojatnom, držim da 
nije nemoguća, to jest da mislim da bi se mogli naći složni Pariz, Rim i 
Beograd u samoj ideji, bez obzira za sada na detalje. Pariz bi imao svoj 
veliki interes u tome, što misil da bi tom kombinacijom izbjegao opasnost 
Anschlussa, što znači opasnost da se Njemačka proširi i stane vršiti prema 
jugu, na Mađarsku osobito direktnu atrakciju. Italija, koja u ovoj državi 
vidi opasnost za sebe, osobito odkada je u vojnom savezu sa Francuskom, 
koja ju pomaže oboružavati, želi da se ona razdrobi ili barem pocijepa u 
dvoje. U Beogradu pak ima mnogo i mnogo amputaša, koji drže da je sve 
zlo od toga što Hrvate ne mogu 'urazumiti', pa bi pozdravili kada bi ih se 
mogli sa Slovencima riješiti i stvoriti Veliku Srbiju sa B-Herc., južnom 
Dalmacijom, Srijemom i Vojvodinom. A kada bi se ova tri faktora, koja su 
direktno interesirana, složila, ostali svijet bi lako dao svoj blagoslov. Taj 
je odgovor njega iznenadio, pa je sve to ponovio pred Meštrovićem i Ćur- 
činom, koji su mu istu stvar potvrdili, barem tako sam izviješćen. Pače 
Ćurčin, koji je bio nekoliko dana u Beogradu, donio je u tom smislu novih 
impresija. Sada pak saznajem, da ima čak komisija, koja studira i na licu 
mjesta, koja bi se linija mogla povući između Hrvata i Srba. 

On će vjerojatno i Vam o tom govoriti, ali nemojte mu ništa reći da 
ste već obaviješćeni. Mislim da je potrebno da mu i Vi potvrdite moje po¬ 
glede, jer iz ovoga ima da proizađe ono što jest, da su Hrvati ipak najma¬ 
nje separatisti! 

Ja držim, a tako misli i Meštrović, da je ovo njegovo putovanje vrlo 
važno. Prije njegova dolaska došlo je pismo koje je informiralo, da će doći 
u kontakt samo sa svojim starim znancima i prijateljima. Može biti da 
hoće za engleski račun da provjeri gornju tezu. 

Molim, kad dođete na razgovor, da ga ispitate što detaljnije, osobito o 
izvoru njegove informacije i o presumptivnim granicama te podjele. 

Ja bih želio da prije nego on dođe opet u Zagreb da mi date što detalj¬ 
nije obavijesti o razgovoru po Ljubi [Karamanu], koji neka piše isključi¬ 
vo na adresu: Gospođa Netty Trumbić — Zagreb, Sanatorij, Klaićeva uli¬ 
ca 18. 

Za ovo Vas molim apsolutnu diskreciju, a jedino Ljubi možete dati 
da pročita. Šaljem u prostom pismu, jer je manje napadno. 

Kad se svrši, molim Vas da svakako uništite ovu Promemoriu, jer scrip- 
ta manent.« 109 

Nakon susreta s Evansom, Bulić i Karaman izvještavali su Trumbića: 
»Evans je bio jučer u Splitu, a danas smo bili s njime u Solinu i Trogiru, 
odakle je proslijedio za Šibenik, Filip Jakov, gdje će posjetiti Borellijeve, 
pa Zadar. 

Na terasi muzeja prije posjeta Marjana i na povratku s Marjana prije 
večere govorilo se je u mojem prisustvu i o našim prilikama. Don Frane 
je zaželio, da iza govora o spomenicima prošlosti, čuje od njega što se o 
nama u obaviještenom inostranstvu misli. E[vans] je rekao na to, da kruže 
svakakvi glasovi — slabom talijanštinom nazvao je to 'rumori' — a da je 
našao kod nas težak položaj i opće nezadovoljstvo. 110 Došao je govor i na 
onaj projekat, o kome je govorio u Zagrebu. 111 Rekao nam je izričito, da 
je za nj čuo na više mjesta u Sloveniji. Na upit, da li takvo rješenje od¬ 
govara interesima Francuske, rekao je, da o tome u Parizu niko ne govori 
i niko za postojanje takvog projekta ne zna. Na daljnji upit, što zapravo 
misle službeni francuski krugovi, rekao je da sigurno francuska vlada ima 
svoj određeni program za svaki slučaj, ali on toga ne zna. Spomenule 
su se i granice i odnos prema Austriji. U ovom zadnjem pogledu upotre- 
bio je, da se tačnije izrazi riječ 'Zollverein'. O granicama pak dobili smo 
utisak, da niti on zna niti drži da postoji što konkretno, ma da je u dalj¬ 
njem razgovoru spomenuo i Bosnu pored Dalmacije, Hrvatske i Slovenije 
kao dijelove, koji bi, kod jedne diobe Jugoslavije, sačinjavali tu Iliriju. 
Dobili smo utisak, da je Bosnu spomenuo samo zbog općeg nezadovoljstva, 
koje je našao u Bosni. Rekao nam je, da nije u Jugoslaviju došao u poli¬ 
tičke svrhe, ali da je u Bosni imao prigode, da govori sa više musliman¬ 
skih istaknutih ljudi — bio je i kod Dr Spahe — i da su sada Muslimani 
listom uz Hrvate a protiv Beograda, a i bosanski Srbi da su vrlo nezado¬ 
voljni. 112 Razvoj prilika kod nas on jako žali. 'Non vogliamo vedere la disso- 
luzione della Jugoslavia' [Ne želimo vidjeti rastvaranje Jugoslavije] rekao 
je već uvodom u razgovor o našim prilikama, na što mu Don Frane reče, da 
to ne želimo ni mi, ali da zato treba da se iz temelja promijeni postupak 
s Hrvatima i da se drugačije uredimo. 113 Na to je — a to je više puta ista¬ 
kao u razgovoru — primijetio, da prema pouzdanim svojim informacijama 


109 Arhiv Jugoslavenske akademije znanosti i umjetnosti, fond Jugoslavenskog 
odbora, f 60, kopija, bez datuma. 

110 V. Bulić bilježi da je Evans, na pitanje don V. Brajevića, kako se snašao 
u Jugoslaviji, smiješeći se odgovorio, da ga je o svemu informirala policija u Du¬ 
brovniku, gdje mu je rečeno, da je sve mirno, da su svi zadovoljni, da je zado¬ 
voljna i vojska, »da samo ima nekoliko bivših Austrijanaca koji su nezadovoljni 
i bune se«. 

111 Riječ je o spomenutom navodnom francuskom planu za Jugoslaviju. 

V. Bulić navodi da je Evans, čim su ga o tome upitali, »odmah odbio da bi 
Francuska imala ikakvi projekt, već da je i on to čuo u Sloveniji na dva, tri mje¬ 
sta. Ali veli da to vanjske sile ne bi rado gledale. Govorio je i o potrebi da se 
»nađe načina da se uredimo«. 

112 V. Bulić bilježi da je Spaho Evansu izjavio »federacija ili separacija«. 

113 V. Bulić je taj dio razgovora ovako prikazala: Bulić je Evansu primijetio: 
»Zadnji put smo se našli u Parizu pri Ujedinjenju ove države, a danas nas nala¬ 
zite u ovome stanju!« Na to je Evans odgovorio kao što je navedeno. Uzvratili 
su mu, da ni oni nisu toga mišljenja, ali su čuli za navodni francuski plan. 

'Belgrado non vole ancora accordare libere elezioni' [Beograd još neće do¬ 
pustiti slobodne izbore] i neće da dođe u susret i promijeni politiku.« 114 

Kad se 1932. slavila 50. obljetnica pobjede narodnjaka u splitskoj op¬ 
ćini, u redovima opozicije u Splitu razmatralo se pitanje , da li da se su¬ 
djeluje na proslavi, ako od općine bude poslan poziv. U Bulićevu krugu 
u razmjeni mišljenja o tome dr J. Berković i Cuzzi bili su za to da se poziv 
ne primi, odnosno da se odmah vrati po donosiocu. Bulić i ing. L. Ivaniše- 
vić bili su za to da se poziv primi i pričeka što će o tome reći Trumbić. 
»(jer — zabilježila je V. Bulić — u tome su svi složni da učine što Trumbić 
odredi uvjereni da će i on odbit) i tek onda zajednički istupi sa odlaga¬ 
njem učestvovanja na Proslavi, motivacijom, misli se, za sad tom, što oni 
koji pozivlju su zaštitnici i prestavnici današnjeg režima koji ugnjetava 
hrvatski narod, drugo što slobodnog hrvatskog naroda danas nema i pra- 
ma tome on ne može da takvu jednu stvar slavi«. 115 


114 AJAZU, Trumbićeva zbirka, pismo od 21. VI. 1932; usp. Boban, Prilozi 
za biografiju A. Trumbića, 24—27. 

O razgovoru s Evansom V. Bulić je još zabilježila kako je izjavio da ide u 
Pariz, gdje se ima sastati s Pribićevićem (čiju adresu inače nije znao). U razgo¬ 
voru je pokazao strahovanje da bi kralj mogao biti ubijen. Primijetio je i to kako 
je nezgodno što opozicija nije organiizrana, što su vođe opozicije izolirane i prijeti 
im se ubojstvom. Pitao je zašto se ne organizira bojkot kako to čine Irci? Njegova 
supruga rekla je V. Bulić kako su u Zagrebu Evansu sugerirali da ide u Beograd 
i razgovara s kraljem, na što je on odgovorio da s kraljem nema što razgova¬ 
rati, a nema vremena da ide u Beograd (NSB, RZ, BO, V. Bulić, Dnevnik V, 726 
i d.) 

Šegvić je Buliću pisao da je bio kod Trumbića: »Rekao mi je, da je Evans 
bio cijelo vrijeme boravka u Zagrebu s njim. Cenzura nije propustila u 'Obzoru' 
neke stavke i aluzije na paralelu sa Don Franom. Evans će se vratiti u Zagreb 
prije odlaska u London. Ovdje prevladava mišljenje, da se približuje početak 
konca.« 

115 NSB, RZ, BO, V. Bulić, Dnevnik V, 750—755. 

V. Bulić bilježi, kako je smatrala da bi dobro bilo ako i opozicija u Splitu 
sazna o spomenutom razgovoru s Evansom. Zato je pozvala prof. Jurasa, kome 
je Karaman ispričao razgovor s Evansom, naglašavajući kako iz razgovora s njim 
proizlazi da »vanjski svijet nema, pa ni Francuska nikakvi jasni projekt o na¬ 
šem daljnjem razvoju, kako to valjda misle vođe opozicije, već protivno oni žele 
da mi taj konkretni program imademo, a oni će valjda imati za razni naš razvoj, 
bilo federalistički ili separatistički, svoj plan kako će se prama tomu držati«. 
B. Bulić dalje bilježi da »Karaman i Juras nisu za separaciju d boje se da bez kon¬ 
kretnog programa opozicije, može se dogodit, da opozicija srpska dođe na vlast, a 
ta ne našavši nas spremne bude s nama zagospodarila isto.« (Isto, 734— 735.) 

O razgovoru s Evansom V. Bulić je razgovarala i s J. Berkovićem, Cuzzijem, 
ing. L. Ivaniševićem, omladincom šoljanom, u vrijeme razmjene mišljenja oko 
sudjelovanja na proslavi 50. godišnjice pohrvaćenja splitske općine. Kad je spo¬ 
menula kako opozicija nema programa, Cuzzi joj je odgovorio da opozicija »ima 
program, ali da ga ne kazuje, čemu da ga ne kazuje? Zar da cijela stvar bude 
misterioznija. Cuzzi je sav za rascjep ove države i sav zanesen glede 'slobodne 
države Hrvatske' [...] Dr Berković je druga vrst zanesenosti. Njemu je pak više 
sloboda hrvatskog seljačkog naroda, i on više naglašava tog seljačkog i ako uvijek 
uz hrvatski, ali on nije intransigentan za rascjep države, on veli ako ima za doći 
do slobode hrvatskog * naroda, biti etapa prvo federacija, onda neka federacija, 
ali odvojeni od Srbijanaca i ništa zajedničkog bez ugovora naših prava.« Za ing. 
Ivaniševića i F. Bulića ona navodi, da su »za okvir ove države ali potpuna odvo¬ 
jenost«. Omladinac Šoljan »većinom je mućao, a kad bi što progovorio uvijek je 
to bilo gdje je htio istaknut da omladina neće više te mjere opreza i laviranja 
nego uvijek istup, pa makar se i ginulo za to«. (Isto, 752—754). 

U početku 1933. pokrenuta je akcija nekolicine, da se potpiše protest 
protiv talijanskih aspiracija na našu obalu. Uz Meštrovića, I. Tartagliu, pro¬ 
test je imao potpisati i F. Bulić, koji je inače već od ranije bio u lošim od¬ 
nosima s Tartagliom. Dr Rubić nastojao je Bulića pridobiti za potpis, ali 
se on branio da je već neaktivan itd. V. Bulić zabilježila je da dr Rubić 
»navaljuje na nj, jer da 'njegov glas vrijedi u Evropi'«, na što je Vinka don 
Frani, kad joj je o tome pričao, primijetila: »Sad Vam vrijedi glas u Evropi 
kad Vas potrebuju da za drugoga vadite kestenje, ali inače ste Vi star i seni¬ 
lan«, na što je don Frane reagirao: »I ja vidim to. Nisam ništa obećao, čekaj¬ 
mo videćemo.« 

V. Bulić je 15. travnja 1933. zapisala: »Neki dan mi Don Frane reče 
da je u njega bio Meštrović i da je cio sat s njim razgovarao. Da bi Tarta- 
glia sastavio taj apel proti Talijanima i Don Frane je rekao, da ga sastavi 
i kad dođe Trumbić, da on nema ništa protiv da se sastane i s Tartagliom 
pa da se dogovore i vide kako bi se to dalo učiniti. Jedva smo našli u ci¬ 
jeloj Dalmaciji 10 ljudi... da to potpišu, 10 ljudi... završava D. Tr.« De¬ 
setak dana kasnije ona je zapisala: »26. IV. Sinoć mi D. Fr. opetova to 
od Meštrovića, i nadoda: dobro neka se učini ali samo ako ima pomoć stvari, 
a ne da to bude skalina kako samo da se popne Ivo [Tartaglia].« 116 

Nešto ranije V. Bulić je zapisala kako joj je F. Bulić »u najvećoj taj¬ 
nosti« ispripovijedao da ga je prije nekoliko dana posjetio izvjesni Štambuk, 
iz Selca na Braču, koji liferuje kamen za gradnju dvora na Dedinju. Prenio 
mu je kako mu je u Beogradu rečeno (»i to izgleda u dvoru ili ministar¬ 
stvu«) da predloži F. Buliću neka se s nekolicinom ljudi iz Beograda, Za¬ 
greba i Ljubljane sastane, u jednom od tih gradova, da se »dogovore, kako 
bi se to naše nutarnje pitanje moglo najbolje da uredi«. Iz Zagreba bi još 
mogli biti Trumbiić i nadbiskup Bauer. Bulić »nije bio tome protivan«. 
Smatrao je, da bi se, zbog neupadljivosti, najbolje bilo sastati na Hvaru. 
Kad je Štambuk to telefonirao u Beograd, rečeno mu je, da je to dobra 
ideja, ali treba pričekati povratak ministra B. Jevtića. »Sada Don Frane 
veli«, zapisala je V. Bulić, »ali prije ovakovog sastanka ja bi predložio, 
da se moraju svi utamničeni pustit na slobodu, o la, stavit ovaj uvjet ina¬ 
če se ne sastajemo. Jer narod valja da vidi da to nisu ćakule, nego da je to 
ozbiljno.« 117 

Kad je u travnju 1933. V. Maček zbog Zagrebačkih punktacija bio osu¬ 
đen od Suda za zaštitu države na tri godine zatvora, V. Bulić je zapisala da 
je to sve deprimiralo. 118 »Dr Grgin veli Don Frani neka sad on [,] Meštrović 
i drugi učinu apel kralju, da to ne ide tako dalje! 'Mogu', veli Don Frane, 
al drugi kad su čuli nikako se ne slažu — nema više apela nikome [,] nema 
više pomirbe.« 119 


116 Isto, 781—782, 791. 

117 Isto, 782. 

11S Usp. Lj. Boban, Maček i politika Hrvatske seljačke stranke 1928/41, Za¬ 
greb 1974, I, 87. i d. 

119 Kao nap. 117, str. 791. 

Zbog tzv. Ljubljanskih punktacija šef Slovenske ljudske stranke A. Korošec 
bio je konfiniran na Hvar. Bulić ga je jednom posjetio. (Isto, 794.) 

Moglo bi se navesti još detalja iz kojih bi se moglo vidjeti, da je F. Bu- 
lić doslovno do zadnjeg dana života pokazivao interes za to što se oko 
njega politički događa. 


F. Bulić, svećenik, bio je prije svega znanstvenik (arheolog i konzerva¬ 
tor). Bio je pedagog i javni radnik, ali, na svoj način, i političar. Kad go¬ 
vorimo o njemu kao političaru, treba to shvatiti u širem i u užem smislu. 
U širem smislu govoreći, sva njegova djelatnost, i kao znanstvenika, i kao 
pedagoga, i kao javnog radnika, i kao svećenika, imala je, na ovaj ili onaj 
način, političko obilježje. U užem smislu, Bulić je bio povremeno anga¬ 
žiran i u političkim institucijama, pogotovo prije prvog svjetskog rata. 
U vrijeme Habsburške monarhije bio je poslanik u Carevinskom vijeću, u 
Pokrajinskom saboru u Zadru, u općinskom vijeću u Splitu. No, ni u tim 
trenucima nije bio »političar od zanata«. I u tu politiku došao je prije sve¬ 
ga preko svoje reputacije znanstvenog i javnog radnika. I tada je politika 
za njega bila samo popratni aranžman. Njegova emotivna angažiranost, nje¬ 
govo patriotsko, nacionalno opredjeljenje, njegova želja da osobno prido- 
donese dobrobiti hrvatskog, i drugih jugoslavenskih naroda, stalno su ga 
vukli u centar politike. Njegov interes za znanost, njegov temperamenat i 
nemirenje s manirama koje vladaju u politici, stalno su ga gurali na peri¬ 
feriju institucionalnog političkog života. Bulić nikada nije postao politi¬ 
čar, a uvijek je to bio, nikada se nije uspio osloboditi politike, a postao 
je njen svojevrsni zarobljenik. 

U jugoslavenskoj državi Bulić nije bio politički angažiran u užem smi¬ 
slu, kao u prethodnom razdoblju. No, njegov interes za politiku nije bio 
umanjen. Pratio je, tako reći, svakodnevne probleme jugoslavenske države, 
napose one koji su neposredno tangirali položaj hrvatskog naroda u njoj. 
Pratio je te probleme, opredjeljivao se, želio i nastojao dati svoj doprinos 
u njihovom rješavanju. 

Bulić u jugoslavenskoj državi (kao u ostalom i ranije) nije formalno pri¬ 
padao političkim strankama. Bio je pored njih, izvan njih i nastojao biti 
iznad njih, ali je u tome jedva mogao ustrajati. Uzimajući u obzir sve to, 
svu njegovu osebenost u političkom angažiranju, valja reći da je po nizu 
elemenata bio najbliži Hrvatskoj puškoj stranci. Bulićevu idejnu i političku 
razvojnu liniju u jugoslavenskoj državi (i u cjelokupnom njegovom razvo¬ 
ju) mora se promatrati u najužoj vezi s razvojnim linijama sličnih idejnih 
i političkih opredjeljenja, u kojima njegova osobna evolucija čini jednu od 
raznolikih varijanti. Od naglašenog hrvatskog opredjeljenja u Habsburškoj 
monarhiji, Bulić je u vrijeme stvaranja jugoslavenske države bio otvoren 
za koncepcije koje su imale voditi prema nacionalnoj (kulturnoj i vjerskoj) 
sintezi jugoslavenskih naroda. U sukobu s preprekama na realiziranju tih 
smjerova, on se ponovo vraćao svom verificiranom hrvatskom opredjelje¬ 
nju, ali nikada i nikakvom ekskluzivizmu. Uporan u svojim poltičkim opre¬ 
djeljenjima, nezadovoljan prilikama koje su ga okruživale, u kritici proble¬ 
ma s kojima se suočavao, davao je maha svojim osjećajima, svom tempe¬ 
ramentu, ali im je znao i racionalno odrediti granicu. Bio je pod utjecajem 

različitih informacija, dolazio je u različita iskušenja, ali je uvijek ostajao 
dosljedan sam sebi. 

Bulićeva smrt i pogreb bili su prigoda da mu se (po tko zna koji put) 
oda pažnja i poštovanje široke javnosti za njegov znanstveni i javni rad. 
Ali i za njegovu političku djelatnost, koja se, doduše, pokušavala raznoliko 
intonirati, kako se iz suvremene periodike dobro vidi. 120 

Prihvaćeno za tisak 26. lipnja 1985 


Zusammenfassung 

BEITRAGE ZU EINER POLITISCHEN BIOGRAPHIE 
DES DON FRANE BULIĆ (1914—1934) 

Ljubo Boban 


Die politische Tatigkeit des Don Frane Bulić ist zeitlich in zwei bedeu- 
tende Abschnitte eizuteilen: Der erste umfasst den Zeitraum der habsburgi- 
schen Monarchie, der zweite jenen seit der Griindung des Staates Jugosla- 
wien. Der folgende Beitrag behandelt den Zeitabschnitt von 1914 bis 1934, 
also sowohl die politische Tatigkeit von Bulić unter den Habsburgern als auch 
im neuen jugoslawischen Staat, und das bis zu seinem Tod im Jahr 1934. 

Es ist in diesem Beitrag von zwei politischen Aktionen, die von aus- 
nehmender Bedeutung sind, die Rede, ndmlich von jener Aktion von Bulić im 
November 1914, wahrend des Ersten Weltkrieges, als er Politiker und andere 
Personlichkeiten des offentlichen Lebens dafiir ge\vinnen wollte, Bestrebun - 
gen zu unternehmen, um die Individualitdt und Integritat des kroatischen 
Volkes nach dem Krieg bewahrt zu erhalten, — und von seiner politischen 
Aktion im Marz 1915, da Bulić der Zusammenkunft einer Gruppe kirchlicher 
und weltlicher Wiirdentrager in Rijeka beiwohnte, und bei welcher Gelegen- 
heit das sgn. Memorandum von Rijeka verfasst \vurde, worin sich die Ver- 
fasser mit der Bitte an den Papst wenden, er moge sich fiir die Losung der 
Lage des kroatischen und slowenischen Volkes nach dem Krieg einsetzen. 

Seine politische Tatigkeit aus der Zeit des Ersten Weltkrieges setzt Bulić 
fort, indem er sich Anfang des Jahres 1919 als Mitglied einer Delegation von 
dalmatinischen Geistlichen, angefiihrt von J . Carić, dem Bischof von Split, 
in Pariš aufhalt, mit der Mission vertraut, in den Kreisen um die Pariser 
Fnedenskonferenz zur Festigung des neugegriindeten jugoslawischen Staates 
beizutragen und den imperialistischen Forderungen Italiens entgegenzuwirken. 

Obwohl Bulić im neugegrilndeten Jugoslawien formell keiner Partei ange - 
horte, štand er, seinen politischen Ansichten entsprechend, der klerikalen 
Volkspartei Kroatiens am nachsten. Auf dem im September 1922 in Zagreb 

120 I pitanje Meštrovićeva spomenika Grguru Ninskom (naročito pitanje nje¬ 
gova smještaja), u čemu je Bulić bio naglašeno angažiran, imalo je također i po¬ 
litičku dimenziju. To će pitanje, eventualno, biti predmetom posebna priloga. 

abgehaltenen Kongress der dffentliche Arbeit Leistenden nahm er, sich dabei 
auf grundlegende programmatische Richtlinien dieser Partei berufend, poli- 
tisch Stellung . Sein Vortrag fand allgemeines und reges Interesse. Als Kan¬ 
didat der Volkspartei wurde er im Jahr 1926 zum Gemeinderat der Stadt 
Split gewahlt, doch legte er, unzufrieden mit den zwischen den Parteien herr- 
scheden Verhdltnissen, bereits anlasslich der ersten Sitzung des Gemeinde- 
rates sein Amt ab. Bei dieser Sitzung, die er als Altersprasident leitete, gab er 
auch seine Unzufriedenheit mit der Annulierung der Mandate der Kandidaten 
von der Kandidatenliste der Arbeiter - und Bauernpartei (in Wirklichkeit han- 
delte es sich um die Kommunistische Partei) zu erkennen. Als die Volkspar¬ 
tei bei den Gemeindewahlen im Jahr 1928 Bulić zum zweiten Mal auf ihre 
Kandidatenliste setzen wollte, lehnte er das mit der Begriindung, er sei kein 
Anhanger des Regimes, ab (zu jener Zeit war die Volkspartei Regierungs- 
partei). 

Nach dem Attentat auf die Vertreter der Bauernpartei in der Versamm- 
lung im Juni 1928 ergriff die Parteifilhrung mehrere Initiativen, um sich die 
Unterstiitzung fiir ihre Partei ausserhalb des Landes zu sichern. Zu Initiati¬ 
ven dieser Art gehorte auch der Plan des A. Trumbić, wonach Bulić den da- 
maligen Regierungschef und ehemaligen Prasidenten der Franzosischen Re- 
publik, R. Poincare, den er von friiher kannte, in Pariš aufsuchen solite. Die¬ 
ser Plan jedoch wurde nie verwirklicht . 

Bulić verfolgte die Zustande im Land nach der Verkundigung der Dikta- 
tur vom 6. Januar 1929 mit Interesse. Vieles erregte seinen Unwillen, in erster 
Linie jedoch die Politik des Regimes den Kroaten gegeniiber. Vberzeugter 
Kroate noch zur Zeit der habsburgischen Monarchie, glaubte er in den ersten 
Jahren des Bestehens des neuen Staates an eine nationale Synthese der jugo- 
slawischen Volker, um dann, unzufrieden mit der Entwicklung der politischen 
Zustande in eben diesem Staat, nun doch, aber noch ausdriicklicher, zur Idee 
des Kroatentums zuriickzukehren, wobei er seiner Vberzeugung, die Zusam- 
menarbeit zvvischen den jugoslawischern Volkern und ein Leben im gemein- 
samen Staat sei moglich, stets treu blieb . 

